
  SVÄTYŇA


  Spoza fary vyšla farárova žena s náručím chryzantém. Na pevných poltopánkach mala nalepené hrče záhradnej zeminy a drobné kúsočky jej zdobili aj nos, o čom, samozrejme, nemala ani tušenia.


  Chvíľu zápasila s bránkou, ktorá len spolovice držala na hrdzavých pántoch. Závan vetra jej posunul obnosený klobúk ešte väčšmi nabok. „Dofrasa!“ zašomrala Kytka.


  Optimistickí rodičia jej pri krste dali meno Diana, ale pani Harmonovej z neznámeho dôvodu v útlom veku prischlo meno Kytka a už jej zostalo. Vošla do dvora s kyticou chryzantém a zamierila ku kostolným dverám.


  Novembrový vzduch bol teplý a vlhký. Po modrej oblohe sa preháňali mraky. V kostole bolo tma a zima, kúrilo sa iba počas bohoslužieb.


  „Bŕŕ!“ otriasla sa Kytka. „Mala by som sa poponáhľať. Nechcem prechladnúť.“


  Keďže to nerobila prvý raz, rýchlo pozháňala všetko potrebné: vázy, vodu, držiaky na kvety. Škoda, že nemáme ľalie, pomyslela si Kytka, tie biedne chryzantémy mi už idú na nervy. Šikovne ukladala a aranžovala kvety vo vázach.


  Neboli to originálne či umelecké výtvory, veď ani Kytka Harmonová nebola zvlášť originálna či umelecky nadaná, vzbudzovali však príjemný domácky dojem. Kytka vošla do uličky a zamierila s vázami k oltáru. V tej chvíli vyšlo slnko.


  Zasvietilo dovnútra cez východné okno z farebného skla, zväčša modrého a červeného – dar bohatého viktoriánskeho veriaceho. Výsledný účinok bol ohromujúci. Ako klenoty, pomyslela si Kytka. Vtom zastala a zahľadela sa dopredu. Na schodíkoch pred oltárom ležalo čosi tmavé.


  Odložila kvety nabok a podišla bližšie. Na schodíkoch ležal schúlený muž. Kytka si k nemu kľakla a pomaly, veľmi opatrne ho obrátila. Prstami nahmatala pulz – bol slabučký a nitkovitý, čo hovorilo samo za seba rovnako ako zelenkavá bledosť jeho tváre. Niet pochýb, pomyslela si Kytka, že ten človek zomiera.


  Zhruba štyridsaťpäťročný muž mal na sebe obnosený tmavý oblek. Položila jeho bezvládnu ruku späť a pozrela na druhú. Zaťatú päsť pritískal k hrudi. Potom si všimla, že v prstoch ukrýva čosi ako zhúžvaný papier alebo vreckovku. Okolo zaťatej päste bolo vidieť škvrny zaschnutej hnedej tekutiny a Kytka sa dovtípila, že je to zaschnutá krv. Sadla si na päty a zamračila sa.


  Až do tej chvíle mal muž zatvorené oči, ale zrazu ich otvoril a uprel na Kytku. Nemal ich zastreté, nezračila sa v nich pomätenosť. Vyzerali celkom živo a inteligentne. Pohol perami a Kytka sa sklonila, aby lepšie počula. Povedal iba jedno slovo:


  „Svätyňa.“


  Zazdalo sa jej, že sa pritom dokonca usmial. A o chvíľku to slovo zopakoval: „Svätyňa…“


  Potom s hlbokým povzdychom znova zavrel oči. Kytka mu opäť nahmatala pulz, ktorý bol čoraz slabší a nepravidelnejší. Vstala a rozhodla sa konať.


  „Nehýbte sa,“ oslovila neznámeho, „ani to neskúšajte. Idem po pomoc.“


  Muž otvoril oči, ale tentoraz sa zahľadel na farebné svetlo vychádzajúce z východného okna. Čosi zamrmlal, ale nezachytila čo. Žeby volal jej manžela? začudovala sa.


  „Povedali ste Julian?“ spýtala sa. „Prišli ste za Julianom?“ Neznámy mlčal. Ležal so zatvorenými očami a pomaly, plytko dýchal.


  Kytka sa zvrtla a ponáhľala sa von. Pozrela na hodinky a spokojne pokývala hlavou. Doktor Griffiths bude ešte v ordinácii. Bolo to len pár krokov od kostola. Bez zaklopania vošla do čakárne a odtiaľ rovno do lekárovej ordinácie.


  „Musíte ísť so mnou,“ vyhŕkla Kytka. „V kostole je muž, ktorý umiera.“


  O niekoľko minút sa doktor Griffiths po krátkej obhliadke zdvihol.


  „Nemohli by sme ho premiestniť na faru? Tam ho môžem lepšie ošetriť, aj keď je to viac-menej zbytočné.“


  „Samozrejme,“ odvetila Kytka. „Pôjdem napred a pripravím, čo treba. Pošlem vám Harpera a Jonesa, dobre? Nech vám ho pomôžu preniesť.“


  „Ďakujem. Z fary zavolám sanitku, ale obávam sa, že kým príde…“ Zvyšok vety radšej nedopovedal.


  Kytka sa spýtala: „Ide o vnútorné krvácanie?“


  Lekár prikývol. „Ako sa sem ten človek vlastne dostal?“


  „Podľa mňa tu bol celú noc,“ odpovedala Kytka. „Harper odomyká kostol ráno cestou do práce, ale zvyčajne nevojde dnu.“


  O päť minút doktor Griffiths položil slúchadlo a vrátil sa do salóna. Zranený muž ležal na dekách na pohovke. Kytka práve prenášala nádobu s vodou a robila poriadok.


  „A je to,“ povedal Griffiths. „Zavolal som sanitku a upovedomil políciu.“ Zastal pri pohovke a zamračene pozoroval pacienta, ktorý mal stále zatvorené oči. Ľavou rukou robil trhané nervózne pohyby. „Strieľali naňho,“ skonštatoval lekár. „Strieľali celkom zblízka. Snažil sa vreckovkou upchať ranu a zastaviť krvácanie.“


  „Mohol zájsť ďaleko, keď sa to stalo?“ chcela vedieť Kytka.


  „Áno, mohol. Istý smrteľne zranený človek sa dokázal vzchopiť a kráčať po ulici, akoby sa nič nestalo, a zrútil sa až o päť či desať minút. K streľbe vôbec nemuselo dôjsť v kostole. Nie. Mohlo sa to stať dosť ďaleko odtiaľto. Pravda, mohol na seba vystreliť sám, odhodiť revolver a dotackať sa do kostola. Nie je mi celkom jasné, prečo išiel do kostola a nie na faru.“


  „Ale ja to viem,“ vyhlásila Kytka. „Sám to povedal: ‚svätyňa‘.“


  Lekár na ňu uprel pohľad. „Svätyňa?“


  „To je Julian,“ povedala Kytka, lebo na chodbe počula manželove kroky. „Julian! Poď sem!“


  Reverend Julian Harmon vošiel do izby. Vďaka svojmu mierne roztržitému vystupovaniu vyzeral oveľa starší, ako v skutočnosti bol. „Bože dobrý!“ zvolal pri pohľade na chirurgické nástroje a nehybné telo na pohovke.


  Kytka mu stručne objasnila, čo sa stalo. „Ležal v kostole, umieral. Je postrelený. Nepoznáš ho, Julian? Zdalo sa mi, že povedal tvoje meno.“


  Farár pristúpil k pohovke a zahľadel sa na umierajúceho. „Chudák,“ utrúsil súcitne a pokrútil hlavou. „Nie, nepoznám ho. Som si takmer istý, že som ho nikdy predtým nevidel.“


  Vtom neznámy opäť otvoril oči. Pozrel najprv na lekára, potom na Juliana Harmona a jeho manželku. Na nej sa jeho pohľad zastavil. Griffiths k nemu podišiel.


  „Môžete nám povedať, čo sa stalo?“ spýtal sa nástojčivo.


  Lenže muž s pohľadom stále upretým na Kytku slabým hlasom zašepkal: „Prosím, prosím…“ Potom sa zachvel a… zomrel.


  Seržant Hayes si naslinil ceruzku a obrátil list v zápisníku.


  „Takže to je všetko, čo mi môžete povedať, pani Harmonová?“


  „Áno,“ odvetila Kytka. „Tu sú veci, čo mal vo vreckách.“


  Na stole, pri ktorom sedel seržant Hayes, ležala peňaženka, staré ošúchané hodinky s iniciálami W. S. a polovica spiatočného cestovného lístka do Londýna. Nič viac.


  „Zistili ste, kto to bol?“ spýtala sa Kytka.


  „Na stanicu volali manželia Ecclesovci. Zdá sa, že to bol jej brat. Volal sa Sandbourne. Vraj dlho chorľavel a mal slabé nervy. V poslednom čase sa to zhoršilo. Predvčerom odišiel a viac sa nevrátil. Zobral si so sebou revolver.“


  „Prišiel sem a vystrelil na seba?“ spýtala sa Kytka. „Prečo?“


  „Nuž, viete, trpel depresiou…“


  Kytka mu skočila do reči. „Nie, to som nemala na mysli. Prečo to urobil práve tu?“


  Keďže seržant Hayes zjavne nevedel prečo, odpovedal vyhýbavo. „Prišiel sem, to áno, autobusom o päť desať.“


  „Dobre,“ nedala sa Kytka. „Ale prečo?“


  „To neviem, pani Harmonová,“ priznal sa seržant Hayes. „Proti gustu žiaden dišputát. Keď niekomu preskočí…“


  „Urobí to hocikde,“ dokončila Kytka. „Ale zdá sa mi zbytočné chodiť autobusom až sem do odľahlej dedinky. Poznal tu niekoho?“


  „Nie, pokiaľ vieme,“ odvetil seržant. Potom rozpačito zakašľal a vstal. „Možno sa tu zastavia manželia Ecclesovci, pravda, ak vám to neprekáža.“


  „Isteže mi to neprekáža,“ ubezpečila ho Kytka. „Veď je to celkom prirodzené. Kiežby som im mala čo povedať.“


  „Tak ja už pôjdem,“ ozval sa seržant Hayes.


  „Chvalabohu,“ povedala Kytka, keď ho odprevádzala k dverám, „že to nebola vražda.“


  Pred farskou bránou zastalo auto. Seržant Hayes poznamenal: „Zdá sa, že prišli Ecclesovci, pani Harmonová.“


  Kytka sa pripravila na ťažký rozhovor. Keby niečo, pomyslela si, zavolám na pomoc Juliana. Prítomnosť kňaza prináša trúchliacim útechu.


  Hoci by nevedela povedať, ako si manželov Ecclesovcov predstavuje, pociťovala isté prekvapenie, keď sa s nimi zvítala. Pán Eccles bol mohutný chlap s červenou tvárou, veselý a trocha drsný. Pani Ecclesová pôsobila mierne okázalým dojmom. Mala malé, prísne zovreté pery a vysoký prenikavý hlas.


  „Bol to hrozný šok, pani Harmonová, to si isto viete predstaviť,“ povedala.


  „Ó, áno, viem,“ ubezpečila ju Kytka. „Muselo to byť ťažké. Sadnite si, prosím. Dáte si… nuž, na čaj je asi priskoro…“


  Pán Eccles mávol bucľatou rukou. „Nie, nie, nič si nedáme. Je to od vás veľmi milé. Len sme chceli… nuž… čo úbohý William povedal a tak.“


  „Bol dlho v cudzine,“ ozvala sa pani Ecclesová, „a myslím, že tam zažil strašné veci. Odvtedy, ako sa vrátil, bol veľmi tichý a skľúčený. Vravieval, že na tomto svete sa nedá žiť a že sa nemá na čo tešiť. Chudáčik Bill, vždy bol náladový.“


  Kytka na nich mlčky hľadela.


  „Zobral manželovi revolver, viete,“ pokračovala pani Ecclesová. „Bez nášho vedomia… A potom zrejme prišiel autobusom až sem. Asi z ohľaduplnosti, viete. Nechcel to spraviť u nás doma.“


  „Úbožiak,“ povzdychol si pán Eccles. „Nepatrí sa odsudzovať ho.“ Nasledovala krátka odmlka. „Nechal nejaký odkaz? Posledné slová alebo niečo také?“


  Nespúšťal z Kytky pohľad bystrých, prasačích očiek. Aj pani Ecclesová sa predklonila, akoby dychtivo čakala na odpoveď.


  „Nie,“ odvetila potichu Kytka. „Prišiel do kostola, keď mal smrť na jazyku, hľadal útočisko vo svätyni.“


  Pani Ecclesová sa nechápavo spýtala: „Vo svätyni? Asi vám celkom…“


  „Sväté miesto, zlatko,“ skočil jej do reči manžel. „To mala na mysli pani farárka. Samovražda je hriech, vieš. Asi to chcel napraviť.“


  „Tesne pred smrťou sa pokúsil niečo povedať,“ pokračovala Kytka. „Ale nestihol viac ako ‚prosím‘.“


  Pani Ecclesová si priložila vreckovku k očiam a zafňukala. „Ach, jaj, je to hrozne smutné, nemyslíte?“


  „No tak, Pam,“ zahriakol ju manžel. „Nezačínaj s tým. Nedá sa nič robiť. Chudák Willie. Ale teraz už našiel pokoj. Nuž, ďakujeme veľmi pekne, pani Harmonová. Dúfam, že sme vás nevyrušili. Vieme, že farárova žena má vždy veľa práce.“


  Podali si ruky. Potom sa Eccles obrátil a povedal: „Práve som si na niečo spomenul. Myslím, že tu zostal jeho kabát, však?“


  „Jeho kabát?“ zamračila sa Kytka.


  „Chceli by sme všetky jeho veci, viete. Na pamiatku,“ vysvetlila pani Ecclesová.


  „Mal pri sebe hodinky, peňaženku a lístok na vlak. Odovzdala som ich seržantovi Hayesovi.“


  „Tak je všetko v poriadku,“ povedal pán Eccles. „Predpokladám, že nám ich vydá. Osobné papiere budú asi v peňaženke.“


  „Tam bola iba librová bankovka,“ spresnila Kytka. „Nič iné.“


  „Žiadne listy? Alebo niečo podobné?“


  Kytka pokrútila hlavou.


  „Nuž, ešte raz ďakujeme, pani Harmonová. A kabát, čo mal na sebe – aj ten je na policajnej stanici, však?“


  Kytka sa zamyslela.


  „Nie,“ odvetila napokon. „Myslím, že nie… Moment. Kabát sme mu vyzliekli, aby lekár mohol prezrieť ranu.“ Rozhliadla sa po izbe. „Asi som ho odniesla hore s uterákmi a umývadlom.“


  „Prepáčte, pani Harmonová, ak by vám to neprekážalo… Radi by sme si ten kabát zobrali, viete, bola to posledná vec, čo mal na sebe. Manželka je v týchto veciach dosť sentimentálna.“


  „Samozrejme,“ povedala Kytka. „Nemám ho dať najskôr vyčistiť? Obávam sa, že je dosť… fľakatý.“


  „Nie, nie, na tom nezáleží.“


  Kytka zvraštila čelo. „Kam som ho… Hneď som späť.“ Odišla hore a vrátila sa až o niekoľko minút.


  „Hrozne ma to mrzí,“ ospravedlňovala sa zadychčane, „ale moja pomocnica ho odložila medzi ostatné veci, čo pôjdu do čistiarne. Chvíľu trvalo, kým som ho našla. Tu je. Zabalím vám ho.“ Napriek ich protestom to aj urobila. Nato sa Ecclesovci odporúčali.


  Kytka pomaly prešla chodbou do pracovne. Reverend Julian Harmon zdvihol hlavu a tvár sa mu rozjasnila. Práve písal kázeň a jeho pozornosť upútali politické vzťahy medzi Judskom a Perziou za vlády kráľa Kýra.


  „Áno, zlatko?“ pozrel na ňu s nádejou.


  „Julian,“ začala Kytka, „čo presne znamená svätyňa?“


  Jej manžel ochotne odložil kázeň nabok.


  „V gréckych a rímskych chrámoch sa označenie svätyňa vzťahovalo na cellu, kde stála socha boha. Latinské slovo ara čiže oltár znamená aj ochrana. V roku tristodeväťdesiatdeväť bolo kresťanským chrámom priznané právo poskytovať azyl. Najstaršia zmienka o práve na azyl v Anglicku sa nachádza v právnom kódexe kentského kráľa Ethelberta z roku šesťsto…“


  Ešte chvíľu pokračoval v učenej prednáške, aj keď ho ako vždy vyvádzal z miery spôsob, akým manželka prijímala jeho slová.


  „Miláčik,“ zamrmlala. „Si poklad.“


  Sklonila sa a pobozkala ho na špičku nosa. Julian sa cítil ako pes, ktorého pochválili za šikovný kúsok.


  „Boli tu Ecclesovci,“ dodala Kytka.


  Farár sa zamračil. „Ecclesovci? Nespomínam si…“


  „Nepoznáš ich. Sestra muža z kostola a jej manžel.“


  „Prečo si ma nezavolala, miláčik?“


  „Nebolo treba. Neprišli si po útechu. Ktovie…“ Kytka sa zatvárila ustarostene. „Julian, ak ti zajtra pripravím jedlo do rúry, myslíš, že si poradíš? Mala by som zájsť do Londýna po plachty.“


  „Plachty?“ Manžel na ňu nechápavo pozrel. „Máš na mysli plachty, čo sa používajú na jachtách?“


  Kytka sa zasmiala. „Kdeže. V Burrows a Portman’s majú mimoriadny výpredaj bielizne. Vieš, plachty, obrusy, uteráky, utierky. Neviem, čo robíme s plachtami, ale všetky sú zodraté. Okrem toho,“ dodala, „myslím, že by som mala navštíviť tetu Jane.“


  Slečna Jane Marplová bola na dvojtýždňovej návšteve u svojho synovca a užívala si radosti veľkomesta v pohodlí jeho ateliéru.


  „Raymond je taký láskavý,“ zamrmlala. „Išli s Joan na výlet do Ameriky a obaja nástojili, aby som prišla do Londýna a trochu sa zabavila. A teraz, moja drahá Kytka, povedz, čo ťa trápi.“


  Kytka bola najobľúbenejšie krstňa slečny Marplovej a stará dáma sa s láskou pozerala, keď si Kytka posunula svoj najlepší klobúk do tyla a začala rozprávať.


  Hovorila stručne a jasne ako vždy. Keď skončila, slečna Marplová pokývala hlavou. „Chápem,“ utrúsila. „Áno, chápem.“


  „Preto som za tebou prišla,“ dodala Kytka. „Vieš, nie som veľmi bystrá…“


  „Ale si, moja drahá.“


  „Nie, nie som. Julianovi sa rozhodne nevyrovnám.“


  „Julian je nepochybne inteligentný,“ prisvedčila slečna Marplová.


  „To je ono,“ povedala Kytka. „Julian má inteligenciu, ale ja, na druhej strane, mám rozum.“


  „Máš veľa zdravého rozumu, Kytka, a si aj inteligentná.“


  „Ale teraz si neviem rady. Nemôžem sa spýtať Juliana, lebo, nuž, Julian je strašne čestný…“


  Slečna Marplová očividne pochopila, čo má neter na mysli, lebo povedala: „Áno, viem. My ženy sme… trochu iné.“ A vzápätí pokračovala: „Porozprávala si mi, čo sa stalo, ale teraz ma zaujíma tvoj názor.“


  „Čosi tu nehrá,“ začala Kytka. „Ten muž v kostole poznal význam slova svätyňa. Vyslovil ho presne tak, ako by to urobil Julian. Chcem povedať, že to bol sčítaný, vzdelaný človek. Keby na seba vystrelil, určite by sa potom nedovliekol do kostola a nespomenul by svätyňu. Keď ťa prenasledujú a skryješ sa v kostole, znamená to, že si v bezpečí. Prenasledovatelia na teba nemôžu. A kedysi na teba nemala dosah ani ruka zákona.“


  Spýtavo pozrela na slečnu Marplovú, ktorá prikývla. Kytka pokračovala: „Tí ľudia, Ecclesovci, boli úplne iní. Nevzdelaní a hrubí. A je tu ešte jedna vec. Hodinky – mám na mysli hodinky toho mŕtveho. Na zadnej strane boli vygravírované iniciály W. S. Ale vnútri – otvorila som ich – bolo venovanie Walterovi od otca a dátum. Lenže Ecclesovci stále hovorili o Williamovi alebo Billovi.“


  Slečna Marplová chcela niečo povedať, ale Kytka hovorila ďalej. „Viem, človeka vždy nevolajú menom, ktoré dostal pri krste. Chápem, keď je niekto krstený William a volajú ho Porgy alebo Carrots. Lenže vlastná sestra by predsa nehovorila o Williamovi či Billovi, ak sa volal Walter.“


  „Chceš tým naznačiť, že to nebola jeho sestra?“


  „Som o tom presvedčená. Boli odporní – obidvaja. Prišli na faru po jeho veci a chceli zistiť, či pred smrťou niečo povedal. Keď som ich ubezpečila, že nie, zbadala som v ich tvárach výraz úľavy. Podľa mňa ho zastrelil Eccles,“ uzavrela Kytka.


  „Vražda?“


  „Áno. Vražda. Preto som prišla za tebou, tetuška.“


  Kytkina poznámka by sa nezasvätenému poslucháčovi mohla zdať nepochopiteľná, ale slečna Marplová bola v istých kruhoch známa práve v súvislosti s vraždami.


  „Povedal ‚prosím‘, predtým než zomrel. Chcel, aby som preňho niečo urobila. Najhoršie je, že netuším čo.“


  Slečna Marplová sa zamyslela a potom položila tú istú otázku, ktorá trápila jej neter. „Ale prečo prišiel práve tam?“


  „Chceš povedať, že ak niekto hľadá azyl, môže zájsť do hociktorého kostola. Na to netreba ísť autobusom, čo chodí iba štyri razy za deň, do odľahlej dedinky, ako je tá naša.“


  „Musel si to miesto vybrať zámerne,“ nazdávala sa slečna Marplová. „Zrejme sa mal s niekým stretnúť. Chipping Cleghorn je malá dedina, Kytka. Nevieš, za kým mohol prísť?“


  Kytka v duchu prešla všetkých obyvateľov Chipping Cleghornu a napokon pochybovačne pokrútila hlavou. „Mohol to byť ktokoľvek.“


  „Nespomenul žiadne meno?“


  „Povedal Julian, aspoň sa mi to zdalo. Mohla to byť aj Julia. Ale pokiaľ viem, v Chipping Cleghorne žiadna Julia nebýva.“


  Prižmúrila oči a vybavila si scénu v kostole. Muž ležiaci na schodoch pred oltárom, svetlo prúdiace dnu cez okno ako záplava červených a modrých drahokamov.


  „Drahokamy,“ zamrmlala slečna Marplová.


  „A teraz príde to najdôležitejšie,“ pokračovala Kytka. „Skutočný dôvod mojej dnešnej návštevy. Vieš, Ecclesovcom veľmi záležalo na tom, aby získali jeho kabát. Vyzliekli sme mu ho, aby lekár mohol prezrieť ranu. Bol to starý obnosený kabát, nechápala som, načo im bude. Predstierali, že zo sentimentality, ale to je nezmysel.


  Nuž, išla som hore a na schodoch som si spomenula, že ten muž robil zvláštne pohyby rukou, akoby sa nervózne pohrával s kabátom. Tak som si ho dôkladne prezrela a všimla som si, že na jednom mieste je podšívka prišitá inou niťou. Kúsok som odpárala a našla som pod ňou lístok. Vybrala som ho a podšívku som rýchlo zašila správnou niťou. Bola som opatrná a myslím, že Ecclesovci nič nezbadali. Myslím, ale nie som si tým istá. Odniesla som im kabát dole a ospravedlnila sa za zdržanie.“


  „A čo ten lístok?“ spýtala sa slečna Marplová.


  Kytka otvorila kabelku. „Julianovi som ho neukázala, lebo by určite povedal, že som ho mala odovzdať Ecclesovcom. Ale ja som ho radšej priniesla tebe.“


  „Lístok z úschovne batožiny,“ povedala slečna Marplová. „Z paddingtonskej stanice.“


  „Vo vrecku mal spiatočný lístok do Paddingtonu,“ vyhŕkla Kytka.


  Ženy si vymenili pohľady.


  „Treba konať,“ vyhlásila rázne slečna Marplová. „Ale myslím, že opatrnosti nikdy nie je nazvyš. Všimla by si si, že ťa niekto sleduje, keď si dnes prišla do Londýna?“


  „Sleduje!“ zvolala Kytka. „Hádam si nemyslíš…“


  „Všetko je možné,“ pokývala hlavou slečna Marplová. „A v takom prípade treba urobiť isté opatrenia.“ Nato sa chytro zdvihla. „Prišla si sem, moja milá, na nákupy. Myslím, že sa teraz vyberieme do mesta. Ale predtým ešte musíme niečo zariadiť. Predpokladám, že v najbližšom čase nebudem potrebovať ten starý tvídový kabát s kožušinovým golierom,“ dodala záhadne.


  O hodinu a pol sa obe dámy, mierne uštvané a rozstrapatené, obťažkané balíkmi bielizne z výpredaja, usadili v jedálni neveľkého útulného penziónu Jabloňová halúzka, aby sa po boji posilnili dusenou hovädzinou s ľadvinkami pod kôrkou z chrumkavého cesta a jablkovým koláčom so žĺtkovým krémom.


  „Tie uteráky sú skutočne kvalitné, ako pred vojnou,“ ozvala sa slečna Marplová, ešte vždy zadychčaná. „A dokonca je na nich vyšité J. Aké šťastie, že sa Raymondova žena volá Joan. Odložím si ich do skrine, kým ich nebudem potrebovať, a jej sa zídu, ak náhodou opustím tento svet skôr.“


  „A ja som už potrebovala nové plachty,“ povedala Kytka. „Boli neuveriteľne lacné, aj keď nie také lacné ako tie, čo mi vyfúkla tá ryšavá ženská.“


  V tej chvíli vošla do Jabloňovej halúzky pekná mladá žena s nápadne narúžovanými perami. Rozhliadla sa, zamierila rovno k ich stolu a odovzdala slečne Marplovej obálku.


  „Nech sa páči, slečna,“ zašvitorila.


  „Ó, ďakujem, Gladys,“ povedala slečna Marplová. „Ďakujem veľmi pekne. Si vskutku láskavá.“


  „Rada som vám poslúžila,“ povedala Gladys. „Aj môj Ernie hovorí: ‚Všetko dobré si sa naučila od tej slečny Marplovej, čo si u nej slúžila.‘ So mnou môžete vždy rátať, slečna.“


  „Zlaté dievča,“ poznamenala slečna Marplová, keď Gladys odišla. „Ochotné a milé.“


  Nazrela do obálky a podala ju Kytke. „Buď opatrná, zlatko,“ povedala. „Mimochodom, ten príjemný mladý inšpektor, ktorého si pamätám, ešte stále pôsobí v Melchestri?“


  „Neviem,“ odvetila Kytka. „Asi áno.“


  „Nuž, ak nie,“ zamrmlala slečna Marplová, „môžem zavolať policajnému šéfovi. Hádam si ma ešte pamätá.“


  „Pravdaže. Každý si ťa pamätá. Veď si výnimočná.“ Kytka sa zdvihla od stola.


  Keď prišla na Paddingtonskú stanicu, zamierila do úschovne batožiny a predložila lístok. O chvíľu jej priniesli starý ošúchaný kufor, s ktorým sa pobrala na nástupište.


  Cesta domov prebehla pokojne. Keď sa vlak blížil do stanice Chipping Cleghorn, Kytka vstala a zobrala kufor do ruky. Práve vystúpila z vozňa, keď k nej pribehol neznámy muž, vytrhol jej kufor a utekal s ním preč.


  „Stojte!“ vykríkla Kytka. „Zastavte ho, zastavte ho! Ukradol mi kufor.“


  Zriadenec, ktorý pri východe vyberal lístky, bol trochu ťažkopádny. Práve začal hovoriť: „Ale to predsa nemôžete…“, keď ho muž s kufrom prudko odstrčil a vybehol zo stanice. Zamieril k čakajúcemu autu. Hodil kufor dnu a chcel nastúpiť, keď mu na plece dopadla mocná ruka a hlas miestneho policajta Abela zaburácal: „Hej, čo to má znamenať?“


  Vtom k nim dobehla zadychčaná Kytka. „Vytrhol mi kufor z ruky. Práve som vystúpila z vlaku.“


  „Nezmysel,“ odsekol muž. „Neviem, o čom tá dáma hovorí. Je to môj kufor. Práve som s ním vystúpil z vlaku.“


  Policajt vrhol na Kytku tupý, nezúčastnený pohľad. Nikto nemohol tušiť, že policajt Abel s pani Harmonovou strávili nejednu polhodinku rozoberaním výhod kravského hnoja a kostnej múčky pri pestovaní ruží.


  „Vravíte, madam, že je to váš kufor?“ spýtal sa Abel.


  „Áno,“ prisvedčila Kytka. „Určite.“


  „A vy, pane?“


  „Ja tvrdím, že ten kufor je môj.“


  Muž bol vysokej postavy, tmavý, elegantne oblečený. Hovoril pomaly, ťahavo a povýšenecky. Z auta sa ozval ženský hlas. „Samozrejme, že je to tvoj kufor, Edwin. Neviem, o čo tej ženskej ide.“


  „Vyjasnime si to,“ rozhodol Abel. „Ak je to váš kufor, madam, čo je v ňom?“


  „Šatstvo,“ odvetila pohotovo Kytka. „Dlhý tvídový kabát s kožušinovým golierom, dva vlnené pulóvre a pár topánok.“


  „V poriadku, to je dosť jasné,“ povedal Abel a obrátil sa k mužovi.


  „Som divadelný kostymér,“ vyhlásil neznámy dôležito. „V tom kufri sú divadelné rekvizity, ktoré som sem priviezol na predstavenie ochotníkov.“


  „Dobre, pane. Teraz sa pozrieme dnu a uvidíme, súhlasíte? Môžeme zájsť na policajnú stanicu, ale ak sa ponáhľate, otvoríme ho tu.“


  „To mi vyhovuje,“ povedal muž. „Len tak mimochodom, volám sa Moss, Edwin Moss.“


  Policajt s kufrom vošiel do budovy železničnej stanice. „Idem do oddelenia balíkov, George,“ vysvetlil zriadencovi.


  Položil kufor na pult a skúsil zámku. Nebola zamknutá. Kytka s pánom Edwinom Mossom stáli pri ňom a škaredo na seba zazerali,


  „A je to!“ povedal Abel a zdvihol vrchnák.


  V kufri ležal úhľadne poskladaný tvídový kabát s kožušinovým golierom. Boli tam aj dva vlnené pulóvre a pár topánok.


  „Presne, ako ste vraveli, madam.“ Strážnik sa obrátil ku Kytke.


  Nikto nemohol pánu Edwinovi Mossovi uprieť snahu. Jeho zúfalstvo a ľútosť boli vskutku pôsobivé.


  „Ospravedlňujem sa,“ povedal nástojčivo. „Prepáčte mi, prosím. Verte mi, drahá pani, je mi to veľmi, veľmi ľúto. Správal som sa naozaj neodpustiteľne.“ Fľochol na hodinky. „Ale teraz musím bežať. Môj kufor zrejme zostal vo vlaku.“ Nadvihol klobúk, zaliečavo dodal: „Odpusťte mi, prosím,“ a ponáhľal sa preč.


  „Vy ho necháte odísť?“ spýtala sa Kytka policajta.


  Abel na ňu sprisahanecky žmurkol.


  „Ďaleko nezájde, madam,“ povedal. „Teda, nezájde ďaleko bez dozoru, ak viete, čo mám na mysli.“


  „Aha,“ vydýchla si Kytka.


  „Telefonovala tá stará dáma,“ dodal Abel, „viete, tá, čo tu bola pred niekoľkými rokmi. Bystrá starenka, však? Ale dnes sa toho udialo veľa. Nečudoval by som sa, keby vás zajtra ráno navštívil inšpektor alebo seržant.“


  Prišiel inšpektor, ten istý inšpektor Craddock, ktorého spomínala slečna Marplová, a s úsmevom pozdravil Kytku ako starý priateľ.


  „Ďalší zločin v Chipping Cleghorne,“ povedal veselo. „Tu naozaj nie je núdza o senzácie, však, pani Harmonová?“


  „Mohlo by ich byť menej,“ odvetila Kytka. „Prišli ste mi klásť otázky, alebo mi pre zmenu niečo poviete?“


  „Najprv vám niečo poviem. Manželov Ecclesovcov už dlhšie sledujeme. Máme dôvod domnievať sa, že majú prsty vo viacerých lúpežiach v okolí. A hoci pani Ecclesová má brata, ktorý sa volá Sandbourne a nedávno sa vrátil z cudziny, muž z kostola určite nebol Sandbourne.“


  „Vedela som to,“ povedala Kytka. „Volal sa Walter, nie William.“


  Inšpektor prikývol. „Máte pravdu, bol to Walter St John a pred štyridsiatimi ôsmimi hodinami ušiel z väzenia Charrington.“


  Pravdaže, pomyslela si Kytka, preto hľadal útočisko v kostole. „Čo vykonal?“ spýtala sa.


  „Musím sa vrátiť späť do minulosti. Je to dosť zložitý príbeh. Pred mnohými rokmi vystupovala v kabaretoch istá tanečnica. Asi ste o nej nikdy nepočuli, ale jej špecialitou bolo číslo s názvom Aladin v jaskyni pokladov. Okrem falošných drahokamov na sebe nemala skoro nič. Pokiaľ viem, ako tanečnica nevynikala, ale, nuž, bola príťažlivá. Istý ázijský panovník sa do nej bláznivo zaľúbil a okrem iných vecí jej daroval nádherný smaragdový náhrdelník.“


  „Rádžov historický šperk?“ zašepkala očarená Kytka.


  Inšpektor Craddock sa zasmial. „Myslím, že išlo o modernejšiu verziu, pani Harmonová. Románik netrval dlho, lebo čoskoro panovníkovu pozornosť upútala istá filmová hviezda, ktorá mala podstatne vyššie nároky.


  Zobeida, lebo také bolo umelecké meno tej tanečnice, strážila náhrdelník ako oko v hlave, ale potom jej ho ukradli. Zmizol z jej divadelnej šatne a vzniklo podozrenie, že to zmiznutie zinscenovala sama. Také veci sa často robia kvôli publicite, ale aj z menej nevinných dôvodov.


  Náhrdelník sa nikdy nenašiel, ale počas vyšetrovania sa polícia dostala na stopu mužovi, o ktorom hovoríme. Walter St John mal dobré vzdelanie aj výchovu, osud ho však zavial do klenotníckej dielne v akejsi pochybnej firme, ktorá bola podozrivá, že kryje lúpeže klenotov.


  Našli sa dôkazy, že náhrdelník prešiel jeho rukami. Napokon ho súdili a odsúdili za účasť na krádeži iného šperku a poslali ho do väzenia. Do konca trestu mu už veľa nechýbalo, takže útek všetkých prekvapil.“


  „Ale prečo prišiel práve sem?“ spýtala sa Kytka.


  „To by sme aj my radi vedeli, pani Harmonová. Zdá sa, že z väzenia išiel rovno do Londýna. Nenavštívil svojich starých kumpánov, ale staršiu ženu, istú pani Jacobsovú, ktorá kedysi pracovala v divadle ako garderobierka. Nechce prezradiť, prečo za ňou prišiel, ale podľa ostatných nájomníkov odchádzal s kufrom.“


  „Už chápem,“ povedala Kytka. „Nechal ho v úschovni na Paddingtonskej stanici a prišiel sem.“


  „V tom čase,“ pokračoval inšpektor Craddock, „mu boli na stope Eccles a muž, ktorý si hovorí Edwin Moss. Chceli získať ten kufor. Videli ho nastupovať do autobusu. Zrejme išli za ním autom a už ho čakali, keď z autobusu vystúpil.“


  „Takže to bola vražda?“


  „Áno,“ prisvedčil Craddock. „Použili Ecclesov revolver, ale podľa mňa strieľal Moss. A teraz, pani Harmonová, potrebujeme vedieť, kde je kufor, ktorý Walter St John uložil do úschovne na Paddingtonskej stanici.“


  Kytka sa usmiala. „Myslím, že už je u tety Jane. U slečny Marplovej. Bol to jej plán. Poslala svoju bývalú slúžku s kufrom plným starých vecí do úschovne na Paddingtonskej stanici a vymenili sme si lístky. Ja som vyzdvihla jej kufor a išla som vlakom domov. Podľa mňa čakala, že sa mi ho niekto pokúsi zobrať.“


  Teraz sa usmial inšpektor. „Áno, povedala mi to, keď telefonovala. Idem za ňou do Londýna. Nechcete sa so mnou zviezť, pani Harmonová?“


  „Nuž,“ zauvažovala Kytka, „Pravdupovediac, hodilo by sa mi to. Včera ma rozbolel zub, takže by som mala ísť do Londýna k zubárovi, nemyslíte?“


  „Určite,“ prikývol inšpektor.


  Slečna Marplová prešla pohľadom z tváre inšpektora Craddocka na dychtivú tvár svojej netere. Kufor ležal na stole. „Neotvorila som ho, samozrejme,“ povedala stará dáma. „To by mi ani vo sne nenapadlo, kým nepríde niekto povolaný. Okrem toho,“ dodala so skromným úsmevom, „je zamknutý.“


  „Chcete hádať, čo je vnútri, slečna Marplová?“ spýtal sa inšpektor.


  „Myslím, že sú tam Zobeidine divadelné kostýmy. Mám vám priniesť dláto, pán inšpektor?“


  S pomocou dláta kufor rýchlo otvorili a obe ženy hlasno vydýchli. Pred nimi sa v jasnom svetle, čo prúdilo cez okno, ligotali červené, modré, zelené a oranžové drahokamy.


  „Aladinova jaskyňa,“ povedala slečna Marplová. „Blýskavé ozdôbky, v ktorých tancovala.“


  „Aha,“ ozval sa inšpektor. „Ale čo je na nich také vzácne, že pre ne zavraždili človeka?“


  „Zobeida nebola hlúpa,“ poznamenala slečna Marplová. „Zrejme už nežije, nemám pravdu?“


  „Máte. Zomrela pred tromi rokmi.“


  „Mala cenný smaragdový náhrdelník,“ pokračovala zamyslene slečna Marplová. „Vybrala z neho vzácne kamene a ozdobila si nimi kostým, aby si každý myslel, že sú to bezcenné farebné sklíčka. Potom si dala zhotoviť kópiu pravého náhrdelníka a tú jej, samozrejme, ukradli. Nečudo, že sa nikdy neobjavila na trhu. Zlodej čoskoro zistil, že kamene sú falošné.“


  „Tu je nejaká obálka,“ ozvala sa Kytka.


  Inšpektor Craddock ju vzal a vybral z nej dva dokumenty. Nahlas prečítal: „Sobášny list Waltera Edmunda St Johna a Mary Mossovej. Tak sa Zobeida volala v skutočnosti.“


  „Takže boli zosobášení,“ zamrmlala slečna Marplová. „Už chápem.“


  „A ten druhý list?“


  „Rodný list dcéry Jewel.“


  „Jewel?“ zvolala Kytka. „Pravdaže, Jewel! Jill! To je ono. Už viem, prečo prišiel do Chipping Cleghornu. To sa mi snažil povedať. Jewel. Viete, Mundyovci z vilky Štedrec sa niekomu starajú o dievčatko. Sú doňho celí zbláznení. Je im ako vnučka. Áno, už si spomínam, volá sa Jewel, ibaže oni ju volajú Jill.


  Pani Mundyová dostala minulý týždeň mŕtvicu a starý pán leží so zápalom pľúc. Obaja pôjdu do starobinca. Snažila som sa pre Jill nájsť vhodnú rodinu. Nechcem, aby išla do ústavu.


  Jej otec sa to zrejme dozvedel, preto ušiel z väzenia a získal späť kufor, ktorý on alebo jeho žena nechali u starej garderobierky. Ak tie drahokamy naozaj patrili jej matke, môžu sa teraz použiť pre Jill.“


  „Áno, myslím, že áno. Ak sú tu.“


  „Určite sú,“ ozvala sa slečna Marplová.


  „Vďakabohu, že si sa vrátila, zlatko,“ vítal farár svoju manželku s láskou a spokojným povzdychom. „Pani Burtová sa veľmi snaží, vždy keď si preč, ale dnes som mal na obed veľmi čudné rybie fašírky. Nechcel som sa jej dotknúť a dal som ich Tiglath Pileserovi, no ani on ich nezožral, a tak som ich nakoniec vyhodil z okna.“


  „Tiglath Pileser,“ povedala Kytka, hladkajúc kocúra, ktorý jej priadol pri nohách, „je veľmi prieberčivý. Často mu hovorím, že má príliš fajnový žalúdok.“


  „A čo tvoj zub, drahá? Bola si u zubára?“


  „Áno,“ odvetila Kytka. „Ani to nebolelo. Zašla som aj k tete Jane…“


  „Milá starenka,“ utrúsil Julian. „Dúfam, že sa má dobre.“


  „Dokonca veľmi dobre,“ usmiala sa Kytka.


  Na druhý deň ráno zaniesla do kostola čerstvé chryzantémy. Slnko opäť svietilo cez východné okno a Kytka postála v ligotavom farebnom svetle, ktoré dopadalo na schody pred oltárom. „Vaša dcérka bude v poriadku. Postarám sa o to. Sľubujem,“ povedala tichučko.


  Potom poupratovala kostol, vkĺzla do lavice a krátko sa pomodlila, skôr ako sa vrátila na faru, aby sa s vervou pustila do domácich prác, ktoré dva dni zanedbávala.


  ČUDNÝ ŽART


  A toto, povedala Jane Helierová na záver predstavovania, je slečna Marplová!


  Ako herečka vedela zdôrazniť to najdôležitejšie. Bolo to očividne vyvrcholenie, víťazné finále. V jej hlase sa snúbila posvätná úcta s triumfom.


  Ibaže osoba, ktorú predstavila s toľkou hrdosťou, bola v skutočnosti jemná, trochu nervózna stará dievka. V očiach mladých ľudí, ktorí sa s ňou vďaka Jane práve zoznámili, sa zračilo prekvapenie s náznakom sklamania. Vyzerali sympaticky; Charmian Stroudová bola štíhla brunetka a Edward Rossiter svetlovlasý priateľský obor.


  Charmian vyhŕkla: Ó! Veľmi nás teší. No v očiach mala pochybovačný výraz. Spýtavo pozrela na Jane Helierovú.


  Je absolútne úžasná, odpovedala na jej pohľad Jane. Nechajte to na ňu. Sľúbila som, že ju privediem, a tu ju máte. Obrátila sa k slečne Marplovej. Viem, že sa o to postaráte. Pre vás to bude hračka.


  Slečna Marplová uprela mierny pohľad porcelánovomodrých očí na pána Rossitera. Neprezradíte mi, o čo ide?


  Jane je naša priateľka, ozvala sa netrpezlivo Charmian. Ocitli sme sa v slepej uličke. Jane povedala, že ak prídeme na jej večierok, zoznámi nás s niekým, kto… kto nám môže… kto by nám mohol…


  Nakoniec ju zachránil Edward. Jane vravela, že ste najlepšia spomedzi detektívov, slečna Marplová.


  Starej dáme sa zaiskrilo v očiach, ale skromne sa ohradila. Ó, nie, nie! Nič také. Ja len bývam na dedine, a tam sa človek veľa dozvie o ľudskej povahe. Ale už ma prestaňte napínať. Povedzte, aký máte problém.


  Viete, obávam sa, že je dosť banálny  ide o zakopaný poklad, odvetil Edward.


  Naozaj? Ale to znie veľmi vzrušujúco!


  Viem. Ako Ostrov pokladov. Ibaže v našom prípade chýbajú zvyčajné romantické rekvizity. Žiadny bod na mape označený lebkou so skríženými hnátmi, žiadne tajuplné pokyny typu ‚štyri kroky doľava severozápadným smerom‘. Je to odporne prozaické  skrátka, potrebujeme vedieť, kde máme kopať.


  Už ste to skúšali?


  Že či! Podľa mňa sme rozkopali najmenej hektár pôdy. Môžeme si tam zriadiť zeleninovú záhradu. Len sa musíme rozhodnúť, či budeme pestovať tekvicu, alebo zemiaky.


  Môžeme vám o tom porozprávať? spýtala sa zrazu Charmian.


  Ale isteže, moja milá.


  Tak poďme niekam, kde bude väčší pokoj. Poď, Edward. Prešla miestnosťou plnou ľudí a cigaretového dymu a viedla ich po schodoch do malého salóna na druhom poschodí.


  Keď sa usadili, Charmian hneď spustila: Takže, príbeh sa začína strýkom Mathewom, ktorý bol strýko či skôr praprastrýko nás oboch. Bol hrozne starý. Edward a ja sme jeho jediní príbuzní. Mal nás rád a vždy vyhlasoval, že keď zomrie, peniaze pripadnú nám dvom. Nuž, v marci zomrel a všetok svoj majetok odkázal mne a Edwardovi. Možno to znie necitlivo  nechcela som tým povedať, že je správne, že zomrel  v skutočnosti sme ho mali radi. Ale bol už dlhší čas chorý. Ibaže po jeho smrti vysvitlo, že ‚všetok majetok‘, čo zanechal, je dokopy nič. A to pre nás bola dosť veľká rana, však, Edward?


  Priateľský Edward prikývol. Viete, trochu sme s tým rátali. Chcem povedať, keď viete, že dostanete slušný balík peňazí, nuž, nesnažíte sa nejaké zarobiť vlastnými silami. Ja som v armáde  okrem platu nemám prakticky nič  a Charmian je divadelná inšpicientka  zaujímavá práca a baví ju, lenže dostáva málo peňazí. Chceli sme sa zobrať a nestarali sme sa o finančnú stránku veci, lebo sme vedeli, že raz budeme bohatí.


  Ale nie sme! ozvala sa Charmian. Najhoršie na tom je, že budeme nútení predať rodinné sídlo Ansteys, ktoré obaja milujeme. Edward a ja sme z toho nešťastní. Ak sa nám nepodarí nájsť peniaze strýka Mathewa, nebudeme mať inú možnosť.


  Prepáč, Charmian, ale ešte sme sa nedostali k tomu najdôležitejšiemu, pripomenul Edward.


  Dobre, tak hovor ty.


  Edward sa obrátil k slečne Marplovej. Viete, ide o to, že strýko Mathew začal byť na staré kolená čoraz podozrievavejší. Nikomu nedôveroval.


  To bolo od neho veľmi múdre, pokývala hlavou slečna Marplová. Ľudská skazenosť je totiž neuveriteľná.


  Možno máte pravdu. Strýko Mathew si to rozhodne myslel. Mal priateľa, ktorý prišiel o všetky peniaze v banke, ďalšieho priviedol na mizinu právnik a on sám sa stal obeťou podvodu. Nakoniec začal vyhlasovať, že jediný bezpečný a rozumný spôsob, ako naložiť s peniazmi, je kúpiť zlaté tehly a zakopať ich do zeme.


  Aha, myslím, že začínam chápať, utrúsila slečna Marplová.


  Áno. Priatelia ho odhovárali, upozorňovali ho, že takto nedostane žiadne úroky, ale on trval na svojom. Vravieval, že peniaze treba držať v škatuli pod posteľou alebo ich zakopať v záhrade. To sú jeho slová.


  Charmian nadviazala: A keď zomrel, nezanechal po sebe takmer nič, hoci bol veľmi bohatý. Preto si myslíme, že ich niekde zakopal.


  Zistili sme, vysvetlil Edward, že predal cenné papiere a občas vyberal veľké sumy, no nikto nevie, kam sa podeli. Najskôr sa držal svojich zásad, nakúpil zlato a ukryl ho.


  Pred smrťou nič nepovedal? Nezanechal po sebe nejaký papier alebo list?


  To je práve na zbláznenie. Nie. Niekoľko dní bol v bezvedomí, ale tesne pred smrťou sa prebral. Pozrel sa na nás a zasmial sa  bol to slabučký tichý smiech  a povedal: ‚Všetko bude dobré, moje pekné hrdličky.‘ Nato si prstom poklopkal po oku  po pravom oku  a žmurkol. A potom  zomrel. Chudáčik starý strýko Mathew.


  Poklopkal si po oku, zopakovala zamyslene slečna Marplová.


  Edward spozornel. Hovorí vám to niečo? Spomenul som si na jeden príbeh s Arsenom Lupinom, v ktorom bolo čosi ukryté pod skleným okom. Lenže strýko Mathew nemal sklené oko.


  Stará dáma pokrútila hlavou. Nie, v tejto chvíli mi nič nenapadá.


  Charmian neskrývala sklamanie. Jane vravela, že nám hneď poviete, kde máme kopať.


  Slečna Marplová sa usmiala. Nie som kúzelníčka, moja milá. Nepoznala som vášho strýka, neviem, aký to bol človek, nikdy som nevidela jeho dom a okolie.


  Charmian ožila. A keby ste ho videli?


  Nuž, určite je to celkom ľahké, odvetila slečna Marplová.


  Ľahké! zvolala Charmian. Len sa príďte pozrieť do Ansteys a sama uvidíte, či je to ľahké.


  Je dosť možné, že pozvanie nemyslela úplne vážne, ale slečna Marplová rázne odvetila: To je od vás veľmi milé, moja drahá. Vždy som túžila hľadať zakopaný poklad. Potom sa na nich žiarivo usmiala a dodala: Čo človek neurobí pre lásku, však?


  Vidíte? spýtala sa Charmian Stroudová a urobila dramatické gesto.


  Práve dokončili obchôdzku Ansteys. Pozreli si rozkopanú úžitkovú záhradu. Prešli lesíkom, kde sa každý väčší strom smutne skláňal nad rozrytým, kedysi upraveným trávnikom. Prehľadali staré truhlice a kufre v podkroví. Zišli do pivníc, kde nezostal kameň na kameni. Merali a oťukávali steny, ukázali slečne Marplovej všetky staré kusy nábytku, v ktorých boli alebo mohli byť tajné zásuvky.


  Na stole v salóne ležala kopa papierov po nebohom Mathewovi Stroudovi. Edward s Charmian ani jeden nezničili, stále sa k nim vracali a dychtivo prezerali účty, pozvánky a obchodné listy v nádeji, že narazia na stopu, ktorá im predtým unikla.


  Napadá vám ešte nejaké miesto, kam sme sa nepozreli? spýtala sa Charmian.


  Slečna Marplová pokrútila hlavou. Boli ste veľmi dôkladní, moja milá. Možno až priveľmi. Viete, ja vždy hovorím, že treba mať plán. Pripomína mi to moju priateľku pani Eldritchovú, ktorá mala veľmi usilovnú slúžku. Krásne naleštila linoleum, a keďže bola dôkladná, vyleštila aj dlážku v kúpeľni, a tak sa stalo, že pani Eldritchová vychádzala z vane, pošmykla sa na korkovej podložke, spadla a zlomila si nohu. Nepríjemná situácia, lebo dvere boli, samozrejme, zamknuté a záhradník musel zobrať rebrík a vliezť do kúpeľne oknom  pani Eldritchová sa cítila hrozne, lebo bola vždy veľmi hanblivá.


  Edward sa nervózne zahniezdil.


  Slečna Marplová rýchlo dodala: Prepáčte, prosím. Občas mi myšlienky uletia. Ale jedna vec často privolá spomienky na druhú. A niekedy je to užitočné. Chcela som tým len povedať, že by sme mali porozmýšľať o možnej skrýši…


  Skúste to, slečna Marplová, ozval sa nahnevaný Edward. Ja a Charmian máme úplne prázdne hlavy!


  Božemôj. Pravdaže  musí to byť vyčerpávajúce. Ak dovolíte, prezriem si toto. Ukázala na kopu papierov. Ak tam nie je nič osobné  nechcem strkať nos do cudzích vecí.


  To je v poriadku. Ale obávam sa, že nič nenájdete.


  Stará dáma si sadla k stolu a začala systematicky prezerať papiere a triediť ich na menšie kôpky. Keď skončila, zahľadela sa pred seba.


  Tak čo, slečna Marplová? spýtal sa Edward s náznakom škodoradosti.


  Slečna Marplová sa strhla. Prepáčte. Pomohlo mi to.


  Našli ste niečo?


  Nie, to nie, ale myslím, že už viem, aký človek bol váš strýko Mathew. Trochu ako môj strýko Henry, myslím. Potrpel si na priehľadné žartíky. Vidieť, že bol starý mládenec  ktovie prečo? Žeby sklamanie v láske? Bol do istej miery pedantný, ale nechcel sa viazať  ako všetci starí mládenci!


  Charmian za jej chrbtom urobila významné gesto. Preskočilo jej.


  Slečna Marplová nerušene pokračovala v rozprávaní o svojom nebohom strýkovi Henrym. Potrpel si na slovné hračky. Niektorí ľudia ich neznášajú. Hry so slovami môžu ísť na nervy. Tiež bol podozrievavý. Stále si myslel, že ho služobníctvo okráda. Niekedy to bola pravda, ale nie vždy. Chudáčik, napokon tomu úplne podľahol. Začal sluhov podozrievať, že ho chcú otráviť, a ku koncu jedol už len vajcia namäkko! Vravieval, že varené vajce nemožno otráviť. Milý strýko Henry, kedysi býval taký veselý. Po večeri si rád vypil kávu. Vždy vravel: ‚Tá káva je štedrá,‘ čím chcel, samozrejme, naznačiť, že chce ešte.


  Edward mal pocit, že zošalie, ak bude musieť ešte chvíľu počúvať historky o strýkovi Henrym.


  Mladých ľudí mal rád, pokračovala slečna Marplová, ale často si ich doberal, ak viete, čo mám na mysli. Vrecúška s cukríkmi dával vždy na miesta, kam dieťa nedočiahlo.


  Charmian sa nezdržala a povedala: Hrozný človek!


  Kdeže, moja milá, len starý mládenec, ktorý nebol zvyknutý na deti. V skutočnosti vôbec nebol hlúpy. Peniaze držal vždy v dome a dal si aj nainštalovať trezor. Bol ním nadšený a stále hovoril, aký je bezpečný. Rozprával zrejme priveľa, lebo raz v noci sa k nemu vlámali lupiči a s pomocou chemikálií urobili do trezoru dieru.


  Tak mu treba, ozval sa Edward.


  Lenže trezor bol prázdny, povedala slečna Marplová. V skutočnosti mal peniaze uložené inde  za hrubými zborníkmi kázní. Hovoril, že také knihy ľudia jakživ nevezmú do ruky.


  Edward ju vzrušene prerušil. To je nápad! Nepozrieme si knižnicu?


  Charmian pohŕdavo pokrútila hlavou. Myslíš, že mi to nenapadlo? Minulý utorok, keď si bol v Portsmouthe, prešla som všetky knihy. Každú som vybrala z police a riadne vytriasla. Nič tam nebolo.


  Edward si vzdychol. Potom sa vzchopil a taktne sa pokúsil zbaviť návštevníčky, ktorá ich sklamala. Bolo to od vás veľmi láskavé, že ste prišli a chceli nám pomôcť. Mrzí ma, že to nevyšlo. Mám dojem, že sme vás už dosť zdržali. Ale pôjdem po auto, takže ešte stihnete vlak o pol štvrtej…


  Ale najprv musíme nájsť peniaze! skočila mu do reči slečna Marplová. Najskôr chyťte zajaca  ako píše pani Beatonová vo svojej kuchárke  nádherná kniha, ale hrozne drahá, väčšina receptov sa začína: ‚Zoberte liter smotany a tucet vajec…‘ Kde som to skončila? Aha, už viem. My už svojho zajaca máme  zajac je, samozrejme, váš strýko Mathew  a teraz musíme len zistiť, kam ukryl peniaze. Malo by to byť celkom jednoduché.


  Jednoduché? zvolala Charmian.


  Pravdaže, drahá. Som si istá, že použil tajnú zásuvku  to je moje riešenie.


  Edward sucho poznamenal: Zlaté tehly sa do tajnej zásuvky nezmestia.


  Nie, isteže nie. Ale nemáme dôvod domnievať sa, že peniaze sú ukryté v zlate.


  Vždy hovoril…


  Aj môj strýko veľa rozprával o trezore! Preto si myslím, že išlo len o zastierací manéver. Napríklad diamanty by sa do tajnej zásuvky zmestili.


  Ale my sme prehľadali všetky tajné zásuvky. Mali sme tu stolára, ktorý prezrel každý kus nábytku.


  Vážne? To bol od vás veľmi šikovný ťah. Podľa mňa treba hľadať v jeho stole. Nie je to ten písací stôl pri stene?


  Áno. Ukážem vám ho. Charmian prešla k stolu a zložila kryt. Vnútri boli maličké priečinky a zásuvky. Otvorila dvierka v strede a stlačila pružinu v ľavej zásuvke. Dno sa vysunulo dopredu. Charmian ho vybrala von a odkryla plytký priestor. Bol prázdny.


  Nie je to náhoda? zajasala slečna Marplová. Strýko Henry mal taký istý stôl, ibaže bol z orechového dreva a tento je mahagónový.


  V každom prípade, povedala Charmian, tu nič je, ako vidíte.


  Predpokladám, nedala sa slečna Marplová, že váš stolár je mladý. Nemôže vedieť všetko. Kedysi boli ľudia veľmi vynachádzaví, keď chceli niečo ukryť. Existujú aj tajomstvá v tajomstve.


  Vytiahla sponku zo svojho úhľadného sivého drdola, narovnala ju a vopchala do nepatrnej dierky, ktorá vyzerala ako od červotoča. Potom bez veľkých ťažkostí vytiahla malú zásuvku. Obsahovala kôpku zažltnutých listov a zložený list papiera.


  Edward a Charmian sa okamžite vrhli na vzácny nález. Edward trasúcimi sa prstami rozložil papier. Vzápätí ho však odhodil so znechuteným výkrikom.


  Dofrasa, veď to je recept na pečenú šunku!


  Charmian zatiaľ rozviazala stužku, ktorá držala pokope kôpku listov, a jeden z nich si pozrela. Ľúbostné listy!


  Slečna Marplová zareagovala typicky viktoriánsky: Aké zaujímavé! Možno je to dôvod, prečo sa váš strýko nikdy neoženil.


  Charmian začala nahlas čítať:


  Môj milý Mathew, musím sa priznať, že od Tvojho posledného listu sa mi čas vliekol veľmi pomaly. Skúšam sa zamestnať rôznymi prácami, ktoré smiem vykonávať, a často si hovorím, že som mala šťastie, lebo som videla hodný kus sveta, hoci mi ani nenapadlo, keď som išla do Ameriky, že sa dostanem až na tieto vzdialené ostrovy!


  Charmian prerušila čítanie. Odkiaľ to prišlo? Ó! Z Havaja! A vzápätí pokračovala:


  Žiaľ, domorodci majú ešte ďaleko k tomu, aby uvideli svetlo. Ešte vždy chodia polonahí a správajú sa ako divosi, väčšinu času premárnia plávaním a tancom; radi sa zdobia kvetinovými vencami. Pán Gray získal zopár konvertitov, ale je to sizyfovská práca a on aj pani Grayová často prežívajú trpké sklamanie. Robím, čo môžem, aby som mu pozdvihla náladu a povzbudila ho, ale aj ja bývam smutná, isto uhádneš prečo, milý Mathew. Je to veľká skúška pre milujúce srdce. Tvoje opätovné vyznanie lásky ma veľmi potešilo. Moje srdce Ti bude vždy verné a oddané, milý Mathew. Tvoja láska Betty Martinová.


  P. S. Tento list pošlem ako vždy našej spoločnej priateľke Matilde Gravesovej. Dúfam, že mi Boh odpustí tento malý úskok.


  Edward zahvízdal. Misionárka! To bola teda vyvolená strýka Mathewa. Ktovie, prečo sa nezobrali?


  Zdá sa, že precestovala celý svet, povedala Charmian, prezerajúc listy. Navštívila Maurícius a rôzne iné miesta. Možno zomrela na žltú zimnicu alebo niečo podobné.


  Tichý smiech oboch prekvapil. Slečna Marplová sa očividne dobre zabávala. No toto! Predstavte si!


  Čítala recept na pečenú šunku. Keď videla ich nechápavé pohľady, začala čítať nahlas: Pečená šunka so špenátom. Zoberieme pekný kus šunky, napicháme do nej klinčeky a posypeme hnedým cukrom. Pečieme v mierne zohriatej rúre. Podávame so špenátovým pyré. Čo si o tom myslíte?


  Znie to dosť hnusne, usúdil Edward.


  Nie, nie, môže to byť celkom chutné, ale čo si myslíte o celej veci?


  Edwardovi zrazu svitlo. Myslíte, že je to kód  nejaký kryptogram? Vzal do ruky papier. Pozri sa sem, Charmian, môže to byť šifra! Načo by dával obyčajný kuchársky recept do tajnej zásuvky?


  Správne, prikývla slečna Marplová. Určite to malo nejaký význam.


  Charmian povedala: Viem, čo je to  odkaz napísaný neviditeľným atramentom! Poďme ho nahriať. Zapni kúrenie.


  Edward poslúchol, ale nijaké písmo sa neobjavilo.


  Slečna Marplová decentne zakašľala. Myslím, že to zbytočne komplikujete. Recept je iba indícia. Podľa mňa sú dôležité listy.


  Listy?


  Najmä podpis.


  Edward ju už nepočúval a vzrušene zvolal: Charmian! Poď sem! Slečna Marplová má pravdu. Vidíš? Obálky sú staré, ale listy boli napísané oveľa neskôr.


  Veľmi správne, prisvedčila slečna Marplová.


  Sú len akoby staré. Stavím sa, že ich strýko Mat sám sfalšoval.


  Presne tak, povedala slečna Marplová.


  Celá vec je podvod. Žiadna misionárka nikdy neexistovala. Musí to byť šifra.


  Milé deti, nie je to také zložité, ako sa zdá. Váš strýko bol v podstate jednoduchý človek. Chcel sa zabaviť, to je všetko.


  Prvý raz ju pozorne počúvali.


  Čo máte na mysli, slečna Marplová? spýtala sa Charmian.


  Že v tejto chvíli držíte v ruke svoje peniaze.


  Charmian sa zahľadela na list.


  Podpis, moja drahá. Ten všetko prezrádza. Recept je iba indícia. Lebo ak si odmyslíme klinčeky a hnedý cukor a tak ďalej, čo nám zostane? Šunka a špenát! Šunka a špenát! Čiže nezmysel. Preto sú tie listy také dôležité. Spomeňte si, čo urobil váš strýko tesne pred smrťou. Vraveli ste, že si poklopkal po oku. Nuž, to by vám malo pomôcť vyriešiť záhadu.


  Charmian sa bez okolkov spýtala: Zbláznili sme sa my, alebo vy?


  Určite ste už počuli, čo sa hovorí, keď chcete o niečom povedať, že to nie je pravda alebo sa to dnes už nepoužíva? Moje oko a Betty Martinová.


  Edward prudko vydýchol a pozrel na list, ktorý držal v ruke. Betty Martinová…


  Presne tak, pán Rossiter. Ako ste práve povedali, tá osoba nikdy neexistovala. Listy napísal váš strýko a trúfam si povedať, že sa pri tom výborne zabával. Písmo na obálkach je oveľa staršie  vlastne ani nemohli patriť k listom, lebo tá, ktorú držíte v ruke, je z roku tisícosemstopäťdesiatjeden.


  Po krátkej odmlke dôrazne zopakovala: Tisícosemstopäťdesiatjeden. Tým sa všetko vysvetľuje, nemyslíte?


  Pre mňa nie, povedal Edward.


  Pravdaže, ani ja by som to nevedela, keby nie môjho prasynovca Lionela. Je to milý chlapec a vášnivý filatelista. V známkach sa vyzná. To on mi povedal o vzácnych cenných známkach a o úžasnom novom objave na jednej dražbe. Pamätám si, že hovoril o známke  o modrej centovej známke z roku tisícosemstopäťdesiatjeden. Vraj má cenu zhruba dvadsaťpäťtisíc dolárov. Predstavte si to! Predpokladám, že aj ostatné známky sú vzácne a veľmi cenné. Nečudo, že váš strýko nakupoval cez sprostredkovateľov a bol opatrný pri zametaní stôp, ako sa hovorí v detektívkach.


  Edward zúfalo zavzdychal, sadol si a skryl hlavu do dlaní.


  Čo sa ti stalo? spýtala sa Charmian.


  Nič. Len mi napadla hrozná myšlienka, že bez pomoci slečny Marplovej by sme tie listy so všetkou úctou spálili!


  A na to, povedala slečna Marplová, starí páni so zmyslom pre humor nemyslia. Spomínam si, že strýko Henry na Vianoce poslal svojej najmilšej neteri päťlibrovú bankovku. Vložil ju do vianočného pozdravu, zalepil a navrch napísal: Všetko najlepšie, na viac sa tento rok nezmôžem.


  Dievčina sa nahnevala, lebo to považovala za prejav skúposti, a hodila pozdrav do ohňa. Potom jej, samozrejme, musel poslať ďalšie peniaze.


  V Edwardových citoch k strýkovi Henrymu nastal náhly obrat.


  Slečna Marplová, povedal, idem po šampanské. Pripijeme si na zdravie vášho strýka Henryho.


  VRAŽDA PODĽA KRAJČÍRSKEHO METRA


  Slečna Pollittová chytila klopadlo a zdvorilo zaklopala na dvere domčeka. Chvíľku počkala a zaklopala znova. Takmer sa jej pritom vyšmykol balík, ktorý držala ľavou rukou. V balíku boli nové zelené zimné šaty pre pani Spenlowovú, pripravené na skúšanie. Slečna Pollittová mala na ľavej ruke zavesené čierne hodvábne vrecúško s krajčírskym metrom, vankúšikom na špendlíky a veľkými praktickými nožnicami.


  Slečna Pollittová bola vysoká, chudá ako trieska, mala úzky nos, zovreté pery a riedke oceľovosivé vlasy. Dlho váhala, kým zaklopala tretí raz. Obzrela sa a uvidela rýchlo sa blížiacu postavu. Slečna Hartnellová, žoviálna päťdesiatnička s vetrom ošľahanou tvárou, zvolala hlbokým hlasom: Dobrý deň, slečna Pollittová!


  Krajčírka opätovala pozdrav: Dobrý deň. Na rozdiel od slečny Hartnellovej mala tenký a jemný hlások. Kedysi bola totiž komornou. Prepáčte, pokračovala, ale neviete náhodou, či je pani Spenlowová doma?


  Ani náhodou, odpovedala slečna Hartnellová.


  Je mi to nepríjemné, ale mala som dnes priniesť pani Spenlowovej šaty na skúšku. O pol štvrtej, povedala.


  Slečna Hartnellová pozrela na hodinky. Ale teraz je pol piatej.


  Áno. Klopala som tri razy, ale nikto neotváral, tak mi napadlo, že pani Spenlowová odišla a zabudla na skúšku. Ibaže zvyčajne nezabúda a tie šaty chce mať napozajtre hotové.


  Slečna Hartnellová vošla cez bránku a prešla po chodníku k slečne Pollittovej, ktorá stála pred vchodom.


  Prečo neotvorila Gladys? spýtala sa. Aha, už viem, dnes je štvrtok, Gladys má voľno. Pani Spenlowová zrejme zaspala. Asi ste nerobili dosť veľký hluk.


  Chytila klopadlo a rázne ním zaklopala a na dôvažok zabúchala na dvere päsťou. Zvučným hlasom zvolala: Haló, ste doma?


  Nikto sa však neohlásil.


  Slečna Pollittová zamrmlala: Pani Spenlowová na mňa asi zabudla a odišla, zastavím sa tu neskôr. Obrátila sa a vykročila po chodníku.


  Nezmysel, vyhlásila slečna Hartnellová. Nemohla odísť. Bola by som ju stretla. Pozriem sa cez okno, či sú tam nejaké známky života.


  Hlučne sa zasmiala, aby dala najavo, že to bol vtip, a nazrela dnu cez najbližšie okno  nečakala, že tam niekoho uvidí, lebo manželia Spenlowovci sa najradšej zdržiavali v menšej zadnej izbe.


  Napriek tomu však čosi zbadala. Slečna Hartnellová skutočne neobjavila nijaké známky života. Naopak, na rohoži pred kozubom ležala pani Spenlowová  mŕtva.


  Samozrejme, rozprávala neskôr slečna Hartnellová, že som nestratila hlavu. Tá Pollittka totiž nemala ani potuchy, čo treba robiť. ‚Nesmieme stratiť hlavu,‘ povedala som jej. ‚Vy zostaňte tu a ja pôjdem po policajta.‘ Šemotila síce, že nechce zostať sama, ale nevšímala som si ju. Na takých ľudí platí prísnosť. Všimla som si, že zo všetkého robia vedu. Práve som bola na odchode, keď spoza domu vyšiel pán Spenlow.


  Na tomto mieste sa slečna Hartnellová zakaždým významne odmlčala, aby sa poslucháči mohli spýtať: Povedzte, ako vyzeral?


  Potom pokračovala: Úprimne povedané, ja som hneď čosi šípila. Bol až príliš pokojný. Vôbec ho to neprekvapilo. Hovorte si, čo chcete, ale nie je normálne, aby muž, ktorý sa práve dozvedel o manželkinej smrti, nedal najavo žiadne city.


  Všetci s ňou súhlasili.


  A policajti tiež. Ľahostajnosť pána Spenlowa v nich dokonca vzbudila také silné podozrenie, že nestrácali čas a hneď sa ho spýtali, kde bol v čase manželkinej smrti. A keď zistili, že peniaze v rodine patrili pani Spenlowovej a podľa závetu spísaného krátko po sobáši pripadnú manželovi, ich podozrenie zosilnelo.


  Slečnu Marplovú, milú starú dievku  niektorí o nej hovorili, že má príliš podrezaný jazyk , ktorá bývala v dome vedľa fary, vypočuli necelú polhodinku po tom, ako objavili nebohú. Prišiel za ňou policajt Palk a dôležito zalistoval v zápisníku. Ak dovolíte, madam, chcem vám položiť pár otázok.


  Slečna Marplová odvetila: V súvislosti s vraždou pani Spenlowovej?


  Palk sa nestačil čudovať. Môžem sa spýtať, madam, odkiaľ to viete?


  Ryba, odvetila slečna Marplová.


  Palkovi sa odpoveď zdala celkom zrozumiteľná. Veľmi správne predpokladal, že informáciu priniesol chlapec z obchodu s rybami spolu s večerou pre slečnu Marplovú.


  Stará dáma pokračovala miernym tónom. Ležala na dlážke v obývacej izbe, zaškrtená, pravdepodobne veľmi úzkym opaskom. Nech to bolo čokoľvek, niekto to odniesol.


  Palk sa spravodlivo rozčúlil: Ako to, že mladý Fred všetko vie…


  Slečna Marplová mu rýchlo skočila do reči. V plášti máte špendlík.


  Policajt sa prekvapene pozrel dolu. Veď viete, čo sa hovorí: Kto nájde špendlík a zdvihne ho, bude mať celý deň šťastie.


  Dúfam, že sa vám to splní. Čo ste mi chceli povedať?


  Palk si odkašľal, zatváril sa dôležito a nazrel do svojich poznámok. Mám tu výpoveď pána Arthura Spenlowa, manžela nebohej. Pán Spenlow tvrdí, že mu zhruba o pol tretej volala slečna Marplová, aby k nej prišiel o štvrť na štyri, lebo sa s ním potrebuje o niečom poradiť. Takže, madam, je to pravda?


  Rozhodne nie, odvetila slečna Marplová.


  Netelefonovali ste pánu Spenlowovi o pol tretej?


  Ani o pol tretej, ani inokedy.


  Aha, utrúsil policajt s veľkým zadosťučinením.


  Čo ešte povedal pán Spenlow?


  Že sem prišiel v určenom čase, pričom svoj dom opustil desať minút po tretej, a slúžka ho informovala, že slečna Marplová ‚neni doma‘.


  To je pravda, prikývla slečna Marplová. Bol tu, ale ja som bola na schôdzi ženského spolku.


  Aha, zopakoval policajt.


  Slečna Marplová zvolala: Hádam nepodozrievate pána Spenlowa?


  To vám teraz nesmiem prezradiť, ale myslím, že niekto, nechcem nikoho menovať, sa snažil byť prefíkaný.


  Slečna Marplová sa zamyslela. Pán Spenlow?


  Pána Spenlowa mala rada. Drobný štíhly muž sa vyjadroval dosť stroho a konvenčne, bol skrátka stelesnená počestnosť. Na prvý pohľad to bol mestský človek, zdalo sa teda zvláštne, že prišiel bývať na vidiek. Slečne Marplovej prezradil, čo ho k tomu viedlo. Už odmalička som chcel bývať na vidieku a mať záhradu. Vždy som miloval kvety. Moja manželka mala kvetinárstvo. Tam som ju prvý raz uvidel.


  V tom suchom výroku sa skrýval romantický pohľad na mladšiu a krajšiu pani Spenlowovú obklopenú kvetinami.


  Pán Spenlow sa v pestovaní kvetov vôbec nevyznal. Nevedel nič o semenách, rozmnožovaní odrezkami, vysádzaní záhonov, letničkách či trvalkách. Mal iba predstavu  predstavu malej záhrady plnej sladko voňajúcich pestrofarebných kvetov. Radil sa so slečnou Marplovou a všetko si zapisoval do zošitka.


  Bol veľmi dôsledný. A možno práve táto vlastnosť zaujala políciu, keď objavili telo jeho zavraždenej manželky. Vďaka trpezlivému vypočúvaniu sa dozvedeli veľa o nebohej pani Spenlowovej  a s nimi všetci obyvatelia St Mary Meadu.


  Pani Spenlowová začínala ako pomocná kuchárka vo veľkom dome. Potom sa vydala za druhého záhradníka a spolu si v Londýne otvorili kvetinárstvo. Obchod prekvital. Záhradník však čoskoro ochorel a zomrel.


  Vdova viedla obchod ďalej a dokonca ho rozšírila. Darilo sa jej. Potom obchod predala za slušnú cenu a znova sa vydala  tentoraz za pána Spenlowa, klenotníka v strednom veku, ktorý zdedil malý obchod. Ten predali a presťahovali sa do St Mary Meadu.


  Pani Spenlowová bola zámožná žena. Zisky z kvetinárstva investovala po porade s duchmi, ako často hovorievala. Duchovia, ktorí jej radili, boli zrejme obdarení nezvyčajnou bystrosťou.


  Všetky investície jej priniesli zisky, v niektorých prípadoch priam neuveriteľne vysoké. No namiesto toho, aby sa jej viera v špiritizmus posilnila, pani Spenlowová zradne opustila médiá a seansy a nakrátko sa vrhla na takmer neznáme náboženstvo pochádzajúce z Indie, ktoré sa zakladalo na rôznych spôsoboch hlbokého dýchania. Po príchode do St Mary Meadu sa opäť vrátila do lona anglikánskej cirkvi. Veľa času trávila na fare a na bohoslužbách sa zúčastňovala so železnou pravidelnosťou. Podporovala miestne obchody, zaujímala sa o spoločenské dianie a hrala bridž.


  Viedla jednotvárny, obyčajný život. A zrazu  vražda.


  Policajný šéf plukovník Melchett poslal po inšpektora Slacka.


  Slack bol typ človeka, čo má vo veciach jasno. Keď dospel k určitému záveru, bol si ním istý. Ani teraz nezaváhal. Urobil to manžel, pán plukovník, vyhlásil.


  Myslíte?


  Určite. Stačí sa naňho pozrieť. Má to napísané na čele. Nikdy nedal najavo smútok ani dojatie. Keď sa vrátil domov, vedel, že je mŕtva.


  Nesnažil by sa aspoň hrať úlohu nešťastného manžela?


  On nie. Je spokojný sám so sebou. Niektorí muži nevedia hrať. Sú príliš odmeraní.


  Nemal inú ženu? spýtal sa plukovník.


  Zatiaľ som nijakú nevypátral. Lenže Spenlow je prefíkaný. Určite po sebe zamietol stopy. Ja to vidím tak, že sa mu manželka zunovala. Mala peniaze a život s ňou asi nebol ľahký  stále si začínala s nejakým izmom. A tak sa chladnokrvne rozhodol zniesť ju zo sveta a žiť si svoj život.


  Áno, mohlo to tak byť.


  Bolo to tak, verte mi. Všetko dôkladne naplánoval. Vymyslel si telefonát…


  Nepodarilo sa ho vystopovať? prerušil ho netrpezlivo plukovník.


  Nie, pane. To znamená, že klamal alebo mu niekto volal z verejného telefónu. V dedine sú iba dva, na stanici a na pošte. Z pošty nikto nevolal. Pani Bladová vidí každého, kto príde dnu. Možno zo stanice. Vlak prichádza o dve dvadsaťsedem, a vtedy je tam dosť rušno. Ale podstatné je, že Spenlow tvrdí, že mu volala slečna Marplová, čo nie je pravda. Z jej domu nikto netelefonoval a ona bola na schôdzi.


  Nezabúdajte na možnosť, že manžela zámerne vylákal z domu ten, kto chcel zavraždiť pani Spenlowovú.


  Máte na mysli mladého Teda Gerarda, však? Preklepol som si ho  chýba mu motív. Nič by tým nezískal.


  Ale je to dosť pochybný živel. Má na konte niekoľko defraudácií.


  Nevravím, že je to dobrý človek. Ale išiel za šéfom a priznal sa k defraudácii. Jeho zamestnávatelia o ničom nevedeli.


  Je členom Oxfordskej skupiny, poznamenal plukovník.


  Správne. A len čo do nej vstúpil, išiel sa priznať, že potiahol peniaze. Nevravím, že to nebola obyčajná prefíkanosť. Možno si myslel, že ho podozrievajú, a rozhodol sa staviť na úprimnú kajúcnosť.


  Uvažujete ako skeptik, Slack, povedal plukovník Melchett. Mimochodom, hovorili ste so slečnou Marplovou?


  Čo s tým má spoločné?


  Nič. Ale všeličo počuje. Skúste sa s ňou pozhovárať. Je to veľmi bystrá stará dáma.


  Slack zmenil tému. Chcel som sa vás na niečo spýtať, pane. Nebohá kedysi slúžila v sídle sira Roberta Abercrombieho. Tam sa predsa odohrala lúpež smaragdov  mali obrovskú hodnotu. Nikdy sa nenašli. Vyhľadal som si spis  stalo sa to v čase, keď tam bola aj pani Spenlowová, vtedy ešte len dievča. Nemyslíte, že do toho mohla byť zapletená? Viete, Spenlow bol len malý klenotník  hodil by sa ako zásterka.


  Melchett pokrútil hlavou. Nie, myslím, že nie. V tom čase Spenlowa ani nepoznala. Pamätám si ten prípad. V policajných kruhoch panoval názor, že v tom mal prsty syn pána domu  Jim Abercrombie  hrozne rozhadzovačný mladík. Mal kopu dlhov a tesne po lúpeži boli všetky splatené  hovorili, že ich vyrovnala nejaká bohatá žena, ale neviem, neviem. Starý Abercrombie začal uhýbať a snažil sa zastaviť policajné vyšetrovanie.


  Bol to len nápad, uzavrel Slack.


  Slečna Marplová privítala inšpektora Slacka s veľkou radosťou, najmä keď sa dozvedela, že ho poslal plukovník Melchett.


  To je od plukovníka veľmi milé. Netušila som, že si ma pamätá.


  Že či. Povedal mi, že ak vy niečo neviete o St Mary Meade, tak to zrejme nestojí za reč.


  Nuž, vážim si to, ale ja skutočne nič neviem. Mám na mysli tú vraždu, samozrejme.


  Ale viete, čo sa o nej hovorí.


  Isteže, ale nepatrí sa opakovať klebety, však?


  Slack sa pokúsil o žoviálnosť. Viete, toto nie je úradný rozhovor. Zostane to medzi nami.


  Chcete povedať, že vás naozaj zaujíma, čo ľudia hovoria? Bez ohľadu na to, či je to pravda?


  Správne.


  Nuž, hovorí sa všeličo. A existujú dva tábory, ak mi rozumiete. Niektorí ľudia si myslia, že to urobil manžel. Prirodzene, manžel alebo manželka sú vždy prví podozriví.


  Možno, pripustil inšpektor.


  Bývajú spolu pod jednou strechou. A často ide o peniaze. Počula som, že peniaze mala pani Spenlowová, takže pán Spenlow jej smrťou získa. Obávam sa, že v tomto skazenom svete tie najhoršie domnienky bývajú často opodstatnené.


  Dostane celkom peknú sumu, to je pravda.


  Presne tak. Je teda možné, že ju zaškrtil, zadnými dverami vyšiel von, prešiel cez polia až k môjmu domu, povedal, že ma hľadá, lebo som mu volala, a potom sa vrátil domov, kde zistil, že mu zatiaľ ktosi zavraždil manželku. Mohol dúfať, že zločin zvalia na nejakého tuláka alebo lupiča.


  Inšpektor prikývol. Hej, keď vezmeme do úvahy peniaze  a ak spolu v poslednom čase nevychádzali…


  Slečna Marplová ho však prerušila: Kdeže, to nie.


  Viete to určite?


  Keby sa hádali, všetci by to vedeli. Ich slúžka Gladys Brentová by to rozniesla po celej dedine.


  Možno si nič nevšimla, namietol nepresvedčivo inšpektor.


  Slečna Marplová sa len útrpne usmiala a pokračovala: A potom je tu druhá skupina. Tí podozrievajú Teda Gerarda. Je to fešák. Ale obávam sa, že pekný výzor má na ľudí väčší vplyv, ako by mal mať. Náš predposledný vikár mal na ľudí priam magické účinky. Všetky dievčatá chodili do kostola ráno aj večer. A mnohé staršie ženy zrazu začali byť veľmi činorodé  koľko papúč a šálov mu uplietli! Privádzali toho úbohého mladého muža do rozpakov.


  Ale… kde som to skončila? Aha, áno, mladý Ted Gerard. Isteže sa o ňom hovorí. Často ju navštevoval. Aj keď sama pani Spenlowová mi povedala, že je členom akejsi Oxfordskej skupiny. To je náboženské hnutie. Pokiaľ viem, sú úprimní a veľmi seriózni a na pani Spenlowovú urobili veľký dojem.


  Slečna Marplová sa nadýchla a pokračovala: Som si istá, že v tom nebolo nič iné, ale viete, akí sú ľudia. Mnohí sú presvedčení, že pani Spenlowová bola do toho mladého muža bláznivo zaľúbená a požičala mu dosť veľkú sumu. A tiež je pravda, že ho v ten deň videli na stanici. Nastúpil do vlaku, čo odchádza o dve dvadsaťsedem. Samozrejme, mohol nepozorovane vystúpiť a ísť priekopou až k plotu a potom okolo kríkov, takže vôbec nemusel použiť východ zo stanice. Nikto by si nevšimol, že ide k pani Spenlowovej. A ešte niečo, ľudia si myslia, že pani Spenlowová bola dosť zvláštne oblečená.


  Zvláštne?


  Nemala na sebe šaty, ale kimono. Slečna Marplová sa zapýrila. Viete, taká vec v mnohých ľuďoch vzbudzuje isté asociácie.


  Aj vo vás?


  Nie, vôbec nie. Myslím si, že to bolo prirodzené.


  Prirodzené?


  Vzhľadom na okolnosti určite. Slečna Marplová mala pokojný, zadumaný pohľad.


  Inšpektor Slack povedal: Mohol to byť ďalší motív pre manžela. Žiarlivosť.


  Kdeže, pán Spenlow by nikdy nežiarlil. Nie je veľmi všímavý. Keby mu manželka ušla a nechala odkaz, až vtedy by zistil, že sa niečo dialo.


  Inšpektora Slacka znervózňoval jej uprený pohľad. Mal pocit, že mu niečo naznačuje, ale nevedel čo. Stará dáma sa ho dôrazne spýtala: Nenašli ste žiadne stopy, pán inšpektor?


  Ľudia dnes nezanechávajú odtlačky prstov a popol z cigariet.


  Ale toto bol podľa mňa staromódny zločin…


  Slack ju prerušil. Čo tým chcete povedať?


  Slečna Marplová pomaly odpovedala: Viete, myslím si, že by vám mohol pomôcť tunajší policajt Palk. Bol prvý na  na ‚mieste činu‘, ako sa dnes hovorí.


  Pán Spenlow sedel na záhradnej stoličke a tváril sa dosť zmätene. Napokon povedal tenkým hlasom: Možno si to iba namýšľam. V poslednom čase sa mi zhoršil sluch. Ale myslím si, že som zreteľne počul malého chlapca, ako za mnou vykrikuje: ‚Hej, Crippen!‘. Nadobudol som z toho dojem, že som podľa neho  že som zabil svoju milovanú manželku.


  Slečna Marplová odstrihla zvädnutý kvet ruže. Nepochybne vo vás chcel vyvolať práve taký dojem.


  Ale kto to tomu dieťaťu nahovoril?


  Slečna Marplová si odkašľala. Nuž, zrejme počúval, o čom sa zhovárajú dospelí.


  Chcete  chcete povedať, že si to ľudia myslia?


  Najmenej polovica ľudí v St Mary Meade určite.


  Ale  moja milá slečna  prečo si to myslia? Mal som svoju manželku úprimne rád. Jej sa život na vidieku, žiaľ, nepáčil tak, ako som dúfal, ale ľudia sa predsa nemôžu zhodnúť vo všetkom. Ubezpečujem vás, že jej stratu prežívam veľmi ťažko.


  Asi áno. Ale, s dovolením, nie je to na vás vidieť.


  Pán Spenlow sa narovnal. Milá slečna, pred niekoľkými rokmi som čítal o istom čínskom filozofovi, ktorý keď stratil milovanú manželku, pokojne ďalej udieral do gongu na ulici  zrejme ide o obľúbenú čínsku kratochvíľu  ako predtým. Svojím pevným postojom hlboko zapôsobil na ľudí v meste.


  Lenže, namietla slečna Marplová, ľudia v St Mary Meade reagujú inak. Nepotrpia si na čínsku filozofiu.


  Ale vy ma chápete, však?


  Slečna Marplová prikývla. Môj strýko Henry, začala, sa vedel neuveriteľne ovládať. Jeho heslo bolo: Nikdy nedávaj najavo city. Aj on mal veľmi rád kvety.


  Napadlo mi, ozval sa pán Spenlow s náznakom dychtivosti v hlase, že by som mohol na západnej strane záhrady postaviť pergolu. Myslím, že by sa tam hodili ružové ruže a možno vistéria. A je ešte jeden kvet, biely, vyzerá ako hviezda, ale neviem si spomenúť, ako sa volá…


  Slečna Marplová odpovedala tónom, akým sa zvyčajne prihovárala svojmu trojročnému prasynovcovi: Mám tu pekný katalóg, je v ňom veľa obrázkov. Nechcete si ho pozrieť? Ja musím ísť do dediny.


  Pán Spenlow sa zahĺbil do katalógu a slečna Marplová vyšla hore do izby, rýchlo zabalila šaty do baliaceho papiera a rezkým krokom zamierila k pošte. Krajčírka slečna Pollittová totiž bývala v byte nad poštou.


  Slečna Marplová však nešla hneď hore. Bolo pol tretej a o minútu zastal pred dverami pošty autobus z Much Benhamu. Bola to jedna z udalostí dňa v St Mary Meade. Poštárka sa náhlila von s balíkmi, ktoré súviseli s jej obchodom. Na pošte sa totiž predávali aj cukríky, lacné knihy a hračky.


  Slečna Marplová zostala na pošte sama.


  Asi o štyri minúty sa poštárka vrátila a slečna Marplová vyšla hore schodmi. Slečne Pollittovej vysvetlila, že by chcela upraviť staré sivé šaty na módnejšie, ak je to možné. Krajčírka sľúbila, že urobí, čo bude môcť.


  Plukovníka Melchetta prekvapilo, keď mu ohlásili slečnu Marplovú. Vošla dnu a ospravedlňovala sa: Prepáčte, prepáčte, že vás vyrušujem. Viem, že ste veľmi zaneprázdnený, ale vždy ste boli ku mne láskavý, pán plukovník, a tak som si povedala, že radšej zájdem za vami ako za inšpektorom Slackom. Viete, nechcem, aby sa pán Palk dostal do ťažkostí. Ale myslím si, že sa nemal ničoho dotýkať.


  Plukovník Melchett sa tváril dosť nechápavo. Palk? To je policajt zo St Mary Meadu, nemám pravdu? Čo vykonal?


  Zobral špendlík. Mal ho zapichnutý v plášti. A vtedy mi napadlo, že ho zrejme našiel v dome pani Spenlowovej.


  To je možné. Ale koniec koncov, bol to iba špendlík. Pravda, našiel ho pri tele pani Spenlowovej. Včera tu bol a povedal o tom Slackovi  to bola vaša práca, však? Isteže, nemal sa ničoho dotýkať, ale ako som povedal, bol to iba špendlík. Obyčajný špendlík. Také veci predsa ženy používajú často.


  Nie, pán plukovník, v tom sa mýlite. V mužských očiach to bol obyčajný špendlík, ale v skutočnosti bol dosť zvláštny. Bol to ten druh tenkých špendlíkov, ktoré sa predávajú v škatuľkách a používajú ich najmä krajčírky.


  Melchett na ňu hľadel a zrazu sa mu rozjasnila tvár. Slečna Marplová dychtivo pokývala hlavou.


  Áno, samozrejme. Podľa mňa to priam bilo do očí. Mala na sebe kimono, lebo sa chystala skúšať nové šaty. Vošla do prednej izby, slečna Pollittová povedala, že si potrebuje niečo premerať, a ovinula jej krajčírsky meter okolo krku  stačilo ho len prekrížiť a zatiahnuť  počula som, že je to ľahké. A potom, samozrejme, vyšla von, zavrela za sebou dvere a klopala na ne, ako keby práve prišla. Lenže špendlík dokazuje, že v dome bola už predtým.


  Takže pánu Spenlowovi telefonovala slečna Pollittová?


  Áno. Z pošty o pol tretej  vtedy totiž prichádza autobus a na pošte nikto nie je.


  Ale prečo? Preboha prečo? spýtal sa plukovník Melchett. Vražda bez motívu predsa neexistuje.


  Asi už viete, pán plukovník, podľa toho, čo som počula, že ide o zločin z dávnej minulosti. Pripomína mi to mojich bratancov Anthonyho a Gordona. Anthonymu vždy všetko vychádzalo, zatiaľ čo Gordon bol smoliar. Dostihové kone sa zranili, akcie klesali, nehnuteľnosti strácali na cene. Podľa mňa v tom boli zapletené dve ženy.


  V čom?


  V tej lúpeži. Je to už dávno. Počula som, že zmizli vzácne smaragdy. Komorná a pomocná kuchárka. Jedno sa totiž nevysvetlilo  keď sa pomocná kuchárka vydala za záhradníka, odkiaľ vzali peniaze na kvetinárstvo?


  Odpoveď znie: použila svoj podiel na… koristi, myslím, že to je ten správny výraz. Všetko jej vyšlo. Peniaze priniesli ďalšie peniaze. Ale tá druhá, komorná, zrejme nemala také šťastie. Skončila ako dedinská krajčírka. A potom sa znova stretli. Sprvu sa zrejme nič nedialo, pravda, kým sa na scéne neobjavil Ted Gerard.


  Pani Spenlowovú trápili výčitky svedomia a navyše mala sklon k náboženskému vytrženiu. Ten mladý muž ju určite prehováral, aby sa ku všetkému priznala, a mám pocit, že to naozaj chcela urobiť. Lenže slečna Pollittová mala iný názor. Videla len to, že by mohla ísť do väzenia za lúpež, ktorú spáchala pred mnohými rokmi. A rozhodla sa, že to nedovolí. Viete, obávam sa, že to nikdy nebola dobrá žena. Keby toho milého hlúpeho pána Spenlowa obesili, ani by nemihla okom.


  Nuž, ozval sa plukovník Melchett, azda by sme mohli vašu teóriu overiť, ale iba do istej miery. Zistíme, či Pollittová bola komornou u Abercrombieho, ale…


  Slečna Marplová ho ohľaduplne prerušila: Bude to ľahké. Patrí k tým ženám, ktoré sa okamžite zosypú, keď pravda vyjde najavo. A okrem toho, viete, mám jej krajčírsky meter. Včera som bola u nej na skúške a  ehm  požičala som si ho. Keď to zistí a napadne jej, že ho má polícia  nuž, je dosť hlúpa a bude si myslieť, že je to dôkaz proti nej.


  Povzbudivo sa na plukovníka usmiala a dodala: Bude to hračka, uvidíte. Tým istým tónom ho jeho najmilšia teta kedysi ubezpečovala, že urobí skúšky na Kráľovskú vojenskú akadémiu.


  A naozaj ich urobil.


  PRÍPAD ŠIALENEJ STARENY


  Tak ako sa dnes máte? spýtal sa milo doktor Haydock pacientky.


  Slečna Marplová sa naňho slabo usmiala.


  Myslím, že je mi lepšie, pripustila, ale stále mám hroznú depresiu. Neviem sa zbaviť myšlienky, že som mala radšej zomrieť. Som stará žena. Nikto ma nechce a nikomu na mne nezáleží…


  Doktor Haydock jej bez okolkov skočil do reči. Áno, áno, typická reakcia po chrípke. Musíte prestať myslieť na seba. Potrebujete duševnú vzpruhu.


  Slečna Marplová s povzdychom pokrútila hlavou.


  A okrem toho, pokračoval doktor Haydock, priniesol som vám liek!


  Hodil na posteľ podlhovastú obálku.


  Pre vás ako stvorené. Záhada v susedstve.


  Slečna Marplová ožila. Záhada?


  Je to môj literárny pokus, priznal sa lekár a trochu sa začervenal. Snažil som sa z toho urobiť poviedku so všetkým, čo k tomu patrí. Viete, ‚povedal‘, ‚pomyslela si‘ a tak ďalej. Všetky fakty sú pravdivé.


  A prečo je to záhada? spýtala sa slečna Marplová.


  Doktor Haydock sa usmial. Interpretáciu nechám na vás. Chcem zistiť, či ste naozaj taká bystrá, alebo to len predstierate.


  Po tejto štipľavej poznámke sa rozlúčil.


  Slečna Marplová vybrala rukopis z obálky a začala čítať.


  A kde je nevesta? spýtala sa slečna Harmonová.


  Dedina bola hore nohami, všetci chceli vidieť bohatú a krásnu mladú ženu, ktorú si Harry Laxton priviezol z cudziny. Medzi ľuďmi panoval zhovievavý názor, že Harry  nenapraviteľný darebák  mal šťastie. K Harrymu sa všetci správali zhovievavo. Dokonca ani majitelia okien, ktoré padli za obeť jeho záľube v streľbe z praku, sa jednoducho nemohli hnevať, keď mladý Harry tak presvedčivo vyjadril svoju ľútosť. Rozbíjal okná, kradol ovocie, pytliačil, neskôr sa zadĺžil a zaplietol s dcérou miestneho trafikanta  potom ho poslali do Afriky  a dedina, zastúpená najmä starými dievkami, si mrmlala: Nuž čo! Mladosť, pochabosť. Veď on sa raz usadí.


  A teraz sa márnotratný syn vracal  nie ako kajúcnik, ale s veľkou slávou. Harry Laxton sa polepšil, ako sa vraví. Vzchopil sa, usilovne pracoval a napokon stretol dievčinu, spolovice Angličanku a spolovice Francúzku, ktorá bola veľmi bohatá.


  Harry sa mohol usadiť v Londýne alebo si kúpiť dom v obľúbenom poľovníckom revíri, ale on sa radšej vrátil do kraja, kde sa narodil. A tam, ako veľký romantik, kúpil spustnutý vdovský dom, v ktorom strávil detstvo.


  Kingsdean House bol už takmer sedemdesiat rokov prázdny. Časom úplne spustol. V jedinom obývateľnom kúte rozľahlého sídla býval starý správca s manželkou. Bolo to obrovské majestátne sídlo; záhrady už dávno zarástli burinou a stromy pripomínali strážcov čarodejníckeho brlohu.


  Major Laxton, Harryho otec, si kedysi prenajal vdovský dom, ktorý bol súčasťou sídla. Harry sa v detstve rád túlal po okolí a poznal tam každý strom. Starý opustený dom ho odjakživa fascinoval.


  Major Laxton pred niekoľkými rokmi zomrel a nikto nečakal, že sa Harry vráti. Napriek tomu priviedol svoju nevestu práve do domu, v ktorom prežil chlapčenské roky. Zničený starý Kingsdean House zbúrali. Nastúpila armáda staviteľov a murárov, a v neuveriteľne krátkom čase  to dokáže len bohatstvo  vyrástol medzi stromami novučičký biely dom.


  Potom prišli záhradníci a po nich nákladné autá plné nábytku.


  Dom bol hotový. Nastúpilo služobníctvo. A napokon luxusná limuzína priviezla Harryho a jeho mladú manželku.


  Dedinčania sa hrnuli na návštevu a majiteľka najväčšieho domu pani Priceová, ktorá sa považovala za hlavu miestnej spoločnosti, rozposlala pozvánky na zoznamovací večierok s nevestou.


  Bola to veľká udalosť. Mnohé dámy si na tú príležitosť obliekli nové šaty. Všetci boli vzrušení, zvedaví a nevedeli sa dočkať, kedy uvidia to nádherné stvorenie. Je to ako v rozprávke, vraveli.


  Slečna Harmonová, vetrom ošľahaná žoviálna stará dievka, vyslovila otázku, len čo sa dostala do preplneného salóna. Drobná slečna Brentová, zatrpknutá a tiež slobodná, jej pohotovo poskytla informácie.


  Ach, moja milá, je očarujúca. Má také pekné spôsoby! A je celkom mladá. Viete, človek musí závidieť, keď vidí niekoho, kto má úplne všetko. Krásu, peniaze, výchovu  je naozaj distingvovaná  a miláčik Harry je do nej zbláznený!


  Ešte nie sú spolu tak dlho, poznamenala slečna Harmonová.


  Slečne Brentovej sa s porozumením zachvel úzky nos. Ach bože, naozaj si myslíte…


  Všetci vieme, čo je Harry zač, vyhlásila slečna Harmonová. Vieme, aký bol! Ale predpokladám, že teraz…


  Ech, prerušila ju slečna Harmonová, muži sú stále rovnakí. Kto raz podvádzal, nikdy neprestane. Poznám ich.


  No toto. Úbožiatko. Slečna Brentová očividne pookriala. Veru tak, myslím, že to s ním nebude mať ľahké. Niekto by ju mal varovať. Ktovie, či už počula tú starú historku?


  Zdá sa mi nespravodlivé, dodala slečna Brentová, že o ničom nevie. Nepríjemná situácia. Najmä keď uvážime, že v dedine je len jedna lekáreň.


  Trafikantova dcéra sa totiž vydala za pána Edgea, miestneho lekárnika.


  Pani Laxtonová by urobila dobre, keby nakupovala v Boots v Much Benhame, usúdila slečna Brentová.


  Hádam jej to Harry Laxton sám navrhne, riekla slečna Harmonová.


  Nato si vymenili významné pohľady.


  Ale rozhodne si myslím, že by to mala vedieť, dodala slečna Harmonová.


  Beštie! vyhŕkla pobúrená Clarice Vanová. Niektorí ľudia sú hotové beštie!


  Jej strýko doktor Haydock na ňu vrhol spýtavý pohľad.


  Clarice bola vysoká pekná tmavovláska, dobrosrdečná a impulzívna. Vo veľkých hnedých očiach sa jej zračilo rozhorčenie, keď dodala: Tie potvory  ustavične rozprávajú, ustavične robia narážky!


  Týka sa to Harryho Laxtona?


  Áno, ide o jeho románik s trafikantovou dcérou.


  Lekár pokrčil plecami. Veľa mladých mužov má podobné romániky.


  Samozrejme. Veď sa to aj skončilo. Tak načo to znova otvárať? Po toľkých rokoch! Sú ako vlkolaci, čo požierajú mŕtvoly.


  Áno, moja milá, verím, že to tak vidíš. Ale uvedom si, že tu ľudia nemajú o čom rozprávať, preto sa radi vracajú k starým škandálom. Len by ma zaujímalo, prečo ťa to tak veľmi hnevá.


  Clarice Vanová si zahryzla do pery a očervenela. Čudne zastretým hlasom povedala: Oni… Oni vyzerajú tak šťastne! Mám na mysli Laxtonovcov. Sú mladí a zaľúbení, život sa im zdá krásny. Nechcem, aby im to niekto pokazil šepkaním, narážkami a hnusnou neprajnosťou.


  Hm. Chápem.


  Clarice pokračovala: Práve som sa s ním rozprávala. Je taký šťastný a vzrušený  áno, nadšený , že si splnil sen, keď prestaval Kingsdean. Teší sa z toho ako malý chlapec. A ona  nuž, myslím, že v jej živote všetko išlo hladko. Nikdy jej nič nechýbalo. Veď si ju videl. Čo si o nej myslíš?


  Lekár jej hneď neodpovedal. Ostatní ľudia Louise Laxtonovej závideli. Považovali ju za rozmaznané dieťa šťasteny. Ale v ňom vyvolala spomienku na refrén pesničky, ktorú kedysi počul: Úbohé bohaté dievčatko…


  Mala drobnú postavu a v tvári, ktorú rámovali svetlé kučery, vynikali veľké smutné modré oči.


  Louise bola trochu skleslá. Dlhý prúd gratulantov ju unavil. Dúfala, že čoskoro bude môcť odísť. Možno to Harry sám navrhne. Pozrela naňho. Bol vysoký, širokoplecí a na tom príšerne nudnom večierku sa očividne zabával.


  Úbohé bohaté dievčatko…


  Uf! vydýchla si.


  Harry pobavene pozrel na manželku. Práve sa vracali z večierka domov.


  Panebože, aký otrasný večierok! povedala Louise.


  Harry sa zasmial. Áno, máš pravdu. Ale netráp sa. Vieš, muselo to byť. Tie staré ježibaby ma poznali, keď som bol ešte malý chlapec. Boli by veľmi sklamané, keby si ťa nemohli obzrieť zblízka.


  Louise urobila grimasu. Musíme sa s nimi vídať často?


  Prosím? Nie. Prídu na návštevu s puzdrami na vizitky, ty im návštevu vrátiš, a viac sa tým nemusíš zaoberať. Môžeš si sem pozvať svojich priateľov, ak chceš.


  Po krátkej odmlke sa Louise spýtala: Nežijú tu aj zábavnejší ľudia?


  Pravdaže. Je tu vidiecky klub. Ale možno sa ti aj oni budú zdať nudní. Väčšinou sa zaujímajú len o kvety, psy a kone. Budeš jazdiť na koni, samozrejme. To sa ti bude páčiť. V Eglingtone som jedného objavil, musíš si ho pozrieť. Nádherné zviera, perfektne vycvičené, nemá žiadne zlozvyky, len veľa elánu.


  Pred bránou Kingsdeanu auto spomalilo. Harry prudko strhol volant a zahrešil, keď mu do cesty vbehla čudesná postava, tak-tak, že ju nezrazil. Stála tam, hrozila päsťou a čosi za nimi vykrikovala.


  Louise ho chytila za ruku. Kto je tá  tá hrozná žena?


  Harry sa mračil. Stará Murgatroydová. Ona a jej manžel sa starali o starý dom. Boli správcami takmer tridsať rokov.


  Prečo ti hrozila päsťou?


  Harry očervenel. Ona  nuž, hnevá sa, že som dal zbúrať starý dom. Prišla o prácu, samozrejme. Jej manžel zomrel pred dvoma rokmi. Ľudia vravia, že odvtedy je trochu čudná.


  Nie je  nie je hladná?


  Louise mala veľmi hmlisté a trochu melodramatické predstavy o živote. Bohatým sa často stáva, že sú odtrhnutí od reality.


  Harry sa okamžite ohradil: Bože dobrý, Louise, čo ti to napadlo! Dal som jej penziu  a dosť slušnú. Našiel som jej nový dom, o všetko som sa postaral.


  Louise sa nechápavo spýtala: Tak čo jej prekáža?


  Harry sa zamračil. Čo ja viem! Asi sa zbláznila. Milovala starý dom.


  Veď to bola ruina, nie?


  Pravdaže, celý sa rozpadal, strecha zatekala, začínal byť nebezpečný. Ale pre ňu zrejme znamenal veľa. Bývala v ňom dosť dlho. Neviem. Myslím, že starkej preskočilo.


  Louise zneistela. Ona  myslím, že nás prekliala. Ach, Harry, prečo to urobila?


  Louise mala pocit, že jej zlovoľná bláznivá starena poškvrnila a otrávila nový domov. Či išla k autu, či jazdila na koni, alebo sa prechádzala so psami, vždy bola niekde nablízku. Zhrbená, s otrhaným klobúkom, spod ktorého vytŕčali zlepené pramene oceľovosivých vlasov, ustavične mrmlala nadávky.


  Louise časom uverila, že Harry mal pravdu  starena bola šialená. No situáciu jej to neuľahčilo. Pani Murgatroydová nikdy nevošla do domu, nevyhrážala sa konkrétnej osobe, nesprávala sa násilnícky. Vždy striehla tesne za bránou. Oznámiť to polícii bolo zbytočné a Harry Laxton by s tým nikdy nesúhlasil. Vzbudilo by to sympatie miestnych ľudí k nešťastnej stvore. Celú vec bral na ľahšiu váhu ako Louise.


  Netráp sa, miláčik. Tie hlúpe kliatby ju čoskoro omrzia. Možno nás len skúša.


  Nie, Harry. Ona  ona nás nenávidí! Cítim to! Chce nám zle!


  Nie je to žiadna čarodejnica, aj keď tak vyzerá. Nebuď taká morbídna!


  Louise zmĺkla. Prvé vzrušenie z nového domu vyprchalo a ona sa cítila osamelá a stratená. Zvykla si na život v Londýne a na Riviére. Nepoznala život na anglickom vidieku a ničím ju neočaril. Záhradkárčenie jej bolo cudzie, venovala sa len aranžovaniu kvetov. Ani psy nemala ktovieako v láske. Susedov, s ktorými sa stretávala, považovala za nudných. Najradšej jazdila na koni, niekedy s Harrym, a niekedy, keď bol zaneprázdnený povinnosťami, sama. Často si vyšla do okolitých lesov a tešila sa z pokojnej chôdze krásneho koňa, ktorého jej kúpil Harry. No aj Prince Hal, azda najcitlivejší z gaštanových tátošov, sa plašil a zlostne fŕkal, keď niesol svoju paniu popri zhrbenej zlej starene.


  Jedného dňa Louise nabrala odvahu. Práve bola vonku na prechádzke. Prešla okolo pani Murgatroydovej, predstierajúc, že ju nevidí, no potom sa prudko zvrtla a vyrútila sa na ňu, lapajúc po dychu. Čo je? Čo sa deje? Čo chcete?


  Stará žena zaklipkala očami. Mala prefíkanú počernú tvár, do ktorej jej padali sivé vlasy, a podozrievavý pohľad. Louise zišlo na um, že si možno rada vypije.


  Prehovorila kvílivým, no zároveň hrozivým hlasom. Pýtate sa, čo chcem? Čo? To, o čo ma obrali. Kto ma vyhnal z Kingsdeanu? Bývala som tam ako dievča aj ako žena, skoro štyridsať rokov. Bol to zločin vyhnať ma odtiaľ a vám aj jemu prinesie iba nešťastie!


  Louise namietla: Máte predsa pekný domček a…


  Zmĺkla, lebo starena zdvihla ruky a spustila krik: A čo z toho mám? Chcem svoj dom a kozub, pri ktorom som sedávala toľko rokov. A pokiaľ ide o vás dvoch, vedzte, že vás v novom fajnovom dome nečaká nijaké šťastie. Iba čierny žiaľ! Žiaľ a smrť a moja kliatba! Nech vám tá pekná tvárička zhnije!


  Louise sa odvrátila a rozbehla sa k domu. Musím odísť! pomyslela si. Musíme predať dom a odísť preč!


  V tej chvíli sa jej zdalo, že to bude ľahké. Lenže nerátala s Harryho absolútnou nechápavosťou.


  Odísť? zvolal. Predať dom? Pre hrozby pomätenej stareny? Ty si sa zbláznila.


  Nie, nezbláznila. Ale ona… naháňa mi strach, viem, že sa niečo stane.


  Nato Harry Laxton precedil pomedzi zuby: Pani Murgatroydovú prenechaj mne. Ja ju upokojím!


  Clarice Vanová a mladá pani Laxtonová sa rýchlo spriatelili. Boli zhruba v rovnakom veku, ale povahu a záľuby mali odlišné. Louise v Clariceinej spoločnosti nachádzala istotu. Clarice bola sebestačná a veľmi sebavedomá. Louise pred ňou spomenula hrozby pani Murgatroydovej, ale Clarice považovala celú vec skôr za nepríjemnú než nebezpečnú.


  Je to hlúpe, povedala. Istotne ti to ide na nervy.


  Vieš, Clarice, niekedy sa… bojím. Hrozne mi búcha srdce.


  Nezmysel, nesmieš si to tak pripúšťať. Uvidíš, že ju to prestane baviť.


  Mladá žena mlčala. Clarice sa spýtala: Čo ti je?


  Louise zaváhala, a potom vyhŕkla: Nenávidím to tu! Lesy, dom, to príšerné ticho v noci, čudné zvuky, čo vydávajú sovy. Ach, aj ľudí, skrátka všetko!


  Ľudí? Akých ľudí?


  Z dediny. Tie všetečné klebetné staré dievky.


  Čo zase hovorili? spýtala sa zostra Clarice.


  Neviem. Nič zvláštne. Ale sú také zlomyseľné. Keď sa s nimi rozprávaš, máš pocit, že nikomu nemožno dôverovať  vôbec nikomu.


  Nevšímaj si ich. Klebetia, lebo nemajú čo robiť. Väčšinou sú to iba výmysly, odvetila prísne Clarice.


  Ľutujem, že som sem prišla. Ale Harry to tu miluje, povedala Louise a hlas jej znežnel.


  Ako ho len zbožňuje, pomyslela si Clarice a vzápätí vyhlásila: Už musím ísť.


  Dám ťa odviezť autom. A príď ma pozrieť čím skôr.


  Clarice prikývla. Priateľkina návšteva zdvihla Louise náladu. Harry sa tomu potešil a odvtedy ju povzbudzoval, aby Clarice pozývala častejšie.


  Jedného dňa manželke oznámil: Mám pre teba dobrú správu, miláčik.


  Áno, akú?


  Vyriešil som tvoj problém s Murgatroydkou. Má totiž syna v Amerike. Nuž, postaral som sa, aby odišla za ním. Cestu jej zaplatím.


  Ach, Harry, to je úžasné. Myslím, že sa mi v Kingsdeane predsa len začne páčiť.


  Začne páčiť? Veď je to najkrajšie miesto na svete!


  Louise sa zachvela. Nevedela sa tak ľahko zbaviť poverčivého strachu.


  Ak aj dámy zo St Mary Meadu dúfali, že budú mať potešenie informovať mladú paniu o manželovej minulosti, Harry Laxton ich predbehol.


  Slečna Harmonová a Clarice Vanová boli práve v obchode pána Edgea, jedna kupovala guľôčky proti moliam a druhá balíček obväzov, keď vošli manželia Laxtonovci.


  Harry obe dámy pozdravil, obrátil sa k pultu a chcel zubnú kefku, no vtom sa zarazil a srdečne zvolal: No toto! Pozrime sa, kto je tu! Bella, ak sa nemýlim.


  Pani Edgeová, ktorá pribehla zozadu pomôcť manželovi s náhlym návalom zákazníkov, sa naňho veselo zazubila. Kedysi počerná, pekná dievčina bola stále pekná, aj keď trochu pribrala a črty tváre jej akomak zhrubli. No vo veľkých hnedých očiach sa jej zračila láskavosť, keď odpovedala: Pravdaže, pán Harry, som Bella a teším sa, že vás zase vidím po toľkých rokoch.


  Harry sa obrátil k manželke. Bella je moja láska z mladosti, Louise, povedal. Bol som do nej až po uši zaľúbený, však, Bella?


  To vravíte vy, odvetila pani Edgeová.


  Louise sa zasmiala. Manžel je rád, že znova stretáva starých priateľov.


  My sme na vás nezabudli, pán Harry, povedala pani Edgeová. Zdá sa mi to ako rozprávka, vidieť vás ženatého v novom dome, čo ste postavili namiesto tej zrúcaniny.


  Vyzeráš veľmi dobre, priam kvitneš, poznamenal Harry a pani Edgeová so smiechom povedala, že jej veru nič nechýba a či si želá tú zubnú kefku.


  Clarice si všimla sklamaný výraz na tvári slečny Harmonovej a v duchu zajasala: Výborne, Harry! Teraz si im ukázal.


  Doktor Haydock sa spýtal svojej netere: Čo sú to za nezmysly o starej pani Murgatroydovej? Vraj hrozí novým pánom päsťou a dokonca ich prekliala.


  Žiadne nezmysly. Je to pravda. Louise to celkom vykoľajilo.


  Povedz jej, nech sa netrápi. Keď Murgatroydovci robili správcov, ustavične šomrali, že sa im tu nepáči. Zostali tu len preto, lebo Murgatroyd pil a nevedel si nájsť inú prácu.


  Poviem jej to, odvetila pochybovačne Clarice, ale asi ti neuverí. Starena na ňu stále kričí.


  Veď mala Harryho rada, keď bol ešte chlapec. Nerozumiem tomu.


  Nuž, čoskoro sa jej zbavia, povedala Clarice. Harry jej zaplatil cestu do Ameriky.


  O tri dni Louise spadla z koňa a zabila sa.


  Dvaja muži z pekárskej dodávky videli nehodu na vlastné oči. Louise vyšla na koni z brány a zrazu sa pred ňou zjavila starena, ktorá mávala rukami a kričala. Kôň sa zľakol, uhol pred ňou a náhle prudko vyrazil dopredu, pričom zhodil Louise Laxtonovú zo sedla.


  Jeden z mužov bezradne stál nad jej nehybným telom, kým druhý utekal do domu zavolať pomoc.


  Harry Laxton vybehol z domu, tvár mal popolavú. Muži zložili dvere z dodávky a odniesli Louise dnu. Už sa neprebrala a zomrela, skôr ako prišiel lekár.


  (Koniec rukopisu doktora Haydocka.)


  Na druhý deň, keď doktor Haydock prišiel za slečnou Marplovou, s potešením si všimol, že jej zružoveli líca a celkom ožila.


  Takže, aký je váš verdikt? spýtal sa.


  V čom je problém, pán doktor? zakontrovala slečna Marplová.


  To vám hádam nemusím hovoriť.


  Nuž, zľutovala sa slečna Marplová, zrejme ide o čudné správanie pani Murgatroydovej. Prečo sa začala tak zvláštne správať? Isteže, ľudia nie sú radi, keď ich vyženú z domova. Ale to predsa nebol jej dom. Dokonca naň šomrala, kým tam bývala. Áno, vyzerá to veľmi podozrivo. Mimochodom, čo sa s ňou stalo?


  Ušla do Liverpoolu. Tá nehoda ju vystrašila. Chcela tam počkať na loď do Ameriky.


  To sa niekomu hodilo, utrúsila slečna Marplová. Áno, myslím, že problém čudného správania pani Murgatroydovej vyriešime ľahko. Ktosi ju podplatil, nemám pravdu?


  To je vaše riešenie?


  Nuž, ak sa takto nesprávala bežne, musela to hrať, takže jej niekto zaplatil, aby urobila to, čo urobila.


  A vy viete, kto to bol?


  Myslím, že áno. Obávam sa, že išlo o peniaze. Okrem toho som si všimla, že páni majú sklon vyberať si ženy rovnakého typu.


  Teraz vám nerozumiem.


  To nič, všetko do seba pekne zapadá. Harry Laxton miloval Bellu Edgeovú, počernú, temperamentnú ženu. Vaša neter Clarice bola taká istá. Ale chuderka manželka bola úplne iná  svetlovlasá, poddajná  vonkoncom nezodpovedala jeho vkusu. To znamená, že si ju zobral iba pre peniaze. A pre peniaze ju aj zavraždil!


  Podľa vás to bola vražda?


  Nuž, Harry Laxton bol ten typ. Príťažlivý pre ženy a bez škrupúľ. Zrejme si chcel nechať manželkine peniaze a oženiť sa s vašou neterou. Možno ho videli rozprávať sa s pani Edgeovou, ale podľa mňa už k nej nič necítil. Hoci v tej nešťastnici zámerne vzbudil nádeje, lebo ju potreboval. Čoskoro si ju omotal okolo prsta.


  A ako ju vlastne zavraždil, podľa vášho názoru?


  Slečna Marplová sa zahľadela pred seba. V modrých očiach mala zasnený výraz.


  Bolo to dobre načasované  muži z pekárskeho auta poslúžili ako svedkovia. Videli bláznivú starenu a, samozrejme, mysleli si, že ona vyplašila koňa. No podľa mňa to spôsobila skôr vzduchovka alebo prak. Áno, keď kôň vyšiel z brány. Splašil sa a zhodil pani Laxtonovú na zem.


  Nakrátko zmĺkla a zamračila sa.


  Pád ju mohol zabiť, ale na to sa nedalo spoľahnúť. Myslím, že Harry Laxton patrí k tým mužom, čo všetko dôkladne naplánujú a nič neponechajú na náhodu. Napokon, pani Edgeová mu mohla niečo zadovážiť bez toho, aby sa to dozvedel jej manžel. Prečo by s ňou inak strácal čas? Áno, myslím si, že mal poruke účinný liek, ktorý jej podal ešte pred vaším príchodom. Koniec koncov, ak žena spadne z koňa, má vážne zranenia a zomrie bez toho, aby sa prebrala z bezvedomia, nuž  lekárovi by sa to za normálnych okolností nezdalo podozrivé, však? Považoval by to za následok šoku alebo niečoho podobného.


  Doktor Haydock prikývol.


  Prečo ste mali podozrenie? spýtala sa slečna Marplová.


  Nebol som mimoriadne bystrý, odvetil lekár. Išlo len o známy fakt, že vrah býva natoľko očarený vlastnou prefíkanosťou, že zabúda na opatrnosť. Práve som kondoloval zdrvenému manželovi  bolo mi ho úprimne ľúto , keď sa v predstieranom zúfalstve hodil na pohovku a v tej chvíli mu z vrecka vypadla injekčná striekačka.


  Rýchlo ju zachytil a tváril sa tak vydesene, že som začal rozmýšľať. Harry Laxton neužíval lieky, bol zdravý ako buk, tak načo mu bola injekčná striekačka? Pri pitve som sa zameral na isté možnosti. A našiel som strofantín. Potom to už išlo hladko. Laxton mal doma strofantín a Bella Edgeová, keď ju polícia vypočúvala, napokon priznala, že mu ho zadovážila. A nakoniec sa stará pani Murgatroydová priznala, že hrala bláznivú na žiadosť Harryho Laxtona.


  A vaša neter? Dostala sa z toho?


  Áno, Harry ju priťahoval, ale našťastie to nezašlo priďaleko.


  Lekár si zobral svoj rukopis.


  Výborne, slečna Marplová  pochvala patrí aj mne za liek, ktorý som vám predpísal. Dnes vyzeráte oveľa lepšie.


  PRÍPAD VZORNEJ SLÚŽKY


  Ach, prepáčte, madam, mohla by som sa s vami rozprávať?


  Bola to dosť absurdná otázka, lebo Edna, slúžtička slečny Marplovej, sa so svojou paňou práve rozprávala.


  Slečna Marplová napriek tomu odvetila: Pravdaže, Edna, poďte dnu a zatvorte dvere. O čo ide?


  Edna poslušne zavrela dvere, prešla do stredu izby, rozpačito žmoliac cíp zástery, a niekoľko ráz preglgla.


  Áno, Edna, povzbudila ju slečna Marplová.


  Viete, pani, ide o moju sesternicu Gladdie.


  Božemôj! preľakla sa slečna Marplová, ktorá ako vždy myslela na najhoršie a, žiaľ, často mala pravdu. Hádam sa nedostala do… ťažkostí?


  Edna ju rýchlo ubezpečila: Ó, nie, pani, nič také. Gladdie nie je z tých. Len je nešťastná, lebo, viete, prišla o miesto.


  Ale čo, to ma naozaj mrzí. Ak sa nemýlim, slúžila v Starom sídle u slečny… slečien Skinnerových, však?


  Áno, pani, máte pravdu. A Gladdie je teraz veľmi, veľmi nešťastná.


  Gladys predtým často menila miesta, nie?


  Veru áno, pani. Gladdie má rada zmenu. Nikde sa nevie usadiť, ak viete, čo mám na mysli. Ale doteraz dávala výpoveď ona.


  A tentoraz je to naopak? spýtala sa slečna Marplová.


  Áno, pani, a preto je taká nešťastná.


  Slečna Marplová sa zatvárila mierne prekvapene. Pamätala si Gladys, ktorá zavše prišla do kuchyne na čaj, keď mala voľný deň, ako rozchichotanú dievčinu s neotrasiteľným sebavedomím.


  Edna pokračovala: Viete, pani, ide o to, ako sa to stalo  ako sa na ňu slečna Skinnerová pozerala.


  A ako sa pozerala? spýtala sa trpezlivo slečna Marplová.


  Teraz sa Edna rozhovorila.


  Viete, pani, pre Gladdie to bol šok. Slečne Emily sa stratila brošňa a robila okolo toho hrozný rozruch, isteže, nikomu sa taká vec nepáči, človeka to rozčúli, ak viete, čo mám na mysli, pani. Gladdie pomáhala pri hľadaní, a potom slečna Lavinia povedala, že pôjde na políciu, ale zrazu sa brošňa našla  bola zastrčená v zásuvke toaletného stolíka  a Gladdie si vydýchla.


  Lenže na druhý deň sa rozbil tanier a slečna Lavinia sa nahnevala a povedala Gladdie, že do mesiaca musí odísť. A Gladdie si myslí, že to nemôže byť pre ten tanier, že to bola iba zámienka a v skutočnosti ide o brošňu, lebo slečny si myslia, že ju vzala, a keď prišla reč na políciu, rýchlo ju vrátila, ale Gladdie by také niečo nikdy nespravila, nikdy, a teraz sa bojí, že sa to rozkríkne a všetci budú proti nej, a to je pre dievča vážna vec, ako viete, pani.


  Slečna Marplová pokývala hlavou. Hoci nemala namyslenú Gladys práve v láske, bola si istá jej vrodenou čestnosťou a vedela si predstaviť, ako na ňu tá nepríjemná vec zapôsobila.


  Edna smutne dodala: Vy s tým asi nemôžete nič urobiť, pani, však? Gladdie sa veľmi trápi.


  Povedzte jej, nech nie je hlúpa, povedala slečna Marplová rázne. Ak tú brošňu nevzala  čím som si istá , nemá sa prečo trápiť.


  Roznesie sa to, prorokovala Edna.


  Popoludní  ehm  idem tým smerom, oznámila slečna Marplová. Porozprávam sa so slečnami Skinnerovými.


  Ach, ďakujem, pani, vydýchla si Edna.


  Staré sídlo bol veľký viktoriánsky dom obklopený parkom a lesmi. Keďže sa nedal prenajať ani predať, istý podnikavec ho rozdelil na štyri byty s ústredným kúrením a pozemky dal nájomníkom do spoločného užívania. Experiment sa vydaril. V jednom byte bývala výstredná bohatá stará dáma so slúžkou. Stará dáma milovala vtáky a dennodenne hostila operencov z okolia. Indický sudca na dôchodku a jeho manželka si prenajali druhý byt. V treťom bývala dvojica mladomanželov a do štvrtého sa pred dvoma mesiacmi nasťahovali slečny Skinnerové. Nájomníci sa poznali iba z videnia, lebo ich okrem bývania nič nespájalo. Domáci si to pochvaľoval. Najväčšie obavy mal z veľkých priateľstiev, ktoré sa časom rozpadnú, a na jeho hlavu sa zosypú sťažnosti.


  Slečna Marplová poznala všetkých obyvateľov Starého sídla, ale iba zbežne. Staršia slečna Skinnerová, Lavinia, sa starala o domácnosť, zatiaľ čo Emily trávila väčšinu času v posteli s chorobami, ktoré si podľa názoru dedinčanov vymýšľala. Iba slečna Lavinia jej verila a ochotne behala hore-dolu po dedine, zháňajúc veci, po ktorých sestra náhle zatúžila.


  V St Mary Meade prevládala mienka, že keby slečna Emily skutočne trpela, bola by už dávno poslala po doktora Haydocka. Lenže slečna Emily, keď to pred ňou spomenuli, povýšenecky prižmúrila oči a zamrmlala, že jej prípad je priveľmi komplikovaný  ani najlepší londýnski špecialisti si s ním nevedia rady , ale teraz sa objavil úžasný muž, ktorý jej naordinoval absolútne prevratnú liečbu a ona dúfa, že sa jej stav konečne zlepší. Nijaký dedinský lekár nemôže rozumieť jej chorobe.


  Podľa mňa, dala sa počuť prostoreká slečna Hartnellová, dobre robí, že nevolá doktora Haydocka. Ten by jej hneď povedal, že je ako rybička a nech vstane a prestane sa ľutovať. To by jej veru pomohlo.


  No slečna Emily naďalej polihovala na pohovke, obklopovala sa čudesnými škatuľkami s liekmi, odmietala takmer všetko, čo pre ňu uvarili, a vždy chcela čosi iné  zvyčajne niečo ťažko dostupné.


  Gladdie otvorila dvere a slečna Marplová si všimla, že vyzerá ešte skľúčenejšie, ako čakala. Starú dámu privítala slečna Lavinia v obývacej izbe (ktorú tvorila štvrtina bývalého salóna, rozdeleného na jedáleň, salónik, kúpeľňu a slúžkovskú komôrku).


  Lavinia Skinnerová bola vysoká, chudá, kostnatá päťdesiatnička. Mala drsný hlas a strohé vyjadrovanie.


  Rada vás vidím, povedala. Emily leží  dnes sa necíti dobre, chúďa. Dúfam, že vás prijme, určite by ju to rozveselilo, ale niekedy nie je schopná prijímať návštevy. Úbožiatko, je taká trpezlivá.


  Slečna Marplová utrúsila zopár zdvorilostných fráz. Keďže služobníctvo patrilo v St Mary Meade k obľúbeným témam, nebolo ťažké zvrtnúť rozhovor tým smerom. Slečna Marplová povedala, že počula o odchode tej milej dievčiny Gladys Holmesovej.


  Slečna Lavinia prikývla. Budúcu stredu. Rozbíjala veci. To nestrpím.


  Slečna Marplová s povzdychom poznamenala, že v dnešných časoch sa treba so všeličím zmieriť. Na vidieku sa dievčatá zháňajú ťažko. Naozaj si slečna Skinnerová myslí, že je múdre prepustiť Gladys?


  Viem, služobníctvo sa dnes ťažko zháňa, pripustila slečna Lavinia. Devereuxovci nemajú nikoho  ale ani sa nečudujem  ustavične sa hádajú, celú noc púšťajú džez a jedia, kedy im napadne  a ona nevie nič o vedení domácnosti. Ľutujem jej manžela! Aj Larkinovci práve prišli o slúžku. Lenže pri sudcovom indickom temperamente, keď chce chota hazri, ako to volá, už o šiestej ráno, a pri ustavičnom nariekaní pani Larkinovej sa tiež nečudujem. Janet, čo slúži u pani Carmichaelovej, je síce stálica, ale podľa mňa je to nepríjemná ženská, ktorá neuveriteľne sekíruje svoju paniu.


  Nemyslíte, že by ste mali znovu zvážiť svoje rozhodnutie? Gladys je naozaj slušná dievčina. Poznám jej rodinu, sú to výnimočne statoční ľudia.


  Slečna Lavinia pokrútila hlavou.


  Mám svoje dôvody, vyhlásila rezolútne.


  Slečna Marplová zamrmlala: Ak som to správne pochopila, stratila sa vám brošňa…


  Kto vám to povedal? Zrejme ona. Viete, som si takmer istá, že ju ukradla. A potom sa zľakla a vrátila ju  ale, samozrejme, nemôžem nič povedať, kým nemám dôkaz. Lavinia Skinnerová zmenila tému. Poďte pozrieť Emily, slečna Marplová. Určite jej to urobí dobre.


  Slečna Marplová ju poslušne nasledovala k dverám, na ktoré slečna Lavinia zaklopala, a keď ju sestra vyzvala, aby vstúpila, uviedla hosťa do najlepšej izby v byte, kde boli spolovice stiahnuté rolety. Slečna Emily ležala v posteli a očividne vychutnávala pološero aj svoje utrpenie.


  Bola to chudučká osôbka s nerozhodným výrazom na tvári a množstvom neupravených sivožltých kučier, ktoré vyzerali ako vrabčie hniezdo, hoci aj vrabec by sa zaň hanbil. V izbe bolo cítiť kolínsku, staré keksy a gáfor.


  Emily Skinnerová s privretými očami tenkým slabým hláskom vysvetľovala, že má opäť zlý deň.


  Na chatrnom zdraví, riekla melancholicky, je najhorší pocit, že ste všetkým okolo seba na ťarchu. Lavinia je ku mne veľmi dobrá. Lawie, drahá, nerada obťažujem, ale termofor nikdy nie je naplnený tak, ako to mám rada  keď je príliš plný, ťaží ma, ale ak je v ňom málo vody, rýchlo vychladne!


  Prepáč, Emily. Podaj mi ho. Trochu z neho odlejem.


  Možno by si ho mohla znova naplniť. Predpokladám, že doma nemáme žiadne sucháre  nie, nie, to nič. Zaobídem sa bez nich. Hádam trochu slabého čaju s citrónom  nemáme citróny? Nie, naozaj nemôžem piť čaj bez citróna. Dnes ráno sa mi zdalo, že mlieko je trochu chytené. Preto nechcem čaj s mliekom. Nevadí. Zaobídem sa aj bez čaju. Ale akosi som zoslabla. Ustrice, vravia, že sú výživné. Mohla by som zopár dostať? Nie, nie, teraz by sa ťažko zháňali, už je neskoro. Dobre teda, dozajtra sa budem postiť.


  Lavinia vyšla z izby a nezrozumiteľne mrmlala čosi o bicykli a ceste do dediny.


  Slečna Emily sa mdlo usmiala na návštevníčku a poznamenala, že nerada robí druhým starosti.


  Slečna Marplová večer povedala Edne, že jej misia bola, žiaľ, neúspešná.


  Znepokojovalo ju, že v dedine už kolujú chýry o Gladysinej nepoctivosti.


  Na pošte sa jej prihovorila slečna Wetherbyová. Dali jej odporúčací list, v ktorom stojí, že je ochotná, striedma a počestná, ale o poctivosti ani slovo. To hovorí samo za seba, milá Jane! Počula som o tej brošni. Niečo na tom bude, lebo dnes človek neprepustí slúžku, pokiaľ nemá vážny dôvod. Ťažko si nájdu náhradu. Dievčatá nechcú ísť do Starého sídla. Boja sa, že nedostanú voľno. Uvidíš, Skinnerky si nenájdu náhradu, ale možno tá hypochonderka konečne vstane z postele a začne niečo robiť!


  Na veľké sklamanie dedinčanov sestry Skinnerové prijali novú slúžku, ktorú im poslala sprostredkovateľská agentúra a ktorá bola jednoducho vzorná.


  Má trojročné skúsenosti, skvelé odporúčanie, miluje vidiek a dokonca pýta nižšiu mzdu ako Gladys. Naozaj si myslím, že sme mali šťastie.


  Nehovorte, odvetila slečna Marplová, keď si v obchode s rybami vypočula slečnu Laviniu. Znie to až príliš dobre na to, aby to bola pravda.


  V St Mary Meade panoval názor, že vzorná slúžka si to v poslednej chvíli rozmyslí a vôbec nenastúpi.


  Proroctvo sa však nevyplnilo a dedinčania na vlastné oči uvideli ten domáci poklad, Mary Higginsovú, keď ju Reedov taxík viezol do Starého sídla. Všetci uznali, že vyzerá dobre. Na prvý pohľad to bola slušná, pekne upravená žena.


  Keď slečna Marplová nabudúce zavítala do Starého sídla, aby získala ďalších dobrovoľných predajcov na najbližšiu farskú slávnosť, otvorila jej Mary Higginsová. Štyridsiatnička s uhladenými tmavými vlasmi, ružovými lícami a bucľatou postavou v čiernych šatách, bielej zástere a s čepcom na hlave vyzerala vskutku úžasne  ako dobrá slúžka zo starých čias, povedala o nej neskôr slečna Marplová. A na rozdiel od hlučnej Gladys mala tichý a úctivý hlas.


  Slečna Lavinia vyzerala menej uštvane ako inokedy, aj keď s poľutovaním oznámila slečne Marplovej, že nemôže predávať v stánku, lebo sa musí starať o sestru. Prispela však peknou sumou a sľúbila, že na slávnosť dodá vlastnoručne zhotovené utierky na perá a papučky pre bábätká.


  Slečna Marplová poznamenala, že vyzerá veľmi dobre.


  Za to vďačím Mary, teraz som rada, že som sa rozhodla prepustiť to dievčisko. Mary je neoceniteľná. Dobre varí, výborne obsluhuje a udržiava náš malý byt v absolútnej čistote  matrace obracia každý deň. A k Emily sa správa fantasticky!


  Slečna Marplová sa chytro spýtala, ako sa má Emily.


  Ach, moje chúďatko, v poslednom čase nemá dobrú náladu. Nemôže za to, samozrejme, ale niekedy je to s ňou ťažké. Rozkáže si nejaké jedlo, a keď je uvarené, povie, že teraz nemá chuť  a potom ho chce o pol hodiny a všetko treba chystať odznova. Znamená to aj viac práce, ale, našťastie, Mary to vôbec neprekáža. Hovorí, že je zvyknutá starať sa o invalidov a rozumie im. Aká úľava!


  Bože dobrý, žasla slečna Marplová, naozaj ste mali šťastie.


  Áno, mali. A často si myslím, že nám Mary zoslalo samo nebo ako odpoveď na naše modlitby.


  Ani sa mi nechce veriť, utrúsila slečna Marplová, že to nie je sen. Ale na vašom mieste… nuž, opatrnosti nikdy nie je nazvyš.


  Lavinia Skinnerová zjavne nepochopila skrytú narážku. Ubezpečujem vás, že robím všetko pre to, aby sa tu cítila dobre. Neviem, čo by som si počala, keby nás opustila.


  Myslím, že neodíde skôr, ako bude pripravená odísť, povedala dôrazne slečna Marplová a uprene sa zahľadela na hostiteľku.


  Slečna Lavinia odvetila: Keď sa človek nemusí starať o domácnosť, je to veľká úľava, nemyslíte? Čo vaša Edna, ako jej to ide?


  Celkom dobre. Pravda, v hlave toho nemá veľa. Edna nie je ako vaša Mary. Ale je to dedinské dievča a viem o nej všetko.


  Keď vyšla na chodbu, začula zvýšený podráždený hlas. Ten obklad je úplne suchý, ale doktor Allerton výslovne povedal, že ho treba udržiavať vlhký. Nie, nechajte to tak. Chcela by som šálku čaju a vajce namäkko  nech sa nevarí dlhšie ako tri a pol minúty  a pošlite mi slečnu Laviniu.


  Zo spálne sa vynorila Mary, obrátila sa k Lavinii: Slečna Emily vás volá, pani, a potom otvorila dvere slečne Marplovej, pomohla jej do kabáta a podala dáždnik.


  Slečna Marplová si zobrala dáždnik, ktorý jej vzápätí vypadol z ruky, a keď ho chcela zdvihnúť, spadla jej kabelka a otvorila sa. Mary ochotne pozbierala veci, čo sa z nej vysypali  vreckovku, diár, staromódnu koženú peňaženku, dva šilingy, tri pence a pepermintovú lízanku.


  Nad posledným kúskom slečna Marplová nechápavo krútila hlavou.


  Aha, už viem, synček pani Clementovej. Spomínam si, že ju lízal a hral sa s mojou kabelkou. Zrejme ju strčil dnu. Je hrozne lepkavá, však?


  Mám ju zobrať, pani?


  Buďte taká láskavá. Ach, ďakujem pekne.


  Mary sa zohla po zrkadielko, čo ešte ležalo na dlážke, a keď ho podala majiteľke, slečna Marplová zvolala: Chvalabohu, že sa nerozbilo!


  Nato sa rozlúčila a Mary s kamennou tvárou stála pri dverách s lepkavou lízankou v ruke.


  Ešte desať dní počúvali obyvatelia St Mary Meadu o výnimočných vlastnostiach pokladu slečien Skinnerových.


  Na jedenásty deň ráno ich však čakalo vzrušujúce prekvapenie.


  Vzorná Mary zmizla! Jej posteľ bola nedotknutá a vchodové dvere dokorán otvorené. Vykĺzla potajomky uprostred noci.


  A nechýbala iba Mary. Okrem nej zmizli dve brošne a päť prsteňov slečny Lavinie a tri prstene, prívesok, náramok a štyri brošne slečny Emily!


  Lenže to bol iba začiatok katastrofy.


  Mladá pani Devereuxová prišla o diamanty, ktoré držala v nezamknutej zásuvke, a zopár vzácnych kožušín, ktoré dostala ako svadobný dar. Sudcovi a jeho manželke chýbali šperky a peniaze. Najväčšiu stratu však utrpela pani Carmichaelová. Prišla nielen o cenné šperky, ale aj o veľkú sumu peňazí, ktoré mala v byte. Janet mala voľno a jej pani mala vo zvyku za súmraku obchádzať záhradu a lákať vtáky na omrvinky. Vysvitlo, že vzorná slúžka Mary mala kľúče od všetkých bytov!


  Treba priznať, že to v St Mary Meade vyvolalo vlnu škodoradosti. Slečna Lavinia sa pričasto chválila zázračnou slúžkou.


  A pritom to bola obyčajná zlodejka, moja drahá!


  Nasledovali zaujímavé odhalenia. Nielenže sa Mary vyparila, ale agentúra, čo ju odporučila, zistila, že Mary Higginsová, ktorá sa u nej prihlásila a za ktorú sa zaručila, v skutočnosti neexistuje. Mala to byť slúžka, čo bývala u dekanovej sestry, lenže skutočná Mary Higginsová pokojne žila v Cornwalle.


  Veľmi prefíkané, povedal uznanlivo inšpektor Slack. A dajte na mňa, tá ženská v tom nie je sama. Veľmi podobný prípad sa stal vlani v Northumberlande. Veci sa nikdy nenašli a ju nechytili. Ale my v Much Benhame to dokážeme!


  Inšpektorovi Slackovi nikdy nechýbalo sebavedomie.


  Lenže týždne plynuli a Mary Higginsová bola stále nezvestná. Inšpektor Slack zdvojnásobil úsilie, ale nadarmo.


  Slečna Lavinia bola stále uplakaná. A slečne Emily sa natoľko pohoršilo, že dokonca poslala po doktora Haydocka.


  Celá dedina s napätím očakávala jeho názor na chorobu slečny Emily, ale, prirodzene, nikto sa ho nemohol spýtať priamo. Napokon pán Meek, lekárnikov asistent, ktorý chodil s Clarou, slúžkou pani Priceovej-Ridleyovej, prezradil, že doktor Haydock predpísal chorej zmes čertovho lajna a valeriány. Tento liek sa bežne predpisuje simulantom v armáde, dodal pán Meek.


  Zakrátko sa rozchýrilo, že slečna Emily nie je spokojná s lekárskou starostlivosťou, ktorú dostáva, a vyhlásila, že vzhľadom na svoj zdravotný stav považuje za svoju povinnosť odísť do Londýna, kde je špecialista, ktorý jediný rozumie jej prípadu. Koniec koncov, bude to lepšie aj pre Laviniu, povedala.


  Slečny Skinnerové začali hľadať nových nájomníkov do svojho bytu.


  O pár dní slečna Marplová, celá zružovená a vzrušená, prišla na policajnú stanicu v Much Benhame a chcela hovoriť s inšpektorom Slackom.


  Inšpektor Slack nemal slečnu Marplovú v láske. Ale vedel, že plukovník Melchett je iného názoru. Preto ju prijal, aj keď neprekypoval ochotou.


  Dobrý deň, slečna Marplová, čo pre vás môžem urobiť?


  Ach jaj, povzdychla si stará dáma, zrejme sa niekam ponáhľate.


  Mám veľa práce, ale môžem sa vám chvíľu venovať.


  Ďakujem. Dúfam, že sa mi to podarí povedať správne. Nie je ľahké vysvetliť, čo má človek na mysli, však? Nie, pre vás možno nie. Ale ja nemám vzdelanie ako dnešné ženy  učila ma guvernantka, viete, dátumy narodenia a úmrtia anglických kráľov a všeobecný prehľad. Doktor Brewer  tri choroby pšenice  múčnatka, hrdza  a tretia, počkajte, nie je to mazľavá sneť?


  Chcete hovoriť o mazľavej sneti? spýtal sa inšpektor a očervenel.


  Ach, nie, nie, vyvrátila jeho domnienku slečna Marplová. To bola len ilustrácia, viete. Ako sa vyrábajú ihly a tak ďalej. Malo to logiku, ale človek sa nenaučil držať jednej veci. A o to sa práve snažím. Ide o slúžku slečien Skinnerových Gladys.


  Mary Higginsovú, opravil ju inšpektor.


  Áno, tak sa volala tá druhá slúžka. Ale ja mám na mysli Gladys Holmesovú  je trochu bezočivá a namyslená, ale inak je statočná a bola by som rada, keby si to ľudia uvedomili.


  Pokiaľ viem, zatiaľ nie je z ničoho obvinená, povedal inšpektor.


  Nie, nie je, ale to situáciu ešte väčšmi komplikuje. Lebo ľudia si budú ďalej všeličo namýšľať. Ach, prepáčte  neviem dobre vysvetľovať. Chcem povedať, že teraz je najdôležitejšie nájsť Mary Higginsovú.


  Isteže, súhlasil inšpektor. Máte azda nejaký nápad?


  Nuž, vlastne mám, vyhlásila slečna Marplová. Smiem sa na niečo spýtať? Nepotrebujete odtlačky prstov?


  V tomto smere nás prekabátila, priznal inšpektor. Väčšinu prác totiž robila v gumených rukaviciach. A bola veľmi opatrná  poutierala všetko vo svojej izbe aj v kúpeľni. V celom byte sme nenašli ani jeden odtlačok!


  A keby ste mali jej odtlačky, pomohlo by vám to?


  Možno áno. Možno ich už majú v Scotland Yarde. Podľa mňa to nebola jej prvá krádež.


  Slečna Marplová veselo prikývla. Otvorila kabelku a vylovila z nej malú škatuľku. V nej bolo zrkadielko podložené kúskom vaty.


  Z mojej kabelky, objasnila slečna Marplová. Sú na ňom slúžkine odtlačky. Myslím, že by vám mohli pomôcť  predtým sa totiž dotýkala veľmi lepkavej hmoty.


  Inšpektor Slack na ňu pozeral v nemom úžase. Vy ste tie odtlačky získali zámerne?


  Samozrejme.


  Takže ste ju podozrievali?


  Nuž, viete, bola až priveľmi vzorná. Povedala som to aj slečne Lavinii. Ale nepochopila, na čo narážam. Obávam sa, inšpektor, že neverím na dokonalé bytosti. Väčšina z nás má chyby  a tie sa najskôr ukážu pri domácich prácach.


  Inšpektor Slack sa trochu spamätal. Nuž, som vám veľmi vďačný. Pošleme odtlačky do Scotland Yardu a uvidíme.


  Zarazil sa, lebo slečna Marplová naklonila hlavu nabok a veľmi významne naňho pozerala.


  Nenapadlo vám, pán inšpektor, hľadať niekde bližšie?


  Nerozumiem, slečna Marplová.


  Ťažko sa to vysvetľuje, ale keď narazíte na niečo zvláštne, všimnete si to. Aj keď často ide o taľafatky. Viete, myslela som si to od začiatku, o Gladys a tej brošni. Ona ju nevzala, je to slušná dievčina. Tak prečo ju slečna Skinnerová podozrievala? Prečo sa ponáhľala prepustiť dobrú slúžku, keď v dnešných časoch je také ťažké zohnať náhradu? Bolo to zvláštne. A tak som o tom rozmýšľala. Veľa som rozmýšľala. Všimla som si ďalšiu zvláštnosť! Slečna Emily je hypochonderka, ale je určite prvá hypochonderka, čo nikdy neposlala po lekára. Hypochondri milujú lekárov, ale slečna Emily nie.


  Čo sa mi snažíte naznačiť?


  Nuž, chcela som vás upozorniť, že slečny Skinnerové sú dosť čudné. Slečna Emily trávi čas v tmavej izbe. A ak to, čo má na hlave, nie je parochňa  zjem svoj príčesok! Ja len hovorím, že tenká, bledá, sivovlasá ufňukaná žena sa môže pokojne zmeniť na čiernovlasú, ružolícu, bucľatú. Okrem toho, nenašla som človeka, ktorý by videl slečnu Emily a Mary Higginsovú naraz v jednej miestnosti.


  Mala dosť času na získanie odtlačkov kľúčov k ostatným bytom, dosť času zistiť si všetko o nájomníkoch, a potom stačilo zbaviť sa miestnej dievčiny. Slečna Emily sa raz v noci vyberie na prechádzku a na druhý deň ráno pricestuje vlakom ako Mary Higginsová. A potom, vo vhodnej chvíli, Mary Higginsová zmizne a všetci po nej pátrajú. Poviem vám, kde ju nájdete, pán inšpektor. Na pohovke slečny Emily Skinnerovej! Zoberte jej odtlačky prstov, ak mi neveríte, ale uvidíte, že mám pravdu. Tie Skinnerky sú prefíkané zlodejky a niekto ich zrejme kryje, či ako sa to hovorí. Lenže tentoraz neujdú! Nedovolím, aby niekto pripravil poctivé dedinské dievča o dobrú povesť! Gladys Holmesová je nevinná ako ľalia a všetci sa to dozvedia! Dovidenia!


  Slečna Marplová odišla, skôr ako sa inšpektor spamätal.


  Fíha, zamrmlal. Ktovie, či má naozaj pravdu?


  A čoskoro sa presvedčil, že slečna Marplová opäť odhalila pravdu.


  Plukovník Melchett blahoželal Slackovi k úspechu. Slečna Marplová pozvala Gladys, aby prišla k Edne na čaj, a prehovorila jej do duše, nech sa drží dobrého miesta, keď ho bude mať.


  SLEČNA MARPLOVÁ ROZPRÁVA


  Myslím, že som vám ešte nerozprávala, moji drahí  tebe, Raymond, ani tebe, Joan  o istej veľmi čudnej udalosti spred niekoľkých rokov. Nechcem sa vystatovať  samozrejme, viem, že v porovnaní s vami mladými vôbec nie som chytrá  Raymond píše moderné romány plné nepríjemných mladých mužov a žien  a Joan maľuje zvláštne obrazy hranatých ľudí s podivnými hrčami  áno, moja drahá, si veľmi šikovná, ale ako hovorí Raymond (samozrejme v dobrom, lebo je to môj najláskavejší synovec), som beznádejne staromódna. Obdivujem diela Almu-Tademu a sira Frederica Leightona, hoci pre vás sú to starí majstri. Ale čo som to chcela? Aha, už viem. Nechcem sa vystatovať, ale bola som sama so sebou akomak spokojná, keď som iba s pomocou zdravého rozumu vyriešila problém, ktorý trápil múdrejšie hlavy, ako je tá moja. Aj keď si stále myslím, že to bolo jasné od samého začiatku…


  Nuž, porozprávam vám ten príbeh, a ak budete mať pocit, že som trochu namyslená, nezabúdajte, že som pomohla blížnemu v núdzi.


  O tej záležitosti som prvý raz počula, keď Gwen  pamätáte si moju ryšavú slúžtičku Gwen?  prišla jedného večera o deviatej ohlásiť návštevu pána Pethericka a ďalšieho pána. Gwen ich zaviedla do salóna  veľmi správne. Ja som sedela v jedálni, lebo začiatkom jari považujem za zbytočné kúriť v dvoch kozuboch.


  Prikázala som Gwen, aby priniesla griotku a poháriky, a ponáhľala som sa do salóna. Neviem, či si pamätáte pána Pethericka? Pred dvoma rokmi zomrel, ale dlhé roky bol mojím priateľom a staral sa aj o moje právnické záležitosti. Bol to múdry muž a šikovný právnik. Teraz mi všetko vybavuje jeho syn  milý chlapec, veľmi moderný , ale necítim k nemu takú dôveru ako k pánu Petherickovi.


  Vysvetlila som pánom, ako je to s kúrením, a oni hneď navrhli, že prejdú do jedálne. Pán Petherick mi predstavil svojho priateľa pána Rhodesa. Bol to mladší človek, štyridsiatnik, a ja som na ňom hneď videla, že čosi nie je v poriadku. Správal sa veľmi čudne. Niekto by to nazval nezdvorilosťou, ale mne bolo jasné, že trpí.


  Keď sme sa usadili v jedálni a Gwen priniesla likér, pán Petherick vysvetlil dôvod svojej návštevy.


  Slečna Marplová, začal, prepáčte starému priateľovi, ak si dovolil priveľa. Ale prišiel som sa s vami poradiť.


  Netušila som, o čo ide, ale pán Petherick pokračoval:


  V prípade choroby chce človek počuť dva názory  špecialistu a rodinného lekára. Je zvykom považovať prvý názor za cennejší, ale ja s tým celkom nesúhlasím. Špecialista sa vyzná iba vo svojom odbore  rodinný lekár je menej vzdelaný, ale má viac skúseností.


  Vedela som, o čom hovorí, lebo moja neter utekala s dieťaťom k známemu špecialistovi na kožné choroby a neporadila sa predtým s rodinným lekárom, ktorého považovala za starého hlupáka. Špecialista naordinoval nesmierne drahú liečbu a neskôr sa zistilo, že dieťa malo iba nezvyčajnú formu osýpok.


  Hovorím to preto  neznášam odbiehanie od témy , aby som ukázala, že chápem postoj pána Pethericka, hoci som ešte vždy netušila, kam tým mieri.


  Ak je pán Rhodes chorý, začala som, ale vzápätí ma prerušil hrôzostrašný smiech toho úbožiaka.


  Čakám, že v priebehu niekoľkých mesiacov umriem na dolámané väzy, povedal.


  A potom som sa dozvedela všetko. V Barnchestri  to je mesto asi tridsať kilometrov odtiaľto  sa stala vražda. V tom čase som jej však nevenovala pozornosť, lebo sme tu mali veľký rozruch okolo okresnej sestry, takže vonkajšie udalosti, ako zemetrasenie v Indii a vražda v Banchesteri, hoci boli oveľa dôležitejšie, ustúpili pred miestnymi. Nuž, tak to chodí na vidieku. Ale spomenula som si, že som čítala o žene, ktorú dobodali v hoteli, jej meno mi už vypadlo. A zrazu sa ukázalo, že tá žena bola manželka pána Rhodesa  a akoby to samo osebe nebolo dosť zlé, podozrievali ho, že ju zavraždil.


  Toto všetko mi porozprával pán Petherick. Porota sa síce uzniesla, že páchateľ či páchatelia vraždy sú neznámi, ale pán Rhodes mal dôvod sa domnievať, že ho čoskoro zatknú, preto išiel za pánom Petherickom a zveril svoj osud do jeho rúk. Pán Petherick ďalej povedal, že v to popoludnie spolu navštívili sira Malcolma Olda, ktorý mal v prípade procesu obhajovať pána Rhodesa.


  Sir Malcolm je mladý človek, povedal pán Petherick, používa iba moderné metódy práce a už aj naznačil určitú líniu obhajoby. Ibaže pán Petherick s ňou nebol celkom spokojný.


  Viete, moja drahá, pokračoval pán Petherick, díva sa na to ako špecialista. Dajte sirovi Malcolmovi prípad a on vidí iba jedno  ako čo najlepšie viesť obhajobu. Lenže ani najlepšia obhajoba niekedy neberie do úvahy to, čo ja považujem za najdôležitejšie  čo sa vlastne stalo.


  Potom povedal zopár lichotivých poznámok o mojom ostrovtipe, úsudku a znalosti ľudskej povahy a spýtal sa, či mi môže porozprávať o tom prípade v nádeji, že prídem na nejaké vysvetlenie.


  Pán Rhodes očividne neveril, že im môžem byť užitočná, a bol dosť nahnevaný. Pán Petherick si ho nevšímal a povedal mi, čo sa stalo ôsmeho marca v noci.


  Manželia Rhodesovci bývali v hoteli Koruna v Barnchestri. Pani Rhodesová mala (ako som vyrozumela z opatrných formulácií pána Pethericka) sklon k hypochondrii a hneď po večeri si išla ľahnúť. S manželom mali dve susediace izby spojené dverami. Pán Rhodes, ktorý písal knihu o predhistorických kresadlách, si sadol k práci vo vedľajšej izbe. O jedenástej odložil papiere a chystal sa ísť spať. Predtým však nazrel do manželkinej izby, či niečo nepotrebuje. V izbe sa svietilo a jeho žena ležala v posteli s prebodnutým srdcom. Bola mŕtva najmenej hodinu  možno dlhšie. Pán Petherick ma oboznámil s dôležitými faktmi. V izbe pani Rhodesovej boli ešte jedny dvere, ktoré viedli na chodbu. Tie boli zamknuté a zvnútra zaistené. Jediné okno bolo zatvorené a tiež zvnútra zaistené. Podľa pána Rhodesa izbou, v ktorej pracoval, prešla iba chyžná, keď priniesla termofory. Vražedná zbraň v tele pani Rhodesovej bola dýka, ktorá predtým ležala na toaletnom stolíku. Používala ju na otváranie listov. Na dýke sa nenašli nijaké odtlačky prstov.


  Bolo to jasné: do izby pani Rhodesovej nevošiel nikto okrem pána Rhodesa a chyžnej.


  Spýtala som sa na chyžnú.


  Aj my sme sa o ňu zaujímali, povedal pán Petherick. Mary Hillová bola z Barnchestru. V hoteli Koruna pracovala už desať rokov. Nemala dôvod náhle zaútočiť na hosťa. Okrem toho bola mimoriadna hlúpa, takmer slabomyseľná. Jej výpoveď sa nemenila. Priniesla pánu Rhodesovi termofor a povedala, že pani je ospanlivá  práve zaspáva. Pravdupovediac, neverím  a myslím, že by tomu neuverila žiadna porota , že zločin spáchala ona.


  Pán Petherick spomenul ešte zopár podrobností. Na konci schodišťa v hoteli Koruna bola malá hala, kam ľudia chodili na kávu. Z haly doprava viedla chodba, na ktorej boli dvere do izby pána Rhodesa. Potom sa chodba prudko stočila doprava a hneď za rohom boli dvere do izby pani Rhodesovej. Čírou náhodou sa našli svedkovia, ktorí videli na oboje. Prvé dvere  do izby pána Rhodesa, ktoré som nazvala A  boli v zornom poli štyroch ľudí, dvoch obchodných cestujúcich a staršej manželskej dvojice, ktorí v hale popíjali kávu. Všetci svorne tvrdili, že do dverí A nikto nevošiel ani z nich nevyšiel, okrem pána Rhodesa a chyžnej. Pokiaľ ide o dvere B, obďaleč pracoval elektrikár, ktorý takisto prisahal, že okrem chyžnej do nich nikto nevstúpil ani z nich nevyšiel.


  Bol to rozhodne zvláštny a veľmi zaujímavý prípad. Na prvý pohľad sa zdalo, že manželku mohol zavraždiť iba pán Rhodes. Lenže ja som videla, že pán Petherick je presvedčený o klientovej nevine, a pán Petherick bol veľmi múdry človek.


  Pán Rhodes pri vyšetrovaní hovoril o žene, ktorá písala jeho manželke výhražné listy. Tá historka zrejme nikoho nepresvedčila. Na výzvu pána Pethericka sa pokúsil o vysvetlenie.


  Medzi nami, začal, nikdy som tomu neveril. Mal som pocit, že si to Amy vymyslela.


  Pochopila som, že pani Rhodesová patrila k tým romantickým klamárom, ktorí musia všetko, čo sa im prihodí, zveličiť. To, čo sa jej údajne stalo v priebehu jediného roka, bolo jednoducho neuveriteľné. Ak sa pošmykla na banánovej šupke, určite len o vlások unikla smrti. Ak sa chytilo tienidlo na lampe, zachránila sa z horiacej budovy s nasadením života. Jej manžel si časom osvojil zvyk nebrať ju vážne. Nevšímal si ani historku o žene, ktorej dieťa zrazila pri automobilovej nehode a ktorá sa jej vyhrážala pomstou. Nehoda sa stala predtým, ako sa zobrali, a hoci mu manželka čítala bláznivé listy, podozrieval ju, že si ich píše sama. Niečo podobné už totiž urobila. Bola trochu hysterická a ustavične túžila po vzrušení.


  Zdalo sa mi to celkom prirodzené  v dedine máme mladú ženu s podobnými problémami. Pri takých ľuďoch hrozí, že keď sa im skutočne niečo stane, nikto im neverí. A ja som mala pocit, že presne to sa stalo v tomto prípade. Policajti si mysleli, že pán Rhodes vyrukoval s tou nepresvedčivou historkou iba preto, aby ho prestali podozrievať.


  Spýtala som sa, či v hoteli bývali nejaké osamelé ženy. Boli dve  vdova Granbyová, polovičná Indka, a slečna Carruthersová, stará dievka s konskou tvárou, ktorá zásadne nevyslovovala hlásku gé. Pán Petherick dodal, že pri vyšetrovaní sa nepodarilo nájsť nikoho, kto by ich videl v blízkosti miesta činu, a nič nenasvedčovalo tomu, že boli do vraždy nejako zapletené. Požiadala som ho, aby mi obe dámy opísal. Pani Granbyová mala ryšavkasté neupravené vlasy, bledú tvár a mohla mať asi päťdesiat rokov. Bola dosť výstredne oblečená  všetko z indického hodvábu a tak ďalej. Slečna Carruthersová bola štyridsiatnička, mala nakrátko ostrihané vlasy, nosila cviker a kabáty pánskeho strihu.


  Božemôj, povedala som, nebude to ľahké.


  Pán Petherick na mňa spýtavo pozrel, ale vtedy som nechcela povedať viac, a tak som sa spýtala na názor sira Malcolma Olda.


  Sir Malcolm si bol istý, že požiada o výpoveď ďalšieho lekára a príde na spôsob, ako prekonať problém chýbajúcich odtlačkov prstov. Potom som sa obrátila na pána Rhodesa, ktorý vyhlásil, že všetci doktori sú hlupáci, ale on sám neverí, že jeho manželka spáchala samovraždu. Nebola ten typ, povedal  a ja som mu uverila. Hysterickí ľudia nemajú samovražedné sklony.


  Po chvíľke rozmýšľania som sa spýtala, či dvere z izby pani Rhodesovej viedli rovno na chodbu. Pán Rhodes povedal, že nie  bola tam malá predizba s kúpeľňou a záchodom. A práve dvere do predizby boli zamknuté a zvnútra zaistené.


  V tom prípade, povedala som, je to celkom jednoduché.


  Viete, jednoduchšie to ani nemohlo byť. A predsa si to nikto nevšimol.


  Obaja páni na mňa zízali, až som upadla do rozpakov.


  Možno, začal pán Rhodes, slečna Marplová podcenila situáciu.


  Nie, namietla som. Nepodcenila. Sú štyri možnosti: buď pani Rhodesovú zabil manžel, alebo chyžná, alebo spáchala samovraždu, alebo ju zavraždil niekto zvonku, koho nik nevidel prísť ani odísť.


  To je vylúčené, ozval sa pán Rhodes. Nikto nemohol nepozorovane vojsť do mojej izby, a aj keby sa niekomu podarilo vojsť do manželkinej izby, elektrikár by si ho bol všimol. A ako by sa ten človek dostal von a nechal za sebou zamknuté a zvnútra zaistené dvere?


  Pán Petherick na mňa pozrel a povzbudivým tónom povedal: Tak čo, slečna Marplová?


  Chcela by som sa vás na niečo spýtať, obrátila som sa k pánu Rhodesovi. Ako vyzerala tá chyžná?


  Odpovedal, že si nie je istý  nazdával sa, že bola vyššej postavy, ale nepamätal si, či mala tmavé, alebo svetlé vlasy. Potom som položila tú istú otázku pánu Petherickovi.


  Povedal, že bola stredne vysoká, mala svetlé vlasy, modré oči a červené líca.


  Ste lepší pozorovateľ ako ja, pán Petherick, uznal pán Rhodes.


  Nesúhlasila som s ním. Spýtala som sa pána Rhodesa, či by vedel opísať moju slúžku. Ani on, ani pán Petherick to nedokázali.


  Vidíte? povedala som. Prišli ste sem celí ustarostení a osoba, ktorá vám otvorila dvere, bola iba slúžka. Pán Rhodes v hoteli reagoval rovnako. Uvidel rovnošatu a zásteru. Bol zahĺbený do práce. Ale pán Petherick ju vypočúval za iných okolností a pozeral sa na ňu ako na osobu. A práve s tým rátala žena, ktorá spáchala vraždu.


  Keďže stále nechápali, o čom hovorím, objasnila som im to.


  Myslím, že sa to stalo takto: Chyžná vošla dverami A, prešla cez izbu pána Rhodesa, odniesla termofor do izby pani Rhodesovej a vyšla von do bočnej chodby. X  tak som nazvala našu vrahyňu  vošla dverami B do predizby, skryla sa, ehm, v istej miestnôstke, ehm, a počkala, kým chyžná odíde. Potom vošla do izby pani Rhodesovej, zobrala z toaletného stolíka dýku (zrejme si už predtým dôkladne obzrela izbu), pristúpila k posteli, bodla driemajúcu ženu, poutierala rukoväť dýky, zamkla a zaistila dvere, ktorými vošla, a odišla cez izbu A, v ktorej pracoval pán Rhodes.


  Ale to by som si bol všimol. A elektrikár by ju videl vchádzať! zvolal pán Rhodes.


  Nie, namietla som. V tom sa mýlite. Nevšimli ste si ju, lebo bola oblečená ako chyžná. Chvíľku som počkala a potom som pokračovala: Boli ste priveľmi zahĺbený do práce  kútikom oka ste zazreli chyžnú, ktorá prišla, vošla do izby vašej manželky, vrátila sa a vyšla von. Videli ste rovnaké šaty, ale nie rovnakú ženu. A ľudia, čo v hale popíjali kávu, tiež videli prísť a odísť chyžnú. Elektrikár takisto. Trúfam si povedať, že keby chyžná bola krásavica, muž by si zrejme všimol jej tvár  lebo taká je ľudská povaha , ale ak to bola obyčajná žena v strednom veku  skrátka, videli ste len to, čo mala chyžná na sebe, nie ženu.


  Kto to bol? chcel vedieť pán Rhodes.


  Nuž, tu sa situácia trochu komplikuje. Musela to byť buď pani Granbyová, alebo slečna Carruthersová. Mám dojem, že pani Granbyová nosila parochňu  takže ako chyžná mohla mať svoje vlasy. No na druhej strane, slečna Carruthersová s nakrátko ostrihanými vlasmi si mohla založiť parochňu a zahrať svoju úlohu. Myslím, že ľahko zistíte, ktorá z nich to bola. Podľa mňa to bola skôr slečna Carruthersová.


  Nuž, moji milí, a to je koniec príbehu. Carruthersová nebolo jej pravé meno, ale vraždila ona. Šialenstvo mala v rodine. Pani Rhodesová, ktorá bola veľmi ľahkovážna a nebezpečná šoférka, nešťastnou náhodou zrazila jej dcérku a tá nešťastnica sa z toho pomiatla. Rafinovane to skrývala, s výnimkou šialených listov, ktoré posielala svojej obeti. Dlho ju sledovala a svoj čin dôkladne naplánovala. Parochňu a rovnošatu chyžnej poslala poštou na druhý deň ráno. No keď na ňu vyrukovali s pravdou, zosypala sa a hneď sa priznala.


  Tá chuderka je teraz v Broadmoore. Hoci bola nepríčetná, zločin naplánovala dokonale.


  Pán Petherick mi neskôr priniesol veľmi pekný list od pána Rhodesa  musela som sa červenať. A potom sa ma starý priateľ spýtal: Jedno mi nie je jasné  ako ste prišli na to, že to bola práve slečna Carruthersová a nie pani Granbyová? Ani jednu ste predsa nevideli.


  Nuž, odpovedala som, bola to jej výslovnosť. Vraveli ste, že nevyslovovala hlásku gé. Viem, poľovníci v románoch tak rozprávajú, ale dnes nepoznám takmer nikoho, kto by tak rozprával  rozhodne nie ľudia, čo majú menej ako šesťdesiat rokov. A vy ste povedali, že mala štyridsať. Zdalo sa mi, že niečo hrala a asi to trochu prehnala.


  Neprezradím vám, čo na to povedal pán Petherick  bolo to veľmi lichotivé , ale musím sa priznať, že som bola so sebou celkom spokojná.


  Zvláštne, ako sa veci napokon obrátia na dobré. Pán Rhodes sa znovu oženil  s veľmi milou a rozumnou dievčinou  majú rozkošné bábätko  a predstavte si, požiadali ma, aby som sa stala jeho krstnou matkou. Pekné od nich, nemyslíte?


  Nuž, dúfam, že vás moje rozprávanie nenudilo…


  KRAJČÍRKINA BÁBIKA


  Bábika ležala na veľkom zamatovom kresle. V izbe bolo málo svetla; nebo nad Londýnom sa mračilo. V sivozelenom prítmí spolu všetko ladilo: čalúnenie, závesy a koberce. Dokonca aj bábika. Rozvaľovala sa tam v zelených zamatových šatách a zelenom čepčeku vrúbiacom jej maľovanú tvár. Bola to vlastne bábka, rozmar bohatých žien, ktorá sedáva pri telefóne alebo medzi vankúšmi na pohovke. A hoci mala bezvládne údy, vyzerala čudesne živo. Typický dekadentný produkt dvadsiateho storočia.


  Do izby vbehla Sybil Foxová so strihmi a skicou a s miernym údivom pozrela na bábiku. Bola zvedavá  ale vzápätí zabudla, na čo bola zvedavá. Namiesto toho si pomyslela: Kam sa podel strih na tie modré zamatové šaty? Kam som ho zapotrošila? Ešte pred chvíľkou bol tu. Vyšla na odpočívadlo a zvolala: Elspeth, Elspeth, máš tam strih na modré šaty? Pani Fellowsová-Brownová tu bude čo nevidieť.


  Vrátila sa do izby a zažala svetlá. Znova pozrela na bábiku. Kde len môže byť… Aha, tu je, mrmlala si popod nos, dvíhajúc strih z dlážky. Na odpočívadle bolo počuť vŕzganie prichádzajúceho výťahu a o chvíľku vošla pani Fellowsová-Brownová so svojím pekinským palácovým psíkom a fučala ako parná lokomotíva.


  Vonku bude liať, vyhlásila.


  Stiahla si rukavice a zhodila kožušinu. Do izby vošla Alicia Coombová. Nechodievala dolu každý deň, len ak prišli dôležité zákazníčky, a pani Fellowsová-Brownová medzi ne patrila.


  Predáčka krajčírskej dielne Elspeth priniesla šaty a Sybil ich obliekla pani Fellowsovej-Brownovej.


  Tak, myslím, že vám sedia. Áno, podarili sa.


  Pani Fellowsová-Brownová sa postavila bokom a pozrela do zrkadla.


  Musím uznať, povedala, že vo vašich šatách nemám taký veľký zadok.


  Ste oveľa štíhlejšia ako pred tromi mesiacmi, ubezpečila ju Sybil.


  To nie som, ale musím povedať, že v tých šatách vyzerám štíhlejšia. Neviem, či je to strihom, ale naozaj mi zmenšujú zadok. Akoby som ani žiadny nemala  myslím taký, aký má väčšina ľudí. Povzdychla si a váhavo prešla rukou po problematickej časti svojho tela. Odjakživa ma trápi. Pravda, roky som ho zaťahovala, viete, a vytŕčala som brucho. Lenže to si už nemôžem dovoliť, lebo okrem veľkého zadku mám teraz aj veľké brucho. Chcem povedať, že zaťahovať oboje nie je možné.


  Alicia Coombová poznamenala: Mali by ste vidieť niektoré naše zákazníčky!


  Pani Fellowsová-Brownová skúšala vtiahnuť raz brucho, raz zadok.


  Viete, brucho je podľa mňa horšie ako zadok. Je viac na očiach. Možno si to však iba namýšľam, lebo keď sa rozprávam s ľuďmi, som k nim obrátená tvárou a vtedy nevidia môj zadok, ale určite si všimnú brucho. Teraz to robím tak, že zaťahujem brucho a o zadok sa nestarám. Natiahla krk, aby si obzrela inkriminovanú partiu, a zrazu zvolala: Tá vaša bábika! Mám z nej zimomriavky. Odkedy ju máte?


  Sybil neisto pozrela na Aliciu Coombovú, ktorá sa zatvárila zmätene a trochu znepokojene.


  Neviem presne… Myslím, že nejaký čas  nikdy si nič nezapamätám. Je to čoraz horšie, jednoducho mi všetko vyfučí z hlavy. Sybil, ako dlho ju máme?


  Neviem, odvetila Sybil.


  Nuž, ozvala sa pani Fellowsová-Brownová, naháňa mi strach. Vyzerá tak zlovestne. Akoby nás ustavične pozorovala, možno sa nám potajomky vysmieva. Na vašom mieste by som sa jej čím skôr zbavila. Zachvela sa, ale vzápätí obrátila pozornosť na šaty. Má si dať skrátiť rukávy, alebo nemá? A čo dĺžka sukne? Keď sa všetky problémy vyriešili na jej spokojnosť, obliekla si šaty, v ktorých prišla, a chystala sa odísť. Vtom jej zrak znova padol na bábiku.


  Nie, pokrútila hlavou, nepáči sa mi. Vyzerá, akoby sem patrila. To nie je normálne.


  Čo tým chcela povedať? spýtala sa Sybil, keď pani Fellowsová-Brownová odišla.


  No skôr ako Alicia stihla odpovedať, dáma sa vrátila a strčila hlavu do dverí.


  Bože dobrý! Celkom som zabudla na Fu-linga. Kde si, miláčik? No toto!


  V nemom úžase otvorila ústa a obe ženy tiež. Psík sedel pred zeleným zamatovým kreslom a uprene hľadel na ležiacu bábiku. V jeho malej tváričke s vypúlenými očami sa nezračila radosť ani odpor. Iba sa pozeral.


  Poď ku mne, mamičkin miláčik, zašvitorila jeho panička.


  Mamičkin miláčik sa ani nepohol.


  Je zo dňa na deň neposlušnejší, povedala pani Fellowsová-Brownová, akoby práve objavila ďalšiu jeho cnosť. Poď sem, Fu-ling. Ideme papať. Chutnú pečienočku.


  Fu-ling pootočil hlavu smerom k svojej panej, a potom pokračoval v pozorovaní bábiky.


  Urobila naňho veľký dojem, poznamenala pani Fellowsová-Brownová. Myslím, že si ju nikdy predtým nevšimol. Ani ja, ak mám byť úprimná. Bola tu aj minule?


  Sybil s Aliciou na seba pozreli. Obe sa zamračili a Alicia odpovedala: Vravela som vám  v poslednom čase si nič nepamätám. Ako dlho ju máme, Sybil?


  A odkiaľ? zaujímala sa pani Fellowsová-Brownová. Kúpili ste ju?


  Ó, nie. Aliciu Coombovú tá predstava nevedno prečo pobúrila. Nie, asi  asi mi ju niekto daroval. Pokrútila hlavou. Je to na zbláznenie! zvolala. Naozaj na zbláznenie, keď vám všetko hneď vyfučí z hlavy.


  No tak, nebuď hlúpy, Fu-ling, ozvala sa pani Fellowsová-Brownová prísnym tónom. Asi ťa budem musieť odniesť.


  Vzala psíka na ruky. Fu-ling na protest krátko zaštekal. Keď odchádzali z izby, Fu-ling ešte vždy upieral očká na bábiku…


  Z tej báby, zašomrala pani Grovesová, mám husiu kožu, aby ste vedeli.


  Pani Grovesová bola upratovačka. Práve sa zdvihla z dlážky, po ktorej sa pomaly posúvala s handrou ako krab, a obchádzala izbu s prachovkou.


  Čudné, pokračovala pani Grovesová, až do včerajška som si ju ani nevšimla. A potom mi zrazu udrela do oka, ako sa vraví.


  Nepáči sa vám? spýtala sa Sybil.


  Veď vravím, pani Foxová, mám z nej husiu kožu, odvetila upratovačka. Nie je to normálne, ak viete, čo tým chcem povedať. Tie dlhé ovisnuté nohy a ako sa tam povaľuje a ako zazerá! Podľa mňa je to proti prírode, aby ste vedeli.


  Nikdy ste ju nespomenuli, povedala Sybil.


  Predtým som si ju nevšimla  až dnes ráno… Viem, že tu je už dlhšie, ale… Zarazila sa a tvárou jej preblesol zmätený výraz. Je ako nočná mora, dodala, pozbierala si veci, vyšla z izby a zamierila do ďalšej na druhom konci odpočívadla.


  Sybil sa zahľadela na rozvalenú bábiku a nechápavo krútila hlavou. Vtom vošla Alicia Coombová a Sybil sa k nej prudko obrátila.


  Slečna Coombová, ako dlho máte tú stvoru?


  Čo, bábiku? Veď viete, že si nič nepamätám. Včera  je to také hlúpe!  som sa vybrala na prednášku a v polovici cesty som si zrazu uvedomila, že neviem, kam idem. Rozmýšľala som a rozmýšľala. Napokon som usúdila, že idem do obchodného domu. Vedela som, že tam niečo chcem. Nuž, asi mi neuveríte, ale na prednášku som si spomenula, až keď som sa vrátila domov a dala si čaj. Isteže, počula som, že ľudia s pribúdajúcim vekom začínajú byť senilní, ale u mňa to prišlo akosi prirýchlo. Teraz som zabudla, kam som dala kabelku  a okuliare. Kam som dala tie okuliare? Pred chvíľkou som ich predsa mala  čítala som článok v Times.


  Okuliare sú na rímse, povedala Sybil a podala ich slečne Coombovej. Odkiaľ máte tú bábiku? Kto vám ju dal?


  Nemám ani potuchy, odvetila Alicia Coombová. Niekto mi ju dal alebo poslal, aspoň myslím… Ale hodí sa do tejto izby, však?


  Áno, až priveľmi, utrúsila Sybil. Zvláštne je, že si nespomínam, kedy som ju videla prvý raz.


  Len nebuďte ako ja, varovala ju Alicia. Veď ste ešte mladá.


  Ale ja si to skutočne nepamätám, slečna Coombová. Včera som sa na ňu pozrela a napadlo mi, že má v sebe čosi  áno, pani Grovesová má pravdu  človeku z nej behá mráz po chrbte. A potom som si povedala, že mi to asi napadlo aj predtým, ale nevedela som si spomenúť, kedy som si to pomyslela prvý raz  skrátka, nevedela som si spomenúť na nič! Mala som dojem, že som ju nikdy predtým nevidela  ibaže to tak nevyzeralo. Vyzeralo to skôr tak, že je tu už dlho, len ja som si ju všimla až teraz.


  Možno jedného dňa priletela oknom na metle, povedala Alicia Coombová. Ale teraz patrí sem. Rozhliadla sa. Viete si túto izbu predstaviť bez nej?


  Nie, odvetila Sybil a zachvela sa, ale želám si to.


  Čo si želáte?


  Aby som si vedela izbu predstaviť bez nej.


  Čo nám všetkým preskočilo? spýtala sa netrpezlivo Alicia Coombová. Čo sa vám na tej chuderke nepáči? Podľa mňa vyzerá ako zvädnutá hlávka kapusty, ale možno sa mi to zdá, lebo nemám okuliare. Založila si okuliare a rázne pozrela na bábiku. Áno, myslím, že viem, čo ste mali na mysli. Je trochu strašidelná… Vyzerá smutne, ale aj… zlomyseľne a dosť odhodlane.


  Zvláštne, poznamenala Sybil, že v pani Fellowsovej-Brownovej vzbudila taký odpor.


  Ona vždy bez okolkov povie, čo si myslí, odvetila Alicia Coombová.


  Ale je to čudné, že na ňu bábika tak silno zapôsobila, trvala na svojom Sybil.


  Nuž, ľudia niekedy podľahnú prvému dojmu.


  Možno sa tu bábika zjavila až včera, zasmiala sa Sybil. Možno… ako vravíte, priletela oknom a usadila sa tu.


  Nie, pokrútila hlavou Alicia. Som si istá, že je tu už dlhšie. Možno až včera sa stala viditeľnou.


  Aj ja si to myslím… ale naozaj si nespomínam, že by som ju tu videla skôr ako včera.


  Už aj s tým prestaňte, zahriakla ju Alicia Coombová. Behá mi z toho mráz po chrbte. Hádam okolo nej nechcete robiť rozruch, akoby išlo o nadprirodzený jav. Schmatla bábiku, natriasla ju, napravila jej plecia a posadila ju do iného kresla. Bábika sa okamžite pohodlne rozvalila. Nepripomína živú bytosť, dodala Alicia, hľadiac uprene na bábiku. A predsa, svojím spôsobom akoby bola živá, nemyslíte?


  Jaj, ale som sa zľakla, povedala pani Grovesová, utierajúc prach v miestnosti, kde sa predvádzali šaty. Tak som sa zľakla, že do skúšacej miestnosti už viac nevkročím.


  Čo vás tak vyľakalo? spýtala sa slečna Coombová, ktorá sedela v kúte pri písacom stole, na ktorom sa kopili účty. Tá ženská, zamrmlala si popod nos, si myslí, že môže mať každý rok dve večerné róby, troje koktailových šiat a kostým bez toho, aby mi zaplatila čo i len pencu! Naozaj, niektorí ľudia si dovoľujú priveľa!


  Tá bábika, odpovedala pani Grovesová.


  Čože? Zase bábika?


  Áno, prosím. Sedela za stolom ako človek. Joj, skoro som z nôh spadla!


  O čom to hovoríte?


  Alicia Coombová vstala, vyšla na odpočívadlo a rázne vošla do skúšacej miestnosti. V rohu stál starožitný písací stolík a pri ňom sedela na stoličke bábika, dlhé mľandravé ruky vyložené na doske.


  Niekto sa zabáva, povedala slečna Coombová nahlas. Komu to len zišlo na um, posadiť ju k stolu? Vyzerá ako živá.


  V tej chvíli schádzala dolu schodmi Sybil Foxová so šatami, ktoré sa mali v ten deň skúšať.


  Poďte sem, Sybil. Pozrite, naša bábika sedí pri mojom stole a píše listy.


  Obe ženy sa na ňu zahľadeli.


  Naozaj, začala Alicia Coombová, to už je priveľa! Ktovie, kto ju tam posadil. Neboli ste to vy?


  Nie, ohradila sa Sybil. Možno niektoré z dievčat zhora.


  Hlúpy žart, utrúsila slečna Coombová. Vzala bábiku a hodila ju späť na pohovku.


  Sybil opatrne položila šaty na kreslo a potom sa vrátila hore do dielne.


  Poznáte tú zamatovú bábiku v izbe slečny Coombovej, kde sa skúšajú šaty? spýtala sa.


  Predáčka a tri dievčatá zdvihli hlavy od práce.


  Áno, pani, poznáme ju.


  Kto ju dnes ráno pre zábavu posadil k stolu?


  Dievčatá si vymenili pohľady a predáčka Elspeth napokon odpovedala: K stolu? Ja nie.


  Ani ja, pridalo sa jedno z dievčat. A čo ty, Marlene? Marlene pokrútila hlavou.


  Elspeth?


  Nie, ohradila sa Elspeth, ktorá vyzerala, akoby stále mala ústa plné špendlíkov. Nemám kedy hrať sa s bábikami a usádzať ich za stôl.


  Pozrite, povedala Sybil a s prekvapením zistila, že sa jej chveje hlas. Bol to  bol to celkom podarený žart, len chcem vedieť, ktorá z vás to urobila.


  Dievčatá sa naježili.


  Už sme vám povedali, pani Foxová, nebola to ani jedna z nás, však, Marlene?


  Ja som to neurobila, vyhlásila Marlene, a ak Nellie a Margaret vravia, že to nespravili, tak to nebola žiadna z nás.


  Ja som vám už povedala svoje, ozvala sa Elspeth. O čo vlastne ide, pani Foxová?


  Nebola to pani Grovesová? povedala Marlene.


  Sybil pokrútila hlavou. Kdeže, pani Grovesová sa jej bojí.


  Idem sa pozrieť dolu, povedala Elspeth.


  Nie, netreba, už tam nie je. Slečna Coombová ju hodila späť na pohovku. Ale, zarazila sa Sybil, chcem povedať, že niekto ju musel posadiť k stolu  a považoval to za vtipné. Asi. Len nechápem, prečo sa neprizná.


  Dva razy som vám povedala, pani Foxová, ozvala sa Margaret. Neviem, prečo nás obviňujete z klamstva. Žiadna z nás by neurobila takú hlúposť.


  Prepáčte, ospravedlnila sa Sybil. Nechcela som sa vás dotknúť. Ale  ale kto iný to mohol urobiť?


  Možno vstala a sama prešla k stolu, zachichotala sa Marlene.


  Sybil sa ten nápad nepozdával.


  Nuž, aj tak je to kopa nezmyslov, povedala a zišla dolu schodmi.


  Alicia Coombová si veselo pohmkávala a rozhliadala sa po izbe.


  Zase som stratila okuliare, oznámila, ale nevadí. Teraz nechcem nič vidieť. Problém je, keď je človek slepý ako ja, že keď stratí okuliare, nemôže ich nájsť, pokiaľ si nedá iné okuliare, lebo nič nevidí.


  Pohľadám ich, ponúkla sa Sybil. Veď ste ich pred chvíľkou mali.


  Bola som vo vedľajšej izbe, keď ste odišli do dielne. Asi som ich tam nechala.


  Sybil odišla do susednej izby.


  Je to otrava, zahundrala slečna Coombová. Čaká ma ešte kopa účtov. Ako môžem pracovať bez okuliarov?


  Prinesiem vám náhradné okuliare zo spálne, ozvala sa Sybil.


  Momentálne nemám náhradné okuliare, priznala sa slečna Coombová.


  Prečo, kam sa podeli?


  Nuž, myslím, že som ich včera zabudla v reštaurácii, kde som obedovala. Volala som tam a volala som aj do dvoch obchodov, kam som včera zašla.


  Božemôj, zavzdychala Sybil, musíte si zadovážiť troje okuliarov.


  Keby som mala troje, namietla slečna Coombová, trávila by som celé dni hľadaním. Myslím, že je lepšie mať iba jedny. Aspoň ma to prinúti hľadať, kým ich nenájdem.


  Niekde musia byť, usúdila Sybil. Nevyšli ste z týchto dvoch miestností. Tu nie sú, takže ste ich asi odložili vo vedľajšej izbe.


  Vrátila sa do miestnosti, kde si zákazníčky skúšali šaty, a dôkladne sa poobzerala. Napokon jej čosi napadlo a zdvihla bábiku z pohovky.


  Mám ich! zvolala.


  Ach, kde boli, Sybil?


  Pod našou vzácnou bábikou. Asi ste si ich zhodili, keď ste ju dávali na pohovku.


  Nie. Určite nie.


  V tom prípade, vyhŕkla rozčúlene Sybil, ich vzala bábika a skryla ich pred vami!


  Nuž, začala Alicia, zamyslene hľadiac na bábiku, ani by som sa nečudovala. Vyzerá veľmi inteligentne, nemyslíte, Sybil?


  Nepáči sa mi jej tvár, odvetila Sybil. Vyzerá, akoby vedela niečo, čo my nevieme.


  Nezdá sa vám smutná a milá? spýtala sa slečna Coombová nástojčivo.


  Nie je ani trochu milá, odvetila Sybil.


  Nie… Možno máte pravdu… Nuž čo, poďme pracovať. O desať minút príde lady Leeová. Chcem dokončiť tieto faktúry a poslať ich.


  Pani Foxová! Pani Foxová!


  Áno, Margaret, čo sa deje?


  Sybil sa skláňala nad pracovným stolom a strihala kus saténu.


  Pani Foxová, zase tá bábika! Odniesla som dolu tie hnedé šaty, ako ste mi kázali, a bábika zase sedela za stolom. A neurobila som to ja  ani ostatné dievčatá. Verte nám, pani Foxová, my by sme také niečo nespravili!


  Sybil sa pošmykli nožnice.


  Pozrite, čo ste spravili, povedala zlostne. Hádam sa nič nestalo. Čo je s tou bábikou?


  Zase sedí za stolom.


  Sybil zbehla dolu a vošla do izby. Bábika sedela za stolom ako predtým.


  Ty si veľmi tvrdohlavá, však? oslovila bábiku.


  Potom ju bez okolkov chytila a položila späť na pohovku.


  Tu je tvoje miesto, moja milá, povedala prísne. A tu aj zostaneš.


  Vošla do vedľajšej izby.


  Slečna Coombová.


  Áno, Sybil.


  Niekto sa s nami zahráva. Bábika zase sedela za stolom.


  Kto to robí?


  Musí to byť jedna z tých troch v dielni, odvetila Sybil. Asi si myslí, že je to smiešne. Ale všetky sa dušovali, že nič neurobili.


  Ktorú podozrievate? Margaret?


  Nie, nemyslím, že to bola Margaret. Tvárila sa dosť čudne, keď mi to prišla povedať. Skôr chichotavá Marlene.


  Je to dosť hlúpe.


  Isteže, súhlasila Sybil. Ale ja, dodala hrozivo, to zastavím.


  Čo chcete urobiť?


  Uvidíte.


  Večer, keď odchádzala domov, zamkla skúšaciu miestnosť zvonku.


  Zamkla som dvere, oznámila, a kľúč si beriem so sebou.


  Aha, chápem, povedala pobavene slečna Coombová. Začínate podozrievať mňa, nemám pravdu? Myslíte si, že som taká roztržitá, že vojdem do izby, chcem si sadnúť k stolu, ale namiesto seba tam posadím bábiku, aby písala listy? To si myslíte? A že potom na všetko zabudnem?


  Nuž, nie je to vylúčené, pripustila Sybil. V každom prípade sa chcem ubezpečiť, že dnes tu nikto nebude robiť kanadské žartíky.


  Na druhý deň ráno Sybil, pery prísne zovreté, odomkla dvere a rázne vošla dnu. Pani Grovesová s nešťastným výrazom na tvári a s mopom a prachovkou v ruke čakala na odpočívadle.


  Teraz uvidíme, povedala Sybil.


  Vzápätí však prudko vydýchla a cúvla.


  Bábika sedela za stolom.


  Ježiškove husličky, riekla pani Grovesová za jej chrbtom. To je záhada. Tak veru. Pani Foxová, ste celá bledá, akoby vám prišlo zle. Potrebujete kvapku niečoho na posilnenie. Možno by sa niečo našlo hore u slečny Coombovej.


  Nič mi nie je, ubezpečila ju Sybil.


  Podišla k bábike, opatrne ju vzala do ruky a prešla s ňou na opačný koniec izby.


  Niekto si z vás zase strieľa, usúdila upratovačka.


  Nechápem to, povedala pomaly Sybil. Včera večer som zamkla dvere. Sama viete, že sa nikto nemohol dostať dnu.


  A ak mal náhradný kľúč? snažila sa jej pomôcť pani Grovesová.


  Nemyslím. Tie dvere sa nikdy nezamykali. Je to starodávny kľúč a máme iba jeden.


  Možno sem pasuje iný kľúč  odnaproti.


  Vyskúšali všetky kľúče v salóne, ale ani jeden sa do zámky nehodil.


  Viete, je to čudné, povedala Sybil neskôr, keď obedovala so slečnou Coombovou.


  Slečna Coombová však vyzerala skoro nadšene.


  Myslím, že je to nezvyčajné, moja drahá. Mali by sme napísať ľuďom, ktorí sa zaoberajú výskumom nadprirodzených javov. Možno sem pošlú vyšetrovateľa  médium aby zistil, či sa v tej izbe deje niečo zvláštne.


  Vám to vôbec neprekáža, skonštatovala Sybil.


  Páči sa mi to, povedala Alicia Coombová. V mojom veku je zábavné, keď sa niečo deje. Vlastne  nie, dodala zamyslene, nepáči sa mi to. Chcem povedať, že tá bábika sa začína vyvyšovať, nemyslíte?


  Večer Sybil a Alicia znova zamkli dvere zvonku.


  Stále mám pocit, ozvala sa Sybil, že si z nás niekto uťahuje, aj keď nechápem prečo…


  Myslíte, že ráno bude zase sedieť za stolom? spýtala sa Alicia.


  Áno, prisvedčila Sybil.


  Ale mýlila sa. Bábika nebola pri stole. Sedela na podokenici a pozerala sa na ulicu. A jej poloha opäť pôsobila veľmi prirodzene.


  Je to hlúpe, poznamenala Alicia Coombová, keď si popoludní spravili chvíľku voľna na šálku čaju. Tentoraz sa dohodli, že si ju nevypijú v izbe, kde sa skúšajú šaty, ale oproti v izbe slečny Coombovej.


  V akom zmysle?


  Nuž, nemáme sa čoho chytiť. Je tu len bábika, ktorá ustavične mení miesto.


  Ako plynuli dni, ukázalo sa, že to bol bystrý postreh. Bábika sa nepresúvala iba v noci. Vždy keď vošli do skúšacej miestnosti, hoci ju opustili iba na pár minút, bábika bola zakaždým inde. Ak ju nechali na pohovke, našli ju v kresle. A potom v inom kresle. Raz sedela na okne, raz pri stole.


  Robí si, čo chce, skonštatovala slečna Coombová. A myslím, Sybil, myslím, že sa na tom zabáva.


  Obe ženy stáli nad nehybnou postavičkou v zamatových šatách s maľovanou tvárou.


  Sú to len zdrapy zamatu a hodvábu a trocha farby, to je všetko, povedala Alicia. V hlase jej bolo cítiť napätie. Asi by sme sa jej mali  ehm  zbaviť.


  Ako to myslíte, zbaviť? spýtala sa Sybil. Zdalo sa, že ju návrh slečny Coombovej nepríjemne prekvapil.


  Nuž, objasnila slečna Coombová, mohli by sme ju hodiť do ohňa. Spáliť ju ako bosorku… Alebo, dodala sucho, ju vopcháme do smetiaka.


  Nie, to nejde, namietla Sybil. Niekto ju vytiahne a prinesie späť.


  Alebo ju môžeme niekam poslať. Viete, niektorému spolku, čo ustavične niečo pýta  na dobročinné účely. Myslím, že to bude najlepšie.


  Neviem… zaváhala Sybil. Skoro sa toho bojím.


  Prečo?


  Nuž, myslím, že sa vráti, odvetila Sybil.


  Vráti sa sem?


  Áno.


  Ako poštový holub?


  Správne.


  Dúfam, že nám nepreskočilo, povedala ustarostene slečna Coombová. Možno som sa zbláznila a vy sa ma len snažíte upokojiť.


  Nie, ale mám nepríjemný pocit  hrozné tušenie, že je silnejšia ako my.


  Čože? Tá kôpka handričiek?


  Áno, tá odporná mľandravá kôpka handričiek. Lebo je tvrdohlavá.


  Tvrdohlavá?


  Chce dosiahnuť svoje. A pozrite sa, veď tá izba jej už patrí!


  Áno, pokývala hlavou Alicia, patrí. Ale keď sa nad tým zamyslíte, vždy sem patrila  tie farby a všetko… Myslela som si, že sa sem hodí, ale je to naopak, izba sa hodí k nej. Musím povedať, dodala krajčírka s náznakom odhodlania, že je absurdné, keď si bábika prisvojuje veci okolo seba. Pani Grovesová sem už viac nevkročí.


  Povedala, že sa bábiky bojí?


  Nie. Len si ustavične hľadá nejaké výhovorky. Alicia sa s panikou v hlase spýtala: Čo budeme robiť, Sybil? Začínam z toho byť unavená. Už niekoľko týždňov som nenavrhla ani jeden model.


  A ja sa neviem sústrediť na strihanie, priznala sa Sybil. Robím hlúpe chyby. Možno by predsa len stálo za to napísať tým špiritistom.


  Vyzerali by sme ako bláznivé, namietla Alicia. Nemyslela som to vážne. Nie, musíme to vydržať až…


  Až?


  Neviem, odvetila Alicia a neisto sa zasmiala.


  Na druhý deň ráno Sybil našla dvere skúšacej miestnosti zamknuté.


  Slečna Coombová, máte kľúč? Zamykali ste včera večer?


  Áno. Zamkla som a tak to aj zostane.


  Čo tým chcete povedať?


  Prestaneme tú miestnosť používať. Nech si ju má bábika. Nepotrebujeme dve izby, skúšať môžeme aj tu.


  Ale to je vaša súkromná izba.


  Už ju nepotrebujem. Mám predsa peknú spálňu. Spravím si z nej obývaciu spálňu, čo poviete?


  To znamená, že do tej izby už nikdy viac nevkročíte? spýtala sa Sybil.


  Presne to mám v úmysle.


  Ale  čo bude s upratovaním? Bude tam hrozná špina.


  Nech! Ak tú izbu obsadila bábika, nech si tam býva a upratuje sama. Alicia potichu dodala: Ona nás nenávidí, viete.


  Čože? Bábika nás nenávidí?


  Áno, prikývla slečna Coombová. To ste nevedeli? Museli ste si to všimnúť. Mala to napísané na čele.


  Asi máte pravdu, povedala zamyslene Sybil. Myslím, že som to cítila od samého začiatku  že nás nenávidí a chce nás vyštvať z izby.


  Je to zlomyseľná potvora. Ale teraz by mala byť spokojná.


  Situácia v krajčírskom salóne sa upokojila. Slečna Coombová oznámila svojim zamestnankyniam, že skúšacia miestnosť sa zatiaľ nebude používať  priveľa upratovania, vysvetlila.


  Ale nemohla nepočuť, čo si v ten istý večer medzi sebou hovorili dievčatá. Slečne Coombovej preskočilo. Vždy sa mi zdala čudná  stále niečo strácala a zabúdala. Lenže toto už je priveľa. Tá bábika jej celkom pomútila rozum.


  Fú, naozaj si myslíš, že zošalela? spýtalo sa druhé dievča. Mohla by nás podrezať alebo niečo také?


  Dievčatá prešli a slečna Coombová sa pobúrene narovnala. Vraj jej preskočilo! No potom si pomyslela: Keby nie Sybil, asi by som si to tiež myslela. Ale keďže v tom nie som sama, nuž, zdá sa, že na tom asi niečo je. Ibaže neviem, ako sa to celé skončí.


  O tri týždne Sybil oslovila slečnu Coombovú: Raz do tej izby musíme vojsť.


  Prečo?


  Nuž, určite je tam veľa prachu. Do všetkého sa nám dajú mole. Mali by sme aspoň utrieť prach a pozametať, potom môžeme zase zamknúť.


  Radšej by som to nechala tak, povedala slečna Coombová.


  Vy ste tuším poverčivejšia ako ja.


  Možno. Bola som ochotná uveriť tej veci skôr ako vy, ale spočiatku to bolo zvláštne vzrušujúce. Neviem. Skrátka mám strach a do tej izby už nevstúpim.


  Dobre, povedala Sybil, ale ja tam chcem vojsť.


  Viete prečo? Lebo ste zvedavá, to je všetko.


  Tak som zvedavá. Chcem vidieť, čo tá bábika zase vyparatila.


  Mali by sme ju nechať, určite je spokojná, keď nás vyštvala z izby. Nech je teda spokojná. Panebože, zháčila sa, čo to tárame!


  Áno, tárame dve na tri, ale ak poznáte iný spôsob… No tak, podajte mi ten kľúč.


  Dobre, dobre.


  Tuším sa bojíte, že ju pustím von alebo čo. Možno vie prechádzať cez dvere a okná.


  Sybil odomkla dvere a vošla dnu.


  To je zvláštne, začudovala sa.


  Čo je zvláštne? spýtala sa slečna Coombová, nazerajúc jej cez plece.


  Je tu tak málo prachu. Po toľkom čase by človek čakal…


  Áno, to je naozaj zvláštne.


  Aha, tam je, povedala Sybil.


  Bábika sedela na pohovke. Nebola rozvalená ako zvyčajne. Sedela vzpriamene a za chrbtom mala vankúš. Vyzerala ako pani domu, ktorá sa chystá prijať hostí.


  Nuž, zdá sa, že je tu ako doma, utrúsila slečna Coombová. Mám pocit, že by som sa jej mala ospravedlniť, že som si dovolila vojsť.


  Poďme, povedala rázne Sybil.


  Vycúvala z dverí a znova ich zamkla.


  Obe ženy si vymenili pohľady.


  Kiežby som vedela, začala Alicia, prečo z nej máme taký strach…


  Preboha, kto by sa nebál?


  Veď sa vlastne nič nestalo. Len tu máme akúsi bábku, čo sa presúva z miesta na miesto. A podľa mňa to nie je bábka, ale duch.


  Vidíte, to je dobrý nápad!


  Áno, ibaže tomu neverím. Myslím, že v skutočnosti ide o tú… o tú bábiku.


  Naozaj neviete, kde sa tu vzala?


  Nemám ani potuchy, odvetila slečna Coombová. A čím viac sa usilujem rozpomenúť, tým som si istejšia, že som si ju nekúpila ani mi ju nikto nedaroval. Myslím, že  skrátka prišla.


  A myslíte, že niekedy odíde?


  Neviem, prečo… Veď tu má všetko, čo chce.


  No ukázalo sa, že Alicia nemala pravdu. Na druhý deň Sybil vošla do predvádzacej miestnosti a zhíkla. Vybehla na odpočívadlo a zvolala: Slečna Coombová, slečna Coombová, poďte rýchlo dolu!


  Čo sa stalo?


  Alicia Coombová, ktorá v ten deň vstala neskoro, pomaly a veľmi opatrne kráčala po schodoch, lebo mala v pravom kolene reumu.


  Čo je to s vami, Sybil?


  Pozrite. Pozrite, čo sa stalo.


  Stáli vo dverách predvádzacej miestnosti. Na pohovke sa rozvaľovala bábika.


  Dostala sa von, povedala Sybil. Ona ušla zo zamknutej izby! Nestačila jej, chce aj túto.


  Alicia Coombová si sadla k dverám. Nakoniec obsadí celý salón.


  To je možné.


  Ty jedna zlá, zákerná, zlomyseľná potvora, oslovila Alicia bábiku. Prečo si sem prišla, prečo nás trápiš? My ťa tu nechceme.


  Vtom sa jej zazdalo a Sybil tiež, že sa bábika trochu pohla. Ako keby sa ešte väčšmi uvoľnila. Dlhú ruku mala položenú na operadle a zdalo sa, že sa na ne ukradomky pozerá. Bol to škaredý pohľad plný zloby.


  Hnusná stvora, povedala Alicia. Už to viac neznesiem! Stačilo!


  Sybil len otvárala oči, keď Alicia zrazu vyštartovala, schytila bábiku, bežala k oknu, otvorila ho a vyšmarila ju von. Sybil preľaknuto zhíkla.


  Ach, Alicia, to ste nemali! To ste nemali!


  Musela som niečo urobiť. Už sa to nedalo vydržať, odvetila slečna Coombová.


  Sybil podišla k oknu. Na chodníku ležala rozpleštená bábika tvárou nadol.


  Zabili ste ju, povedala Sybil.


  Nebuďte smiešna… Ako môžem zabiť niečo pozošívané zo zdrapov zamatu a hodvábu? Nie je živá.


  Je strašne živá.


  Alicia sa zrazu prudko nadýchla.


  Panebože. To dieťa…


  Na chodníku pri bábike stálo malé otrhané dievčatko. Poobzeralo sa  ulica bola poloprázdna  a potom, zrejme spokojné s tým, čo uvidelo, sa zohlo, vzalo bábiku a uháňalo na druhú stranu ulice.


  Stoj! Stoj! kričala Alicia.


  Obrátila sa k Sybil.


  Nesmie si nechať tú bábiku. Nesmie! Je nebezpečná, zlá. Musíme to dieťa zastaviť.


  Napokon ho nezastavili ony, ale doprava. V tej chvíli totiž po ulici išli tri taxíky a v opačnom smere dve remeselnícke dodávky. Dievčinka zostala uprostred ulice ako na ostrove. Sybil zbehla dolu schodmi a Alicia za ňou. Prekľučkovali medzi dodávkou a osobným autom a dorazili k dievčinke, skôr ako stačila prejsť na druhú stranu.


  Tú bábiku si nemôžeš zobrať, povedala Alicia Coombová. Vráť mi ju.


  Dievčinka na ňu pozrela. Bola vychudnutá, mohla mať asi osem rokov a mierne škúlila. Tvárila sa však vzdorovito.


  Prečo by som to robila? Veď ste ju vyhodili z okna  videla som vás. Keď ste ju vyhodili, tak ju nechcete a teraz je bábika moja.


  Kúpim ti inú, nástojila Alicia. Pôjdeme do hračkárstva  do ktorého chceš  a kúpim ti najkrajšiu bábiku, čo tam budú mať. Ale túto mi musíš vrátiť.


  Nevrátim, odseklo dieťa.


  Oboma rúčkami si privinulo zamatovú bábiku.


  Musíš nám ju vrátiť, ozvala sa Sybil. Nie je tvoja.


  Vystrela ruku, že si bábiku zoberie, ale dievčinka začala dupať a kričať.


  Nedám! Nedám! Nedám! Je moja. Ľúbim ju. Vy ju neľúbite. Vy ju nenávidíte. Inak by ste ju nevyhodili z okna. Vravím vám, že ju ľúbim, a ona to chce. Chce, aby ju niekto ľúbil.


  Vtom sa dievčinka ako úhor prešmykla pomedzi autá, prebehla na druhú stranu ulice a stratila sa im z očí, skôr než sa ju rozhodli nasledovať.


  Je preč, povedala Alicia.


  Hovorila, že bábika chcela, aby ju niekto ľúbil, ozvala sa Sybil.


  Možno, možno od samého začiatku chcela iba to… prikývla Alicia.


  Obe vystrašené ženy na seba pozreli uprostred rušnej londýnskej ulice.


  V TEMNOM ZRKADLE


  Na tento príbeh nemám nijaké vysvetlenie. Nijakú teóriu o jeho príčinách. Jednoducho sa stal.


  A predsa niekedy rozmýšľam, ako by sa veci vyvinuli, keby som si bol už vtedy všimol jeden podstatný detail, ktorý som si uvedomil až po mnohých rokoch. Keby som si ho bol všimol  nuž, úplne by to zmenilo tri životy. A to je dosť desivá predstava.


  Musím sa však vrátiť na začiatok  do leta 1914, tesne pred vypuknutím vojny, keď som s Neilom Carslakom išiel do Badgeworthy. Neil bol môj najlepší priateľ. Poznal som aj jeho brata Alana, ale nie až tak dobre. Ich sestru Sylviu som dovtedy nepoznal. Bola o dva roky mladšia od Alana a o tri od Neila. Kým sme spolu chodili do školy, dva razy som sa chystal stráviť s Neilom časť prázdnin v Badgeworthy, ale zakaždým mi do toho niečo prišlo. A tak sa stalo, že som mal dvadsaťtri rokov, keď som prvý raz uvidel rodný dom Neila a Alana.


  Mala to byť dosť veľká spoločnosť. Neilova sestra Sylvia sa práve zasnúbila s istým Charlesom Crawleym. Ten bol, ako povedal Neil, oveľa starší než ona, ale slušný a dobre situovaný človek.


  Pamätám si, že sme pricestovali o siedmej večer. Všetci odišli do svojich izieb prezliecť sa na večeru. Neil ma odprevadil do izby. Badgeworthy bol pekný rozľahlý starý dom. Za posledných tristo rokov k nemu pribudlo veľa prístavkov a vnútri bolo plno schodíkov a nečakaných schodíšť. Človek v ňom ľahko zablúdil. Neil sľúbil, že sa po mňa zastaví, keď pôjde na večeru. Bol som trochu nesvoj, lebo som sa mal prvý raz stretnúť s jeho rodinou. Spomínam si, ako som so smiechom poznamenal, že v tom dome určite straší. Neil povedal, že sa to hovorí, ale zatiaľ nijakého ducha nestretol a navyše nevie, ako taký duch vyzerá.


  Keď odišiel, začal som v kufroch hľadať večerný oblek. Carslakovci neboli bohatí; lipli na svojom starom dome, ale nemali sluhov, čo by mi pomohli vybaliť.


  Práve som sa dostal k viazaniu kravaty. Stál som pred zrkadlom, v ktorom som videl svoju tvár a plecia a v pozadí stenu, obyčajnú stenu s dverami uprostred, a keď som si konečne uviazal uzol na kravate, zbadal som, že sa tie dvere otvárajú.


  Neviem, prečo som sa neobrátil  podľa mňa by to bolo celkom prirodzené, ale neurobil som to. Len som sa díval, ako sa dvere do vedľajšej izby pomaly otvárajú.


  Bola to spálňa  väčšia ako moja  s dvoma posteľami. Zrazu som zadržal dych.


  Lebo v nohách jednej postele bola dievčina, mužské ruky jej zvierali krk a ten muž ju pomaly tlačil dozadu a stískal jej krk, a ona sa dusila.


  V žiadnom prípade nešlo o omyl. Videl som to úplne jasne. Stal som sa svedkom vraždy.


  Videl som tvár dievčiny, jej zlaté vlasy, hrôzou poznačenú krásnu tvár, ktorá postupne očervenievala. Mužovi som videl iba chrbát, ruky a jazvu na ľavom líci, siahajúcu až po krk.


  Rozprávanie mi zabralo trochu času, ale v skutočnosti prešlo len pár sekúnd, kým som sa spamätal. Obrátil som sa…


  No pri stene za mnou, pri stene, ktorá sa odrážala v zrkadle, bola iba viktoriánska mahagónová skriňa. Nijaké otvorené dvere  nijaké násilie. Prudko som sa zvrtol k zrkadlu. Bolo v ňom vidieť iba skriňu…


  Pretrel som si oči. Potom som šiel ku skrini a snažil sa ju odtisnúť od steny, keď druhými dverami vošiel Neil a spýtal sa, čo, dočerta, vystrájam.


  Určite si myslel, že som sa pomiatol, lebo som chcel vedieť, či sa za skriňou skrývajú dvere. Áno, odpovedal, sú tam dvere do vedľajšej izby. Spýtal som sa, kto v nej býva, a Neil povedal, že major Oldam s manželkou. Až keď som sa spýtal, či je pani Oldamová svetlovlasá, a Neil sucho odvetil, že je brunetka, uvedomil som si, že zo seba robím hlupáka. Vzchopil som sa, napochytre som zamrmlal akúsi výhovorku a potom sme spolu zišli dolu. Povedal som si, že to zrejme bola halucinácia  hanbil som sa a cítil som sa dosť hlúpo.


  A potom  a potom  Neil povedal: Moja sestra Sylvia, a ja som sa pozeral do krásnej tváre dievčiny, ktorú som pred chvíľkou videl takmer bez života… a predstavili ma jej snúbencovi, vysokému počernému mužovi s jazvou na ľavom líci.


  Nuž, to je všetko. Skúste porozmýšľať, čo by ste urobili na mojom mieste. Predo mnou stála dievčina  tá istá dievčina  a muž, ktorého som na vlastné oči videl, ako ju škrtí  a zhruba o mesiac sa mali zobrať…


  Mal som prorocké videnie, či nemal? Mohla sa Sylvia s manželom niekedy v budúcnosti vrátiť domov a ubytovať sa v tej izbe (najlepšej hosťovskej izbe)? Mohla sa scéna, ktorej som bol svedkom, stať hroznou skutočnosťou?


  Čo som mal robiť? Mohol som niečo robiť? Uverili by mi  Neil alebo jeho sestra?


  Celý týždeň som nemyslel na nič iné. Prehovoriť, či neprehovoriť? A navyše sa celá vec ešte väčšmi zamotala, lebo som sa na prvý pohľad zaľúbil do Sylvie Carslakovej… Chcel som ju viac ako čokoľvek na svete… a to mi svojím spôsobom zväzovalo ruky.


  Ale keby som mlčal, Sylvia by sa vydala za Charlesa Crawleyho a Crawley by ju zabil…


  Deň pred odchodom som sa nezdržal a všetko som jej povedal. Ubezpečil som ju, že viem, čo si o mne pomyslí, ale prisahal som, že som to videl na vlastné oči, a ak sa skutočne chce vydať za Crawleyho, považujem za svoju povinnosť porozprávať jej o svojom čudnom zážitku.


  Mlčky ma vypočula. V očiach mala čosi, čomu som nerozumel. Vôbec sa nenahnevala. Keď som skončil, s vážnou tvárou mi poďakovala. Opakoval som stále dookola ako idiot: Videl som to. Naozaj som to videl. A ona povedala: Isteže, keď to vravíte. Verím vám.


  Odchádzal som z Badgeworthy a nebol som si istý, či som urobil správnu vec, alebo som sa zachoval ako hlupák. O týždeň Sylvia zrušila zasnúbenie s Charlesom Crawleym.


  Potom vypukla vojna a na iné nebol čas. Párkrát som Sylviu stretol, keď som bol na dovolenke, ale radšej som sa jej vyhýbal.


  Ešte vždy som ju ľúbil a túžil po nej, ale mal som dojem, že sa nepatrí dať svoje city najavo. Ja som bol na príčine, že zrušila zasnúbenie s Crawleym, a nazdával som sa, že to môžem odčiniť, iba ak sa k nej budem správať ľahostajne.


  V roku 1916 Neil padol a mne pripadla úloha porozprávať Sylvii o jeho posledných chvíľach. Náš vzťah sa potom zmenil. Sylvia Neila zbožňovala a ja som bol jeho najlepší priateľ. Bola rozkošná  rozkošná vo svojom smútku. S veľkým premáhaním som držal jazyk za zubami a vracal som sa na bojisko modliac sa, aby guľka ukončila moje trápenie. Nestálo za to žiť bez Sylvie.


  Lenže guľky sa mi vyhýbali. Jedna ma takmer zasiahla do pravého ucha a jedna sa odrazila od tabatierky, ktorú som nosil vo vrecku, takže som vyviazol bez zranenia. Charles Crawley padol v boji začiatkom roka 1918.


  Pre mňa sa tým situácia zmenila. Vrátil som sa domov na jeseň roku 1918, tesne pred uzavretím prímeria, išiel som rovno za Sylviou a vyznal jej lásku. Nemal som ani štipku nádeje, že by mohla opätovať moje city, a skoro som omdlel, keď sa spýtala, prečo som jej to nepovedal skôr. Zajachtal som čosi o Crawleym a ona ma prerušila: Čo si si myslel, keď som zrušila zasnúbenie? a potom dodala, že sa do mňa zaľúbila na prvý pohľad  ako ja do nej.


  Povedal som, že som za dôvod jej rozchodu s Crawleym považoval tú príhodu, o ktorej som jej rozprával, ale ona sa pohŕdavo zasmiala a vyhlásila, že keby ho naozaj ľúbila, nezľakla by sa ničoho. A potom sme sa vrátili k môjmu zážitku a spoločne sme došli k záveru, že bol vskutku čudný, ale nič viac.


  Nuž, nejaký čas sa neudialo nič zvláštne. So Sylviou sme sa vzali a boli sme šťastní. Len čo sa stala mojou, uvedomil som si, že zo mňa nebude práve najlepší manžel. Áno, miloval som ju, ale žiarlil som, šialene som žiarlil na každého, na koho sa čo i len usmiala. Sylvia sa na tom sprvu zabávala, dokonca mám dojem, že sa jej to páčilo. Považovala to za dôkaz mojej oddanosti.


  Pokiaľ ide o mňa, uvedomoval som si celkom jasne, že zo seba robím hlupáka a že ohrozujem šťastie a pokoj nášho spoločného života. Vedel som to, ale nedokázal som sa zmeniť. Vždy keď Sylvia dostala list, ktorý mi neukázala, lámal som si hlavu, kto jej asi píše. Ak sa smiala alebo rozprávala s iným mužom, zosmutnel som a začal ju sledovať.


  Spočiatku, ako vravím, sa Sylvia smiala. Považovala to za vydarený vtip. Potom sa jej ten vtip zdal menej zábavný. A nakoniec to prestala považovať za vtip…


  Pomaly sa odo mňa odťahovala. Nie, nemyslím fyzicky, ale vzďaľovala sa mi duchom. Už sa mi nezdôverovala so svojimi myšlienkami. Stále bola milá, ale zároveň smutná, akoby ku mne pristupovala z veľkej diaľky.


  Postupne som si uvedomil, že ma už neľúbi. Jej láska umrela a ja som ju zabil…


  Ďalší krok bol nevyhnutný, a zistil som, že naň čakám so strachom…


  Potom nám do života vstúpil Derek Wainwright. Mal všetko, čo mne chýbalo. Bol inteligentný a duchaplný. Vyzeral dobre a  musím uznať  bol to skvelý chlapík. Len čo som ho uvidel, napadlo mi: Toto je muž pre Sylviu…


  Bránila sa tomu. Viem, že bojovala… ale ja som jej nepomohol. Nemohol som. Bol som v zajatí svojej temnej pochmúrnej rezervovanosti. Trpel som ako zviera  ale nevládal som pohnúť prstom na svoju záchranu. Nepomohol som jej. Naopak, zhoršoval som situáciu.


  Jedného dňa som sa na ňu vyrútil a spustil prúd škaredých, nezaslúžených nadávok. Žiarlivosť a utrpenie ma skoro pripravili o rozum. Všetko, čo som povedal, boli kruté klamstvá a ja som to vedel. A predsa mi spôsobovalo nevýslovnú rozkoš urážať ju…


  Pamätám sa, ako Sylvia očervenela a utiahla sa…


  Zahnal som ju do slepej uličky.


  Spomínam si, ako povedala: Takto to ďalej nepôjde…


  Keď som sa v ten večer vrátil, dom bol prázdny  prázdny. Ale našiel som list  ako káže tradícia.


  Napísala mi, že odo mňa odchádza  navždy. Na deň-dva zájde do Badgeworthy. A potom pôjde za jediným človekom, ktorý ju ľúbi a potrebuje. Mal som to považovať za jej konečné rozhodnutie.


  Myslím, že som dovtedy neveril svojim podozreniam. Ale teraz sa potvrdili moje najhoršie obavy, mal som to čierne na bielom. Skoro som sa pomiatol. Vybral som sa za ňou do Badgeworthy.


  Práve sa prezliekala na večeru, keď som vrazil do jej izby. Stále vidím pred sebou jej tvár  prekvapenú, krásnu, vystrašenú.


  Nikto ťa nebude mať okrem mňa. Nikto, zvolal som.


  Chytil som ju oboma rukami za krk a tlačil dozadu.


  Vtom som sa pozrel do zrkadla. Videl som dusiacu sa Sylviu, seba, ako ju škrtím, a jazvu od guľky, čo ma škrabla na líci pod pravým uchom.


  Nie  nezabil som ju. Ten nečakaný pohľad ma celkom ochromil, pustil som ju a ona sa zosunula na dlážku…


  Potom som sa zosypal  a Sylvia ma utešovala… Áno, utešovala.


  Povedal som jej všetko a ona mi prezradila, že za jediného človeka, čo ju ľúbi a potrebuje, považuje brata Alana… V ten večer sme nazreli do svojich sŕdc a myslím, že odvtedy sme sa od seba už nikdy nevzdialili…


  A tak ma životom sprevádza myšlienka, že keby nie Božej milosti a zrkadla, mohol sa zo mňa stať vrah…


  A predsa v ten večer niečo zomrelo  démon žiarlivosti, ktorým som bol tak dlho posadnutý…


  No niekedy rozmýšľam: keby som sa hneď na začiatku nebol pomýlil  jazva na ľavom líci bola v skutočnosti na pravom, lebo som ju videl v zrkadle  bol by som si taký istý, že ten muž je Charles Crawley? Bol by som varoval Sylviu? A bola by sa vydala za mňa  alebo za Charlesa?


  Znamená to, že minulosť a budúcnosť sú jedno?


  Som obyčajný človek, nesnažím sa predstierať, že tým veciam rozumiem, ale čo som videl, to som videl  a práve to spôsobilo, že Sylvia a ja sme spolu, ako sa hovorí, kým nás smrť nerozdelí. A možno aj dlhšie…


  GREENSHAWOVA POCHABOSŤ


  Spoza kríkov vyšli dvaja muži.


  A sme tu, povedal Raymond West. To je ono.


  Horace Bindler sa zhlboka nadýchol.


  Božemôj. To je úžasné! zvolal vysokým škrekľavým hlasom, no vzápätí ho úctivo znížil. Neuveriteľné. Ako z iného sveta! Vskutku dobový kus.


  Myslel som, že sa ti bude páčiť, utrúsil pokojne Raymond West.


  Páčiť? Panebože… Horace stratil reč. Rýchlo zložil z pleca fotoaparát a dal sa do práce. To bude skvost do mojej zbierky, povedal nadšene. Vieš, že je celkom zábavné mať zbierku monštruózností? Ten nápad som dostal pred siedmimi rokmi vo vani. Môj posledný skvost je Campo Santo v Janove, ale myslím, že toto ho prekoná. Ako sa volá?


  Nemám ani potuchy, odpovedal Raymond.


  Hádam má nejaký názov?


  Určite. Ale tu mu nehovoria inak ako Greenshawova pochabosť.


  Greenshaw bol muž, ktorý ho postavil?


  Správne. Niekedy v šesťdesiatych alebo sedemdesiatych rokoch devätnásteho storočia. Miestny príbeh veľkého úspechu. Chudobný chlapec prišiel k veľkému majetku. Pokiaľ ide o dôvody, ktoré ho viedli k stavbe tohto domu, názory sa rôznia. Niektorí tvrdia, že to urobil z márnotratnosti, iní sa nazdávajú, že chcel zapôsobiť na veriteľov. Nuž, nezapôsobil. Buď zbankrotoval, alebo k tomu nemal ďaleko. Preto si dom vyslúžil prezývku Greenshawova pochabosť.


  Horaceov aparát cvakol. Tak, povedal spokojne. Pripomeň mi, aby som ti ukázal číslo tristodesať z mojej zbierky. Je to vskutku pozoruhodná mramorová rímsa nad kozubom v talianskom štýle. Zahľadel sa na dom a dodal: Neviem si predstaviť, ako na to pán Greenshaw prišiel.


  Podľa mňa je to zjavné, poznamenal Raymond. Navštívil zámky na Loire, nemyslíš? Pozri na tie vežičky. A potom, žiaľ, cestoval po Oriente. Nepochybne ho inšpiroval Tádž Mahál. Mne sa páči maurské krídlo a náznak benátskeho paláca.


  Ale kde našiel architekta ochotného realizovať jeho predstavy?


  Raymond pokrčil plecami.


  S tým zrejme nemal problémy, usúdil. Architekt si dobre zarobil, zatiaľ čo úbohý starý Greenshaw zbankrotoval.


  Môžeme sa naň pozrieť aj z druhej strany? spýtal sa Horace. Alebo sme na súkromnom pozemku?


  Sme na súkromnom pozemku, ale myslím, že to nikomu nebude prekážať.


  Kto tu teraz býva, Raymond? Siroty alebo dovolenkári? Škola tu nie je. Chýbajú ihriská a poriadok.


  Dom zostal v rodine, odvetil Raymond. Zdedil ho syn starého Greenshawa. Bol dosť skúpy a obýval iba časť domu. Neminul ani pencu. Ale možno nemal čo míňať. Teraz tu žije jeho dcéra. Veľmi výstredná stará dáma.


  Raymond si v duchu blahoželal k nápadu ukázať hosťovi Greenshawovu pochabosť. Títo literárni kritici vždy vyhlasujú, že túžia po víkende na vidieku, ale potom zistia, že sa na vidieku hrozne nudia. Zajtra prídu nedeľné noviny a dnes mu našťastie napadla spásna myšlienka navštíviť Greenshawovu pochabosť, ktorá nepochybne obohatí Horaceovu slávnu zbierku.


  Zašli za roh a ocitli sa na zanedbanom trávniku. Nad skalkou na opačnom konci sa skláňala ženská postava. Horace pri pohľade na ňu chytil Raymonda za rameno.


  Bože dobrý! zvolal nadšene. Vidíš, čo má na sebe? Kvietkované šaty! Celkom ako slúžka  keď ešte boli slúžky. Jedna z mojich najmilších spomienok sa vzťahuje na pobyt vo vidieckom sídle, bol som vtedy malý chlapec. A ráno prišla slúžka v naškrobených kvietkovaných šatách a čepci. Áno, priateľ môj, mala čepiec. Mušelínový so stuhami. Nie, stuhy mala asi komorná. To nič, ale bola to ozajstná slúžka a priniesla obrovský džbán horúcej vody. Aký vzrušujúci deň!


  Postava v kvietkovaných šatách sa narovnala a obrátila sa k nim. V ruke držala lopatku. Bola to vskutku pozoruhodná osoba. Neučesané sivé lokne jej splývali na plecia, na hlave mala slamený klobúk, aký v Taliansku dávajú koňom. Šaty jej siahali skoro po členky. Vo vetrom ošľahanej, neveľmi čistej tvári vynikali bystré oči, ktorými si ich obzerala.


  Prepáčte, že sme vošli na váš pozemok, slečna Greenshawová, začal Raymond West a vykročil k nej, ale pán Horace Bindler, ktorý je u mňa na návšteve…


  Horace sa uklonil a zložil si klobúk.


  … sa zaujíma o… ehm… históriu a… ehm… krásne budovy.


  Raymond West hovoril s ľahkosťou známeho autora, ktorý vie, že je slávny a môže si dovoliť vojsť aj tam, kam iní ľudia nesmú vkročiť.


  Slečna Greenshawová sa obzrela na rozľahlý dom.


  Áno, je to krásny dom, súhlasila. Postavil ho môj starý otec  keď som ešte nebola na svete, samozrejme. Vraj chcel ohúriť domorodcov.


  Myslím, že sa mu to podarilo, madam, ozval sa Horace.


  Pán Bindler je známy literárny kritik, povedal Raymond West.


  Na slečnu Greenshawovú to však neurobilo nijaký dojem. Zjavne nemala literárnych kritikov vo veľkej úcte.


  Považujem ho, povedala slečna Greenshawová, za pamätník geniality môjho starého otca. Chodia sem kadejakí hlupáci a pýtajú sa, prečo ho nepredám a nekúpim si byt. Čo by som si počala v byte? Je to môj domov, a preto tu bývam. Vždy som tu bývala. Na chvíľku sa zamyslela a dodala: Boli sme traja. Laura sa vydala za kaplána. Otec jej nedal žiadne peniaze, lebo podľa neho duchovní nemajú viesť svetský život. Zomrela pri pôrode. Bábätko tiež zomrelo. Nettie ušla s jazdeckým inštruktorom. Ocko ju, samozrejme, vydedil. Harry Fletcher bol veľký fešák, ale nanič chlap. Myslím, že Nettie s ním nebola šťastná. Ale ani ona nežila dlho. Mali spolu syna. Niekedy mi napíše, ale, pravda, nie je to Greenshaw. Ja som posledná z rodiny Greenshawovcov. Hrdo vystrela zhrbené plecia a narovnala si klobúk. Potom sa prudko zvrtla a spýtala sa:


  Áno, pani Cresswellová, čo sa deje?


  Od domu sa k nim blížila postava, ktorá sa v ničom nepodobala na slečnu Greenshawovú. Pani Cresswellová mala nádherne upravené modrasté vlasy vyčesané dohora, jedna úhľadná kučierka vedľa druhej. Vyzerala, akoby sa chystala na maškarný ples v maske francúzskej markízy. Čierne šaty mali vzbudzovať dojem šuštiaceho hodvábu, ale v skutočnosti boli zhotovené z lesklej napodobneniny. Nebola vysoká, ale mala mimoriadne vyvinuté poprsie. Keď prehovorila nečakane hlbokým hlasom, dávala si záležať na správnej artikulácii a výslovnosti, až to niekedy preháňala a vzbudzovala podozrenie, že niekedy v mladosti mala s výslovnosťou problémy.


  Ryba, madam, riekla pani Cresswellová, tá treska. Nepriviezli ju. Požiadala som Alfreda, aby zašiel do obchodu, ale odmietol.


  Slečna Greenshawová sa nečakane zasmiala.


  Odmietol?


  Alfred je veľmi neochotný, madam.


  Slečna Greenshawová vopchala dva špinavé prsty do úst a ohlušujúco zahvízdala. Vzápätí zakričala:


  Alfred! Alfred, poď sem!


  Spoza domu sa vynoril mladý muž s motykou. Mal otvorenú, peknú tvár, a keď sa priblížil k pani Cresswellovej, škaredo na ňu zagánil.


  Chceli ste niečo, slečna?


  Áno, Alfred. Počula som, že odmietaš ísť do obchodu po rybu. Čo ty na to?


  Alfred mrzuto odpovedal: Pôjdem, ak to chcete vy, slečna. Stačí povedať.


  Chcem. Chcem tú rybu na večeru.


  Ako poviete, slečna. Už aj idem.


  Bezočivo pozrel na pani Cresswellovú, ktorá očervenela a zamrmlala si popod nos:


  To je naozaj vrchol!


  Myslím, že títo páni prišli ako na zavolanie, povedala slečna Greenshawová, však, pani Cresswellová?


  Pani Cresswellová sa zatvárila nechápavo.


  Prepáčte, madam…


  Veď viete, kývla hlavou slečna Greenshawová. Dedič nemôže dosvedčiť poslednú vôľu. Nemám pravdu? Obrátila sa k Raymondovi Westovi.


  Veľmi správne, prisvedčil Raymond.


  Toľko o práve viem, poznamenala slečna Greenshawová. A vy dvaja ste dobre situovaní páni.


  Odhodila lopatku do košíka na burinu.


  Išli by ste so mnou do knižnice?


  S potešením, odvetil dychtivo Horace.


  Cez francúzske dvere ich zaviedla do veľkého žlto-zlatého salóna s vyblednutými brokátovými tapetami na stenách a nábytkom s ochrannými poťahmi proti prachu a odtiaľ pokračovala do rozľahlej temnej chodby a hore na poschodie.


  Knižnica starého otca, oznámila.


  Horace sa rozhliadol s neskrývaným nadšením. Z jeho pohľadu to bola izba plná monštruózností. Na čudesných kusoch nábytku stáli hlavy sfíng, bola tam obrovská bronzová socha pravdepodobne znázorňujúca Paula a Virgíniu a bronzové hodiny s klasickými motívmi, ktoré by si rád odfotografoval.


  Pekná zbierka, utrúsila slečna Greenshawová.


  Raymond si už obzeral knihy v regáloch. Na prvý pohľad sa mu zdalo, že medzi nimi nie sú zaujímavé tituly, a navyše vyzerali celkom nedotknuto. Boli to nádherne viazané diela klasikov, ktoré pred deväťdesiatimi rokmi dodali ako súčasť zariadenia pánskej knižnice. A hoci sa medzi nimi našlo aj zopár románov z tej doby, ani tie zrejme nikto nečítal.


  Slečna Greenshawová sa zatiaľ hrabala v zásuvkách obrovského písacieho stola. Konečne našla, čo hľadala. Bol to úradný dokument.


  Moja posledná vôľa, objasnila. Peniaze treba niekomu odkázať  vraj sa to patrí. Keby som zomrela bez závetu, všetko by pripadlo synovi toho konského handliara. Harry Fletcher bol fešák, ale veľký darebák. Neviem, prečo by práve jeho syn mal zdediť tento dom. Nie, pokračovala, akoby odpovedala na nevyslovenú námietku, už som sa rozhodla. Všetko odkážem Cresswellovej.


  Vašej gazdinej?


  Správne. Vysvetlila som jej to: keďže po mojej smrti zdedí všetko, nemusím jej teraz vyplácať mzdu. Ja ušetrím a ona musí poslúchať. Nemôže mi dať výpoveď a odísť, kedy sa jej zachce. Je príšerne afektovaná, nemyslíte? Ale jej otec bol obyčajný inštalatér. Nemá dôvod tváriť sa ako nóbl panička.


  Medzitým rozložila dokument. Chytila do ruky pero, namočila ho do kalamára a podpísala sa: Katherine Dorothy Greenshawová.


  Tak je to správne, povedala. Videli ste, ako sa podpisujem, teraz sa podpíšte vy dvaja a závet bude právoplatný.


  Podala pero Raymondovi Westovi. Krátko zaváhal, lebo zrazu pocítil odpor k tomu, čo mal urobiť. No napokon rýchlo načarbal svoj známy podpis, o ktorý ho denne v listoch žiadalo najmenej šesť čitateľov.


  Horace si od neho vzal pero a pridal svoj drobný podpis.


  A je to, vyhlásila slečna Greenshawová.


  Prešla ku knižnici, chvíľu rozmýšľala, potom otvorila sklené dvierka, vybrala jednu knihu a zasunula do nej poskladaný dokument.


  Na všetko mám svoje skrýše, povedala.


  Tajomstvo lady Audleyovej, utrúsil Raymond West, ktorý zazrel titul knihy, keď ju dávala späť na miesto.


  Slečna Greenshawová sa zasmiala.


  Kedysi to bol bestseller, poznamenala. Nie ako vaše knihy, čo?


  Priateľsky ho štuchla pod rebrá. Raymonda prekvapilo, že o ňom vie, že píše knihy. Jeho meno síce v literatúre niečo znamenalo, ale rozhodne nepatril k spisovateľom, ktorých knihy idú na dračku. Písal zväčša o temných stránkach života, aj keď sa v poslednom čase trochu miernil.


  Môžem si odfotografovať tie hodiny? spýtal sa Horace.


  Nech sa páči, prikývla slečna Greenshawová. Myslím, že sú zo Svetovej výstavy v Paríži.


  Áno, pravdepodobne, súhlasil Horace a urobil vytúžený záber.


  Od čias môjho starého otca sa táto izba takmer nepoužívala, povedala slečna Greenshawová. Písací stôl je plný jeho denníkov. Istotne sú zaujímavé. No zrak mi už neslúži natoľko, aby som všetky prečítala. Rada by som ich vydala, ale bolo by s tým priveľa práce.


  Môžete si na ňu niekoho najať, ozval sa Raymond.


  Vážne? To je dobrý nápad. Porozmýšľam o tom.


  Raymond West pozrel na hodinky.


  Už vás nebudeme zdržiavať, povedal.


  Bolo mi potešením, odvetila slečna Greenshawová. Myslela som, že ste policajt, keď som vás počula prichádzať.


  Prečo policajt? chcel vedieť Horace, ktorý mal vždy poruke otázku.


  Slečna Greenshawová však zareagovala dosť nečakane.


  Ak chceš vedieť, koľko je hodín, spýtaj sa policajta, povedala spevavo a po tejto ukážke viktoriánskeho humoru štuchla Horacea pod rebrá a začala sa rehotať.


  Aké príjemné popoludnie, povzdychol si Horace na spiatočnej ceste. Skutočne, v tom dome je všetko. V knižnici chýba už len mŕtvola. Poznáš tie staromódne detektívky o vraždách v knižnici  som si istý, že autori mali na mysli presne takúto knižnicu.


  Ak chceš hovoriť o vraždách, poznamenal Raymond, mal by si sa porozprávať s tetou Jane.


  S tvojou tetou Jane? So slečnou Marplovou? Zatváril sa zmätene.


  Nebolo mu jasné, prečo priateľ spomína tú milú starosvetskú dámu, s ktorou sa večer zoznámil, v súvislosti s vraždami.


  Ó, áno, prikývol Raymond. Vražda je jej špecialita.


  Bože dobrý, ničomu nerozumiem. Čo tým chceš povedať?


  To, čo som povedal, odvetil Raymond a parafrázujúc Shakespeara dodal: Niekto vraždí, iný sa do vraždy zapletie a inému padne vražda do lona. Teta Jane patrí do tretej kategórie.


  Žartuješ.


  Nie, vôbec nie. Môžeš si to overiť u bývalého hlavného komisára Scotland Yardu, viacerých šéfov polície a niekoľkých inšpektorov z kriminálky.


  Horace nadšene vyhlásil, že to je deň plný zázrakov. Pri čaji podali Raymondovej manželke Joan, jej neteri Lou Oxleyovej a slečne Marplovej podrobný opis popoludňajších udalostí vrátane všetkých výrokov slečny Greenshawovej.


  Ale aj tak mám pocit, dodal Horace, že je tam čosi temné. Tá gazdiná, čo vyzerá ako vojvodkyňa  nepridá do čaju štipku arzeniku, keď vie, že všetko zdedí?


  Povedz, teta Jane, ozval sa Raymond. Stane sa vražda, alebo nestane? Čo si myslíš ty?


  Myslím, odvetila slečna Marplová, navíjajúc vlnu s prísnym výrazom na tvári, že o takýchto veciach sa nežartuje, Raymond. Arzenik je, samozrejme, jedna z možností. Dá sa ľahko kúpiť. Možno ho už majú pripravený v búde na náradie proti burine.


  Ale, moja drahá, povedala Joan Westová láskyplne, nebolo by to príliš nápadné?


  Závet síce napísala, poznamenal Raymond, ale nepredpokladám, že po chuderke zostane niečo iné ako ten príšerný dom  kto by ho chcel?


  Možno filmári, ozval sa Horace, alebo hotel, prípadne nejaká inštitúcia.


  Tí by ho chceli kúpiť za babku, povedal Raymond, ale slečna Marplová pokrútila hlavou.


  Vieš, milý Raymond, v tom s tebou nesúhlasím. Mám na mysli peniaze. Starý otec zjavne patril k tým, čo peniaze ľahko zarobia, ale hneď ich rozhádžu. Asi zomrel chudobný, ale určite nezbankrotoval, inak by jeho syn nezdedil dom. Nuž a syn, ako to už býva, mal úplne odlišnú povahu. Bol skúpy. Nikdy zbytočne neminul ani pencu. Podľa mňa za svoj život našetril slušnú sumu. Slečna Greenshawová sa zrejme podala na otca, tiež nerada míňa peniaze. Áno, myslím si, že má dosť veľké úspory.


  V tom prípade, navrhla Joan Westová, napadlo mi  čo poviete na Lou?


  Pozreli na Lou, ktorá mlčky sedela pri kozube.


  Lou bola Joanina neter. Nedávno sa jej rozpadlo manželstvo; zostala sama s dvoma malými deťmi a takmer bez prostriedkov.


  Chcela som povedať, objasnila Joan, že ak slečna Greenshawová skutočne potrebuje niekoho, kto by tie denníky prečítal a pripravil na knižné vydanie…


  To nie je zlý nápad, usúdil Raymond.


  Lou potichu povedala: Je to práca, ktorú by som vedela robiť  a veľmi rada.


  Napíšem jej, vyhlásil Raymond.


  Ktovie, rozmýšľala nahlas slečna Marplová, čo tá stará dáma chcela naznačiť zmienkou o policajtovi.


  Nič, bol to iba vtip.


  Pripomína mi to, pokývala hlavou slečna Marplová, áno, pripomína mi to pána Naysmitha.


  Kto je pán Naysmith? spýtal sa zvedavo Raymond.


  Choval včely, odvetila slečna Marplová, a lúštil krížovky v nedeľných novinách. Bol v tom veľmi dobrý. A rád v ľuďoch vzbudzoval falošné predstavy. Len tak, pre zábavu. Ibaže niekedy z toho bolo zle.


  Všetci sa mlčky zamysleli nad pánom Naysmithom, a keďže nezbadali nijakú podobnosť medzi ním a slečnou Greenshawovou, napokon došli k záveru, že teta Jane na staré kolená začína rozprávať trochu z cesty.


  Horace Bindler sa vrátil do Londýna bez ďalších úlovkov do svojej zbierky a Raymond West napísal slečne Greenshawovej, že pozná istú pani Louisu Oxleyovú, ktorá by sa ochotne podujala na spracovanie denníkov. O niekoľko dní prišla odpoveď, napísaná staromódnym krasopisom, v ktorej slečna Greenshawová vyjadrila želanie využiť služby pani Oxleyovej a určila dátum stretnutia.


  Lou prišla včas, dohodli sa na veľmi slušných podmienkach a na druhý deň začala pracovať.


  Som ti nesmierne vďačná, povedala Raymondovi. Je to veľmi výhodné. Ráno môžem deti odviezť do školy, pokračovať do Greenshawovej pochabosti a cestou späť ich zase vyzdvihnúť. Fantastické prostredie! A tá starena je vskutku neuveriteľná.


  Po prvom pracovnom dni sa vrátila domov a opisovala svoje zážitky.


  Gazdinú som skoro nevidela. O pol dvanástej mi priniesla kávu a keksy, ale tvárila sa veľmi prísne a takmer sa so mnou nerozprávala. Asi sa jej nepáči, že tam pracujem. Zdá sa, že je na vojnovej nohe so záhradníkom Alfredom. Je to miestny mladík a zrejme dosť lenivý. Tí dvaja spolu neprehovoria ani slovo. Slečna Greenshawová to komentovala tým svojím vznešeným spôsobom: ‚Medzi záhradníckym a domácim personálom boli vždy rozbroje. Aj za čias môjho starého otca. Vtedy v záhrade pracovali traja muži a jeden chlapec a v dome bolo osem slúžok, ale večne sa hádali.‘


  Na druhý deň prišla Lou s ďalšou novinou.


  Predstavte si, dnes ma požiadala, aby som zavolala jej synovcovi.


  Synovcovi slečny Greenshawovej?


  Áno. Pôsobí ako herec v súbore, ktorý v lete vystupuje v Borehame. Volala som do divadla a nechala mu odkaz, aby prišiel zajtra na obed. Bolo to celkom zábavné. Stará pani to chcela utajiť pred gazdinou. Myslím, že ju pani Cresswellová niečím nahnevala.


  Pokračovanie napínavého seriálu zajtra, zamrmlal Raymond.


  Je to ako seriál, však? Zmierenie so synovcom, krv nie je voda  napíše sa ďalší závet a ten posledný spália.


  Teta Jane, tváriš sa hrozne vážne.


  Naozaj? Počula si niečo o policajtovi?


  Lou vyzerala zmätene. O žiadnom policajtovi neviem.


  Tá jej poznámka, moja drahá, povedala slečna Marplová, musela niečo znamenať.


  Ďalší deň Lou prišla do práce v dobrej nálade. Vošla do domu  vchodové dvere aj okná boli vždy pootvárané. Slečna Greenshawová očividne nemala strach zo zlodejov, a možno oprávnene, lebo takmer všetky veci v dome vážili najmenej tonu a nemali veľkú cenu.


  Na príjazdovej ceste Lou prešla okolo Alfreda. Najprv sa opieral o strom a fajčil, no len čo ju zbadal, chytil metlu a začal usilovne zametať lístie. Je to lenivec, pomyslela si Lou, ale fešák. Niekoho jej pripomínal. Keď prechádzala halou na ceste do knižnice, všimla si veľký obraz Nathaniela Greenshawa nad kozubom. Vyzeral ako stelesnenie viktoriánskeho blahobytu, usadený vo veľkom pohodlnom kresle, ruky položené na zlatej retiazke, čo zdobila jeho objemné brucho. Keď prešla pohľadom z brucha na jeho tvár s mohutnou bradou, hustým obočím a čiernymi fúziskami, zišlo jej na um, že Nathaniel Greenshaw bol v mladosti celkom pekný muž. Vyzeral tak trochu ako Alfred…


  Vošla do knižnice, zavrela dvere, vyložila písací stroj a z bočnej zásuvky stola vytiahla denníky. Cez otvorené okno zazrela slečnu Greenshawovú v červenohnedých šatách, ako sa skláňa nad skalkou a usilovne pleje. Posledné dva dni výdatne pršalo a burina sa rozrástla.


  Keďže Lou vyrástla v meste, rozhodla sa, že ak niekedy bude mať záhradu, určite v nej nebude skalka, ktorú treba ručne plieť. Potom sa venovala svojej práci.


  O pol dvanástej vošla pani Cresswellová s kávou a očividne nebola dobre naladená. S buchnutím položila podnos na stôl a povedala: Na obed máme hosťa a v dome nič nie je! Rada by som vedela, čo mám teraz robiť. A po Alfredovi ani stopy.


  Keď som prišla, zametal príjazdovú cestu, informovala ju ochotne Lou.


  Isteže. Pri takej práci si ruky nezoderie.


  Pani Cresswellová vypochodovala z izby a rázne zabuchla dvere. Lou sa usmiala. Ktovie, aký bude synovec, pomyslela si.


  Dopila kávu a znova sa pustila do práce. Čas pri nej ubiehal ako voda. Nathaniel Greenshaw pri písaní denníkov nič netajil. Lou si prečítala pasáž, v ktorej veľmi otvorene opisoval pôvaby istej čašníčky zo susedného mesta, a usúdila, že ju bude treba upraviť.


  Vtom ju z myšlienok vytrhol krik v záhrade. Vyskočila zo stoličky a bežala k oknu. Od skalky sa smerom k domu tackala slečna Greenshawová. Medzi rukami, ktoré si pritískala k hrudi, jej trčal šíp.


  Hlava, na ktorej mala slamený klobúk, jej padala na prsia. Slabnúcim hlasom zavolala na Lou: Zastrelil… Zastrelil ma… šípom… Zožeňte pomoc.


  Lou utekala k dverám. Chytila kľučku, ale dvere nie a nie sa otvoriť. Chvíľku nimi lomcovala, kým si uvedomila, že sú zamknuté. Ponáhľala sa späť k oknu.


  Ktosi ma zamkol!


  Slečna Greenshawová k nej bola obrátená chrbtom a očividne sa jej podlamovali nohy, keď oslovila gazdinú vo vedľajšom okne.


  Zavolajte políciu… telefón…


  Potom sa zatackala ako opitá a stratila sa Lou z dohľadu, lebo vošla do salóna na prízemí. Vzápätí sa ozvalo rinčanie rozbitého porcelánu, čosi ťažké spadlo na dlážku a potom sa rozhostilo ticho. Lou si predstavovala, čo sa asi stalo. Slečna Greenshawová zrejme vrazila do stolíka so sèvreským čajovým servisom.


  Lou zúfalo búchala na dvere a vykrikovala. Žiaľ, pri okne knižnice nebol nijaký rebrík či aspoň odkvapová rúra, takže tadiaľ sa nemohla dostať von.


  Napokon sa unavila a znova sa vrátila k oknu. Z vedľajšieho okna sa vyklonila gazdiná.


  Nože, pani Oxleyová, pusťte ma von. Som tu zamknutá.


  Aj ja.


  Božemôj, to je hrozné! Volala som na políciu. V tejto izbe je, našťastie, druhý telefón. Ale nechápem, pani Oxleyová, kto nás zamkol. Nepočula som kľúč v zámke, vy áno?


  Nie. Nič som nepočula. Panebože, čo budeme robiť? Alfred by nás mohol počuť. Lou zakričala, ako najhlasnejšie vedela: Alfred! Alfred!


  Určite išiel na obed. Koľko je hodín?


  Lou pozrela na hodinky.


  O päť minút pol jednej.


  Nemal by odísť pred pol jednou, ale takmer vždy ujde skôr.


  Myslíte… Myslíte…


  Lou sa chcela spýtať: Myslíte, že je mŕtva?  ale slová jej uviazli v hrdle.


  Nedalo sa nič robiť, len čakať. Sadla si na podobločnicu. Zdalo sa jej, že prešla celá večnosť, keď spoza domu vyšiel policajt v uniforme. Lou sa vyklonila z okna a on k nej zdvihol hlavu, pričom si rukou tienil oči. Keď prehovoril, v hlase mu znela výčitka.


  Čo sa tu deje? spýtal sa.


  Lou a pani Cresswellová, každá zo svojho okna, naňho vychrlili prúd informácií.


  Policajt vytiahol poznámkový blok a ceruzku. Takže vy ste ušli hore a zamkli ste sa? Môžete mi nadiktovať mená, prosím?


  Nie. Ktosi nás tu zamkol. Pusťte nás von.


  Policajt však odvetil: Všetko má svoj čas, a vošiel dnu.


  Čas sa zase vliekol. Lou počula prichádzať auto a o tri minúty, hoci jej sa zdalo, že prešla hodina, policajný seržant, ktorý bol pohotovejší ako ten prvý, vyslobodil najskôr pani Cresswellovú a potom ju.


  Slečna Greenshawová… vyjachtala Lou. Čo… Čo sa stalo?


  Seržant si odkašľal.


  Mrzí ma to, madam, začal, ale ako som už povedal pani Cresswellovej, slečna Greenshawová je mŕtva.


  Zavraždená, vyhlásila pani Cresswellová. Bola to vražda.


  Seržant pochybovačne odvetil: Mohla to byť nehoda… Tunajší chlapci strieľali z lukov.


  Opäť bolo počuť zvuk prichádzajúceho auta. Seržant povedal: To bude policajný lekár, a zamieril ku schodom.


  Nebol to lekár. Keď Lou s pani Cresswellovou zišli dolu, do domu práve vchádzal mladý muž a váhavo sa rozhliadal okolo seba.


  Prepáčte, býva tu… ehm… slečna Greenshawová? spýtal sa príjemným hlasom, ktorý bol Lou povedomý  trochu sa podobal na hlas slečny Greenshawovej.


  Ako sa voláte, pane? ozval sa seržant a podišiel k mladému mužovi.


  Fletcher. Nat Fletcher. Som synovec slečny Greenshawovej.


  Naozaj, pane? Nuž, je mi to veľmi ľúto, ale…


  Stalo sa niečo? spýtal sa Nat Fletcher.


  Stala sa nehoda… Vašu tetu zasiahol šíp… Žiaľ, trafil krčnú žilu.


  Pani Cresswellová hystericky, nedbajúc na správnu výslovnosť, dodala: Vašu tetu zavraždili, to sa stalo. Vašu tetu zavraždili.


  Inšpektor Welch si pritiahol stoličku k stolu a prešiel pohľadom po štyroch prítomných. Bol večer toho istého dňa. Zastavil sa v dome Westovcov, aby s Lou Oxleyovou ešte raz prebral jej výpoveď.


  Ste si istá, že povedala práve toto? Zastrelil… Zastrelil ma… šípom… Zožeňte pomoc?


  Lou prikývla.


  A koľko bolo hodín?


  Asi o minútu som sa pozrela na hodinky a bolo o päť minút pol jednej.


  Idú vám dobre?


  Dívala som sa aj na hodiny.


  Inšpektor sa obrátil k Raymondovi Westovi.


  Ak sa nemýlim, pane, zhruba pred týždňom ste vy a pán Horace Bindler dosvedčili závet slečny Greenshawovej?


  Raymond stručne vyrozprával priebeh popoludňajšej návštevy, ktorú spolu s Horaceom Bindlerom vykonali v Greenshawovej pochabosti.


  Vaša výpoveď môže byť veľmi dôležitá, pokračoval Welch. Slečna Greenshawová vám teda jasne povedala, že v poslednej vôli všetko odkázala pani Cresswellovej, a preto jej nevypláca mzdu?


  Áno, presne to mi povedala.


  Podľa vášho názoru bola pani Cresswellová oboznámená s touto skutočnosťou?


  Myslím, že áno. Slečna Greenshawová v mojej prítomnosti poznamenala, že dedič nemôže dosvedčiť závet, a pani Cresswellová tomu zjavne porozumela. Navyše, slečna Greenshawová mi sama povedala, že sa na tom dohodla s pani Cresswellovou.


  Takže pani Cresswellová mala dôvod domnievať sa, že bude dediť. V jej prípade je motív celkom jasný a dovolím si povedať, že by bola našou hlavnou podozrivou, keby nebola zamknutá vo svojej izbe rovnako ako pani Oxleyová a keby slečna Greenshawová nehovorila o mužovi, ktorý na ňu vystrelil…


  Skutočne bola zamknutá vo svojej izbe?


  Áno. Seržant Cayley ju púšťal von. Je to veľká staromódna zámka s veľkým kľúčom. Kľúč bol v zámke a nikto zvnútra ním nemohol otočiť. Pani Cresswellová skutočne bola zamknutá v izbe a nemohla sa dostať von. V izbe neboli nijaké luky ani šípy a slečnu Greenshawovú nemohli zastreliť z okna  nesprávny uhol  takže pani Cresswellová je definitívne mimo podozrenia.


  Po krátkej odmlke pokračoval: Povedali by ste, že si slečna Greenshawová potrpela na kanadské žartíky?


  Slečna Marplová v kúte prudko zdvihla hlavu.


  Takže závet nakoniec nebol v prospech pani Cresswellovej?


  Inšpektor Welch na ňu prekvapene pozrel.


  Máte dobrý odhad, madam, povedal uznanlivo. Nie. Pani Cresswellová nie je dedičkou.


  Celkom ako pán Naysmith, pokývala hlavou slečna Marplová. Slečna Greenshawová povedala gazdinej, že všetko zdedí, aby jej nemusela vyplácať mzdu, a potom peniaze odkázala niekomu inému. Určite bola sama so sebou spokojná. Istotne sa chichotala, keď odkladala závet do Tajomstva lady Audleyovej.


  Našťastie nám pani Oxleyová povedala, kde sa ten dokument nachádza, povedal inšpektor. Inak by sme ho dlho hľadali.


  Mala viktoriánsky zmysel pre humor, zamrmlal Raymond West.


  Takže napokon odkázala všetko synovcovi, usúdila Lou.


  Inšpektor pokrútil hlavou.


  Nie, neodkázala majetok Natovi Fletcherovi. Miestni ľudia hovoria  viete, som tu nový a musím sa uspokojiť s klebetami z druhej ruky , že kedysi boli obe slečny Greenshawové zaľúbené do pekného jazdeckého inštruktora a napokon sa zaňho vydala tá druhá. Nie, neodkázala peniaze synovcovi… Zmĺkol a poškrabal sa na brade. Ale Alfredovi, dodal.


  Záhradníkovi Alfredovi? spýtala sa prekvapene Joan.


  Správne, pani Westová, Alfredovi Pollockovi.


  Ale prečo? zvolala Lou.


  Slečna Marplová si decentne odkašľala a zamrmlala: Zrejme ju k tomu viedli, pravda, môžem sa mýliť, rodinné dôvody.


  Áno, dá sa to tak nazvať, súhlasil inšpektor. Ako sa zdá, všetci v dedine vedia, že Alfredov starý otec Thomas Pollock bol jedným z ľavobočkov starého pána Greenshawa.


  Pravdaže! Tá podoba! vykríkla Lou. Všimla som si to až dnes ráno.


  Spomenula si, ako stretla Alfreda, a potom v dome uvidela portrét starého Greenshawa.


  Asi si myslela, ozvala sa slečna Marplová, že Alfred Pollock bude na ten dom hrdý a možno v ňom bude aj bývať, na rozdiel od synovca, ktorý by ho pravdepodobne hneď predal. Je herec, však? V čom teraz vystupuje?


  Inšpektor Welch si pomyslel, že stará dáma odbieha od témy, ale zdvorilo odvetil: Myslím, že v tejto sezóne dávajú hry Jamesa Barrieho.


  Barrie, zamrmlala slečna Marplová.


  Čo vie každá žena, povedal inšpektor a začervenal sa. To je názov hry, spresnil rýchlo. Ja do divadla nechodievam, ale manželka ju videla minulý týždeň. Vravela, že to bolo vydarené predstavenie.


  Barrie napísal zopár očarujúcich hier, hoci musím povedať, že keď som so starým priateľom generálom Easterlym bola na Barrieho Malej Mary,  slečna Marplová smutne pokrútila hlavou  nevedeli sme, kam sa pozrieť.


  Inšpektor nepoznal hru Malá Mary a tváril sa dosť nechápavo. Slečna Marplová na vysvetlenie dodala: Keď som ja bola mladá, pán inšpektor, nikto na verejnosti nespomenul slovo brucho.


  Inšpektor bol celkom zmätený. Slečna Marplová si mrmlala popod nos názvy hier.


  Obdivuhodný Crichton. Veľmi inteligentné. Mary Rose  rozkošná hra. Pamätám sa, že som pri nej plakala. Ulica kvality sa mi až tak nepáčila. A potom bol Bozk pre Popolušku. Áno, samozrejme.


  Inšpektor Welch nemal čas na rozhovory o divadle. Vrátil sa k veci.


  Otázka znie, či Alfred Pollock vedel, že mu stará pani všetko odkázala. Povedala mu to? A vzápätí dodal: Viete, v Boreham Lovelli majú lukostrelecký klub a Alfred Pollock je jeho členom. Je to veľmi dobrý strelec.


  Takže prípad je jasný, nie? spýtal sa Raymond West. Dve ženy v zamknutých izbách  aspoň vedel, kde sú.


  Inšpektor naňho pozrel a smutne odpovedal: Alfred má alibi.


  Alibi podľa mňa býva vždy trochu podozrivé.


  Možno, pane, prikývol inšpektor. Teraz z vás hovorí spisovateľ.


  Ale ja nepíšem detektívky, ohradil sa zhrozene Raymond.


  Ľahko sa povie, že alibi býva podozrivé, povedal inšpektor Welch, lenže my máme do činenia s faktmi.


  Povzdychol si.


  Zatiaľ sú traja podozriví, pokračoval. Traja ľudia, ktorí boli blízko miesta činu. Najčudnejšie na tom je, že ani jeden z nich to nemohol urobiť. Gazdinú som už spomenul  synovec Nat Fletcher bol vo chvíli, keď na slečnu Greenshawovú vystrelili, tri kilometre odtiaľ pri benzínovom čerpadle, kde sa pýtal na cestu  a pokiaľ ide o Alfreda Pollocka, šesť ľudí odprisahá, že o päť minút pol jednej vošiel do hostinca Pes a kačka, ako zvyčajne si dal chlieb, syr a pivo a zdržal sa presne hodinu.


  Zámerne si budoval alibi, poznamenal Raymond s nádejou v hlase.


  Možno, odvetil inšpektor, a podarilo sa mu to.


  V izbe zavládlo ticho. Raymond sa po chvíľke obrátil k vzpriamenej a zamyslenej slečne Marplovej.


  Je to na tebe, teta Jane. Inšpektor je v koncoch, seržant je v koncoch, ja, Joan a Lou sme tiež v koncoch. Ale tebe je to jasné ako facka, však?


  Nepovedala by som, že je to jasné ako facka, milý Raymond, lebo vražda je vážna vec. Úbohá slečna Greenshawová istotne nechcela zomrieť. A bola to zvlášť surová vražda. Dobre premyslená a chladnokrvne vykonaná. O takých veciach sa nežartuje!


  Prepáč, ospravedlnil sa zahanbene Raymond. Nie som taký necitlivý, ako sa zdá. Niekedy veci zľahčujem, aby nepôsobili tak hrozne.


  Áno, zdá sa, že dnes je to v móde, odvetila slečna Marplová. Samé vojny a žartovanie o pohreboch. Nechcela som ťa obviniť z necitlivosti.


  Veď sme ju ani nepoznali, ozvala sa Joan.


  To je pravda, prisvedčila slečna Marplová. Ty, moja milá Joan, si ju vôbec nepoznala. Ani ja. A Raymond si o nej utvoril úsudok na základe jedného rozhovoru. Lou ju poznala sotva dva dni.


  No tak, teta Jane, povedal Raymond, povedz nám svoj názor. Neprekáža vám to, pán inšpektor?


  Vôbec nie, odvetil zdvorilo inšpektor.


  Nuž, môj drahý, zdá sa, že traja ľudia mohli mať dôvod zavraždiť tú starú dámu. Ale súčasne existujú tri dôvody, prečo to nemohli urobiť. Gazdiná bola zamknutá v izbe a slečna Greenshawová povedala, že ju zastrelil muž. Záhradník bol v Psovi a kačke, keď sa stala vražda, a synovec bol v čase vraždy ešte vždy dosť ďaleko.


  Myslím, že ste to vystihli, madam, pochválil ju inšpektor.


  A keďže je nepravdepodobné, že to urobil niekto zvonku, čo to znamená?


  Práve to by pán inšpektor rád vedel, pripomenul Raymond.


  Človek sa pričasto pozerá na veci z nesprávneho uhla, pokračovala slečna Marplová. Ak nemôžeme zmeniť pohyb alebo miesto, kde sa tí traja ľudia zdržiavali, azda by sme mohli zmeniť čas vraždy.


  Takže moje hodinky ani hodiny v knižnici neukazovali správny čas? spýtala sa Lou.


  Nie, moja drahá, odvetila slečna Marplová. To som nemala na mysli. Nazdávam sa, že vražda sa nestala vtedy, keď si si myslela, že sa stala.


  Ale ja som to videla! zvolala Lou.


  Nuž, aj o tom som rozmýšľala, moja milá, možno niekto chcel, aby si to videla. A tiež si kladiem otázku, či to nebol pravý dôvod, prečo si dostala tú prácu.


  Čo tým chceš povedať, teta Jane?


  Vieš, je to dosť zvláštne. Slečna Greenshawová nerada míňala peniaze, ale teba zamestnala a ochotne pristala na tvoje podmienky. Zdá sa mi, že si jednoducho mala byť v knižnici na prvom poschodí, pozerať sa z okna a stať sa kľúčovým svedkom  ako niekto zvonku, kto má nepoškvrnenú povesť , ktorý potvrdí čas a miesto vraždy.


  Hádam nechceš povedať, že slečna Greenshawová mala v úmysle dať sa zavraždiť! zvolala prekvapene Lou.


  Chcem len povedať, že si nepoznala slečnu Greenshawovú. Prečo by slečna Greenshawová, s ktorou si sa stretla v dome, bola tá istá slečna Greenshawová, s ktorou sa Raymond rozprával pred niekoľkými dňami? Áno, áno, viem, pokračovala, skôr ako ju Lou prerušila, mala na sebe tie staromódne kvietkované šaty a čudný slamený klobúk a bola strapatá. Vyzerala presne tak, ako nám ju Raymond minulý víkend opísal. Lenže tie dve ženy boli zhruba rovnako vysoké a mali podobné postavy. Myslím gazdinú a slečnu Greenshawovú.


  Ale gazdiná je tučná, namietla Lou. Má obrovské poprsie!


  Slečna Marplová zakašľala.


  Ale, moja drahá, dnes v obchodoch dostať… sama som ich videla vystavené. Nevkusné. Každá žena môže mať poprsie, aké chce.


  Kam tým mieriš? spýtal sa Raymond.


  Vieš, môj milý, len mi napadlo, že kým tu Lou pracovala, jedna žena mohla hrať dve úlohy. Sama si povedala, Lou, že si gazdinú takmer nikdy nevidela, s výnimkou tej chvíle, keď ti predpoludním priniesla kávu. V divadle často vidieť šikovných hercov, ktorí sa raz-dva prezlečú, aby mohli hrať inú postavu. Som si istá, že to nebolo ťažké. Ten zložitý účes francúzskej markízy mohla byť iba parochňa.


  Teta Jane! Chceš povedať, že slečna Greenshawová už bola mŕtva, keď som tam začala pracovať?


  Mŕtva nie. Iba omámená, povedala by som. Pre ženu, ktorá nemá nijaké zábrany, akou pani Cresswellová nepochybne je, to bola hračka. Potom sa dohodla s tebou a prikázala ti zatelefonovať synovcovi, aby prišiel na obed v určitú hodinu. Jediný človek, ktorý mohol zistiť, že táto slečna Greenshawová nie je pravá slečna Greenshawová, bol Alfred. Hovorila si, že prvé dva dni pršalo a slečna Greenshawová sa zdržiavala v dome. Alfred nikdy nevkročil do domu, lebo s gazdinou nevychádzal. A posledné ráno Alfred zametal príjazdovú cestu a slečna Greenshawová plela skalku  mimochodom, rada by som tú skalku videla.


  Takže pani Cresswellová zabila slečnu Greenshawovú?


  Myslím, že keď ti priniesla kávu, zamkla ťa v knižnici, preniesla nevládnu slečnu Greenshawovú dolu do salóna, potom sa za ňu prezliekla a išla ku skalke, kde si ju mohla vidieť z okna. Vzápätí vykríkla a tackala sa k domu zvierajúc v ruke šíp, akoby ho mala zapichnutý v krku. Volala o pomoc a dala si záležať, aby povedala, že ju zastrelil on, čím odvrátila podozrenie od gazdinej. Oslovila aj gazdinú v okne, akoby ju tam videla. Len čo vošla do salóna, prevrátila stolík s porcelánom, vybehla hore, nasadila si parochňu a o chvíľku sa už vykláňala z okna a sťažovala sa, že aj ona je zamknutá v izbe.


  Ale ona bola zamknutá, ozvala sa Lou.


  Viem. Teraz vstupuje do hry policajt.


  Aký policajt?


  Presne  aký policajt? Pán inšpektor, mohli by ste mi povedať, kedy ste prišli na miesto činu?


  Inšpektor sa zatváril nechápavo.


  O dvanásť dvadsaťdeväť nám volala pani Cresswellová, gazdiná slečny Greenshawovej, že jej paniu ktosi zastrelil. Seržant Cayley a ja sme okamžite nasadli do auta a o dvanásť tridsaťpäť sme boli na mieste. Slečna Greenshawová bola mŕtva a dve dámy boli zamknuté v izbách.


  Vidíš, moja drahá, obrátila sa slečna Marplová k Lou. Policajt, ktorého si videla, nebol skutočný policajt. Viac si si naňho nespomenula  to sa stáva, jedna uniforma navyše nikoho neprekvapí. Sú to strážcovia zákona.


  Ale kto… Prečo?


  Kto? Nuž, ak dávajú Bozk pre Popolušku, hlavná postava v tej hre je policajt. Natovi Fletcherovi stačilo požičať si kostým, v ktorom vystupoval na javisku. Pri benzínovom čerpadle sa spýtal na cestu a dal si záležať, aby si ľudia všimli, koľko je hodín  bolo dvanásť dvadsaťpäť. Potom rýchlo prišiel sem, auto nechal stáť za rohom, prezliekol sa do uniformy a zahral svoj výstup.


  Ale prečo… Prečo?


  Niekto musel zamknúť gazdinú v izbe a niekto musel vraziť slečne Greenshawovej šíp do hrdla. Šípom môžete niekoho bodnúť, nielen zastreliť, ale treba na to silu.


  Takže v tom mali prsty obidvaja?


  Ó, áno. Matka aj syn.


  Ale sestra slečny Greenshawovej zomrela už dávno.


  Isteže, ale nepochybujem, že pán Fletcher nezostal dlho sám. Bol ten typ a myslím si, že zomrelo aj dieťa a že ten takzvaný synovec bol synom jeho druhej manželky, čiže nebol príbuzný slečny Greenshawovej. Tá ženská sa zamestnala ako gazdiná a začala snoriť. Potom napísal slečne Greenshawovej ako jej synovec a navrhol, že ju navštívi  možno žartom spomenul, že príde v uniforme policajta  alebo ju pozval na predstavenie. Lenže slečna Greenshawová vytušila pravdu a odmietla sa s ním stretnúť. Bol by zdedil všetko, keby nezanechala závet  ale keď odkázala majetok gazdinej (ako si mysleli), rozhodli sa konať.


  Ale prečo použili šíp? spýtala sa Joan. Nie je to prehnané?


  Vôbec nie, moja drahá. Alfred je členom lukostreleckého klubu  a naňho chceli zvaliť vinu. Skutočnosť, že prišiel do hostinca už o dvanásť dvadsať, bola pre nich dosť nepríjemná. Vždy odchádzal tesne pred pol jednou a oni s tým rátali. Slečna Marplová pokrútila hlavou. Z hľadiska morálky to síce nie je správne, ale lenivosť napokon zachránila Alfredovi život.


  Inšpektor si odkašľal.


  Nuž, madam, vaše postrehy sú vskutku zaujímavé. Samozrejme, musím si všeličo overiť…


  Slečna Marplová a Raymond West stáli pri skalke a dívali sa na košík plný zvädnutých rastlín.


  Slečna Marplová zamrmlala: Tarica, lomikameň, prútnatec, zvonček… Áno, to mi úplne stačí ako dôkaz. Osoba, ktorá tu včera plela, nemala o záhradkárčení ani potuchy  vytrhala nielen burinu, ale aj okrasné rastliny. Teraz viem, že som mala pravdu. Ďakujem, Raymond, že si ma sem priviedol. Chcela som sa presvedčiť na vlastné oči.


  Obaja sa zahľadeli na obludnú Greenshawovu pochabosť.


  Vtom ktosi za nimi zakašľal. Príťažlivý mladý muž si tiež obzeral dom.


  Je hrozne veľký, utrúsil. Vravia, že na dnešnú dobu priveľký. Mne sa nezdá. Keby som v lotérii vyhral kopu peňazí, postavil by som si za ne takýto dom.


  Žiarivo sa na nich usmial.


  Teraz vám to už môžem prezradiť  tamten dom postavil môj prastarý otec, povedal Alfred Pollock. A je to pekný dom, aj keď ho volajú Greenshawova pochabosť.

